****

[Liber primus](#_Toc170463808)

[Admonitiones ad vitam spiritualem utiles](#_Toc170463809)

[Capitulum 1.](#_Toc170463810)

[De imitatione Christi](#_Toc170463811)

[et contemptu mundi omnium vanitatum mundi *audio: 00.38* 9](#_Toc170463812)

[Capitulum 2.](#_Toc170463813)

[De humili sentire sui ipsius *audio: 4.09* 10](#_Toc170463814)

[Capitulum 3.](#_Toc170463815)

[De doctrina veritatis *audio: 7.29* 11](#_Toc170463816)

[Capitulum 4.](#_Toc170463817)

[De providentia in agendis *audio: 13.58* 13](#_Toc170463818)

[Capitulum 5.](#_Toc170463819)

[De lectione sanctarum scripturarum *audio: 15.29* 13](#_Toc170463820)

[Capitulum 6.](#_Toc170463821)

[De inordinatis affectionibus *audio: 17.12* 14](#_Toc170463822)

[Capitulum 7.](#_Toc170463823)

[De vana spe et elatione fugienda *audio: 18.47* 15](#_Toc170463824)

[Capitulum 8.](#_Toc170463825)

[De cavenda nimia familiaritate *audio: 20.58* 15](#_Toc170463826)

[Capitulum 9.](#_Toc170463827)

[De obedientia et subjectione *audio: 22.26* 16](#_Toc170463828)

[Capitulum 10.](#_Toc170463829)

[De cavenda superfluitate verborum *audio: 24.42* 17](#_Toc170463830)

[Capitulum 11.](#_Toc170463831)

[De pace aquaerenda,](#_Toc170463832)

[et zelo proficiendi *audio: 26.42* 17](#_Toc170463833)

[Capitulum 12.](#_Toc170463834)

[De utilitate adversitatis *audio: 00.12* 19](#_Toc170463835)

[Capitulum 13.](#_Toc170463836)

[De tentationibus resistendis *audio: 02.14* 19](#_Toc170463837)

[Capitulum 14.](#_Toc170463838)

[De temerario judicio vitando *audio: 08.24* 22](#_Toc170463839)

[Capitulum 15.](#_Toc170463840)

[De operibus ex caritate factis *audio: 10.32* 22](#_Toc170463841)

[Capitulum 16.](#_Toc170463842)

[De sufferentia defectuum aliorum *audio: 12.50* 23](#_Toc170463843)

[Capitulum 17.](#_Toc170463844)

[De monastica vita *audio: 15.40* 24](#_Toc170463845)

[Capitulum 18.](#_Toc170463846)

[De exemplis sanctorum patrum *audio: 17.25* 25](#_Toc170463847)

[Capitulum 19.](#_Toc170463848)

[De exercitiis boni religiosi *audio: 22.10* 26](#_Toc170463849)

[Capitulum 20.](#_Toc170463850)

[De amore solitudinis et silentii *audio: 28.07* 28](#_Toc170463851)

[Capitulum 21.](#_Toc170463852)

[De compunctione cordis *audio: 00.11* 31](#_Toc170463853)

[Capitulum 22.](#_Toc170463854)

## [De conditione humanae miseriae](#_Toc170463855) *[audio: 05.01](#_Toc170463855)* [32](#_Toc170463855)

[Capitulum 23.](#_Toc170463856)

[De meditatione mortis *audio: 19.01* 34](#_Toc170463857)

[Capitulum 24.](#_Toc170463858)

[De judicio et poenis peccatorum *audio: 19.01* 37](#_Toc170463859)

[Capitulum 25.](#_Toc170463860)

[De ferventi emendatione totius vitae nostrae *audio: 26.42* 39](#_Toc170463861)

[Liber secundus](#_Toc170463862)

[Admonitiones ad interna trahentes](#_Toc170463863)

[Capitulum 1.](#_Toc170463864)

[De interna conversatione *audio: 00.14* 43](#_Toc170463865)

[Capitulum 2.](#_Toc170463866)

[De humili submissione *audio: 07.19* 45](#_Toc170463867)

[Capitulum 3.](#_Toc170463868)

[De bono pacifico homine *audio: 09.17* 46](#_Toc170463869)

[Capitulum 4.](#_Toc170463870)

[De pura mente et simplici intentione *audio: 12.21* 47](#_Toc170463871)

[Capitulum 5.](#_Toc170463872)

[De propria consideratione *audio: 14.39* 48](#_Toc170463873)

[Capitulum 6.](#_Toc170463874)

[De laetitia bonae conscientiae *audio: 17.22* 49](#_Toc170463875)

[Capitulum 7.](#_Toc170463876)

[De amore Jesu super omnia *audio: 20.53* 50](#_Toc170463877)

[Capitulum 8.](#_Toc170463878)

[De familiari amicitia Jesu *audio: 23.20* 51](#_Toc170463879)

[Capitulum 9.](#_Toc170463880)

[De carentia omnis solatii *audio: 00.12* 52](#_Toc170463881)

[Capitulum 10.](#_Toc170463882)

[De gratitudine pro gratia Dei *audio: 07.01* 55](#_Toc170463883)

[Capitulum 11.](#_Toc170463884)

[De paucitate amatorum crucis Jesu *audio: 11.44* 56](#_Toc170463885)

[Capitulum 12.](#_Toc170463886)

[De regia via sanctae crucis *audio: 15.51* 58](#_Toc170463887)

[Liber tertius](#_Toc170463888)

[De interna consolatione](#_Toc170463889)

[Capitulum 1.](#_Toc170463890)

[De interna Christi locutione](#_Toc170463891)

[ad animam fidelem *audio: 00.15* 62](#_Toc170463892)

[Capitulum 2.](#_Toc170463893)

[Quod veritas intus loquitur](#_Toc170463894)

[sine strepitu verborum *audio: 02.14* 63](#_Toc170463895)

[Capitulum 3.](#_Toc170463896)

[Quod verba Dei cum humilitate sunt audienda](#_Toc170463897)

[et quod multi ea non ponderant *audio: 05.02* 64](#_Toc170463898)

[Capitulum 4.](#_Toc170463899)

[Quod in veritate et humilitate](#_Toc170463900)

[coram Deo conversandum est *audio: 10.27* 66](#_Toc170463901)

[Capitulum 5.](#_Toc170463902)

[De mirabili affectu divini amoris *audio: 14.18* 67](#_Toc170463903)

[Capitulum 6.](#_Toc170463904)

[De probatione veri amatoris *audio: 20.35* 69](#_Toc170463905)

[Capitulum 7.](#_Toc170463906)

[De occultanda gratia sub humilitatis custodia *audio: 00.13* 71](#_Toc170463907)

[Capitulum 8.](#_Toc170463908)

[De vili aestimatione sui ipsius in oculis Dei *audio: 05.37* 73](#_Toc170463909)

[Capitulum 9.](#_Toc170463910)

[Quod omnia ad Deum](#_Toc170463911)

## [sicut ad finem ultimum sunt referenda](#_Toc170463912) *[audio: 08.15](#_Toc170463912)* [74](#_Toc170463912)

[Capitulum 10.](#_Toc170463913)

[Quod spreto mundo dulce est servire Deo *audio: 10.52* 75](#_Toc170463914)

[Capitulum 11.](#_Toc170463915)

[Quod desideria cordis examinanda sunt](#_Toc170463916)

## [et moderanda *audio: 15.34* 76](#_Toc170463917)

[Capitulum 12.](#_Toc170463918)

[De informatione patientiae](#_Toc170463919)

[et luctamine adversus concupiscentias *audio: 18.01* 77](#_Toc170463920)

[Capitulum 13.](#_Toc170463921)

[De obedientia humili subditi](#_Toc170463922)

[ad exemplum Jesu Christi *audio: 21.54* 78](#_Toc170463923)

[Capitulum 14.](#_Toc170463924)

[De occultis Dei judiciis considerandis,](#_Toc170463925)

[ne extollamur in bonis *audio: 24.51* 79](#_Toc170463926)

[Capitulum 15.](#_Toc170463927)

[Qualiter standum sit ac dicendum](#_Toc170463928)

[in omni re desiderabili *audio: 00.12* 80](#_Toc170463929)

[Capitulum 16.](#_Toc170463930)

[Quod verum solatium](#_Toc170463931)

[in solo Deo est quaerendum *audio: 03.43* 82](#_Toc170463932)

[Capitulum 17.](#_Toc170463933)

[Quod omnis sollicitudo](#_Toc170463934)

[in Deo statuenda sit *audio: 03.43* 82](#_Toc170463935)

[Capitulum 18.](#_Toc170463936)

[Quod temporales miseriae](#_Toc170463937)

[exemplo Christi aequanimiter sunt ferendae *audio: 08.24* 83](#_Toc170463938)

[Capitulum 19.](#_Toc170463939)

[De tolerantia injuriarum,](#_Toc170463940)

[et quis verus patiens probetur *audio: 11.23* 84](#_Toc170463941)

[Capitulum 20.](#_Toc170463942)

[De confessione propriae infirmitatis,](#_Toc170463943)

[et hujus vitae miseriis *audio: 15.02* 86](#_Toc170463944)

[Capitulum 21.](#_Toc170463945)

[Quod in Deo super omnia bona et dona](#_Toc170463946)

[requiescendum est *audio: 19.00* 87](#_Toc170463947)

[Capitulum 22.](#_Toc170463948)

[De recordatione multiplicium beneficiorum Dei *audio: 24.52* 89](#_Toc170463949)

[Capitulum 23.](#_Toc170463950)

[De quatuor magnam importantibus pacem *audio: 00.10* 91](#_Toc170463951)

[Capitulum 24.](#_Toc170463952)

[De evitatione curiosae inquisitionis](#_Toc170463953)

[super alterius vita *audio: 04.35* 92](#_Toc170463954)

[Capitulum 25.](#_Toc170463955)

[In quibus firma pax cordis](#_Toc170463956)

[et verus profectus consistit *audio: 06.27* 93](#_Toc170463957)

[Capitulum 26.](#_Toc170463958)

[De eminentia liberae mentis](#_Toc170463959)

[quam supplex oratio magis meretur quam lectio *audio: 09.55* 94](#_Toc170463960)

[Capitulum 27.](#_Toc170463961)

[Quod privatus amor](#_Toc170463962)

[a summo bono maxime retardat *audio: 12.54* 95](#_Toc170463963)

[Capitulum 28.](#_Toc170463964)

[Contra linguas obtrectatorum *audio: 16.58* 96](#_Toc170463965)

[Capitulum 29.](#_Toc170463966)

[Qualiter, instante tribulatione,](#_Toc170463967)

[Deus invocandus est et beneciciendus *audio: 18.11* 97](#_Toc170463968)

[Capitulum 30.](#_Toc170463969)

[De divino petendo auxilio,](#_Toc170463970)

[et confidentia recuperandae gratiae *audio: 20.14* 97](#_Toc170463971)

[Capitulum 31.](#_Toc170463972)

[De neglectu omnis creaturae](#_Toc170463973)

[ut Creator possit inveniri *audio: 00.11* 99](#_Toc170463974)

[Capitulum 32.](#_Toc170463975)

[De abnegatione sui](#_Toc170463976)

[et abdicatione omnis cupiditatis *audio: 04.37* 101](#_Toc170463977)

[Capitulum 33.](#_Toc170463978)

[De instabilitate cordis,](#_Toc170463979)

[et de intentione finali ad Deum habenda *audio: 07.23* 102](#_Toc170463980)

[Capitulum 34.](#_Toc170463981)

[Quod amanti sapit Deus](#_Toc170463982)

[super omnia et in omnibus *audio: 09.27* 102](#_Toc170463983)

[Capitulum 35.](#_Toc170463984)

[Quod non est securitas a tentatione](#_Toc170463985)

[in hac vita *audio: 13.04* 104](#_Toc170463986)

[Capitulum 36.](#_Toc170463987)

[Contra vana hominum judicia *audio: 16.21* 105](#_Toc170463988)

[Capitulum 37.](#_Toc170463989)

[De pura et integra resignatione sui](#_Toc170463990)

[ad obtinendam cordis libertatem *audio: 19.02* 106](#_Toc170463991)

[Capitulum 38.](#_Toc170463992)

[De bono regimine in externis](#_Toc170463993)

[et recursu ad Deum in periculis *audio: 21.41* 107](#_Toc170463994)

[Capitulum 39.](#_Toc170463995)

[Quod homo non sit importunus in negociis *audio: 00.12* 108](#_Toc170463996)

[Capitulum 40](#_Toc170463997)

[Quod homo nihil boni ex se habet](#_Toc170463998)

[et de nullo gloriari potest *audio: 01.48* 108](#_Toc170463999)

[Capitulum 41.](#_Toc170464000)

[De contemptu omnis temporalis honoris *audio: 06.16* 110](#_Toc170464001)

[Capitulum 42.](#_Toc170464002)

[Quod pax non est ponenda in hominibus *audio: 07.41* 110](#_Toc170464003)

[Capitulum 43.](#_Toc170464004)

[Contra vanam et saecularem scientiam *audio: 09.51* 111](#_Toc170464005)

[Capitulum 44.](#_Toc170464006)

[De non attrahendo sibi res exteriores *audio: 13.10* 112](#_Toc170464007)

[Capitulum 45.](#_Toc170464008)

[Quod omnibus non est credendum](#_Toc170464009)

[et de facili lapsu verborum *audio: 14.33* 112](#_Toc170464010)

[Capitulum 46.](#_Toc170464011)

[De confidentia in Deo habenda](#_Toc170464012)

[quando insurgunt verborum jacula *audio: 19.37* 114](#_Toc170464013)

[Capitulum 47.](#_Toc170464014)

[Quod omnia gravia](#_Toc170464015)

[pro aeterna vita sunt toleranda *audio: 24.42* 116](#_Toc170464016)

[Capitulum 48.](#_Toc170464017)

[De die aeternitatis](#_Toc170464018)

[et hujus vitae angustiis *audio: 00.13* 117](#_Toc170464019)

[Capitulum 49.](#_Toc170464020)

[De desiderio aeternae vitae,](#_Toc170464021)

[et quanta sint certantibus bona promissa *audio: 06.18* 119](#_Toc170464022)

[Capitulum 50.](#_Toc170464023)

[Qualiter homo desolatus](#_Toc170464024)

[debet se in manus Dei offerre *audio: 13.42* 121](#_Toc170464025)

[Capitulum 51.](#_Toc170464026)

[Quod humilibus insistendum est operibus](#_Toc170464027)

[cum deficitur a summis *audio: 20.54* 124](#_Toc170464028)

[Capitulum 52.](#_Toc170464029)

[Quod homo non reputet se consolatione dignum,](#_Toc170464030)

[sed magis verberibus reum *audio: 22.40* 124](#_Toc170464031)

[Capitulum 53.](#_Toc170464032)

[Quod gratia Dei non miscetur terrena sapientibus *audio: 26.25* 125](#_Toc170464033)

[Capitulum 54.](#_Toc170464034)

[De diversis motibus naturae et gratiae *audio: 00.12* 126](#_Toc170464035)

[Capitulum 55.](#_Toc170464036)

[De corruptione naturae](#_Toc170464037)

[et efficacia gratiae divinae *audio: 06.04* 129](#_Toc170464038)

[Capitulum 56.](#_Toc170464039)

[Quod nos ipsos abnegare et Christum imitari](#_Toc170464040)

[debemus per crucem *audio: 14.16* 131](#_Toc170464041)

[Capitulum 57.](#_Toc170464042)

[Quod homo non sit nimis dejectus](#_Toc170464043)

[quando in aliquos labitur defectus *audio: 18.17* 132](#_Toc170464044)

[Capitulum 58.](#_Toc170464045)

[De altioribus rebus et occultis judiciis Dei](#_Toc170464046)

[non scrutandis *audio: 21.48* 134](#_Toc170464047)

[Capitulum 59.](#_Toc170464048)

[Quod omnis spes et fiducia](#_Toc170464049)

[in solo Deo est figenda *audio: 31.04* 136](#_Toc170464050)

[Liber quartus](#_Toc170464051)

[De devota exhortatione](#_Toc170464052)

[ad sacram Corporis Christi communionem](#_Toc170464053)

[Capitulum 1.](#_Toc170464054)

[Cum quanta reverentiae](#_Toc170464055)

[Christus sit suscipiendus *audio: 00.10* 138](#_Toc170464056)

[Capitulum 2.](#_Toc170464057)

[Quod magna bonitas et caritas Dei](#_Toc170464058)

[in Sacramento homini exhibetur *audio: 12.10* 142](#_Toc170464059)

[Capitulum 3.](#_Toc170464060)

[Quod utile sit saepe communicare *audio: 18.02* 144](#_Toc170464061)

[Capitulum 4.](#_Toc170464062)

[Quod multa praestantur devote communicantibus *audio: 23.05* 146](#_Toc170464063)

[Capitulum 5.](#_Toc170464064)

[De dignitate Sacramenti](#_Toc170464065)

[et statu sacerdotali *audio: 29.43* 148](#_Toc170464066)

[Capitulum 6.](#_Toc170464067)

[Interrogatio de exercitio ante communionem *audio: 00.13* 149](#_Toc170464068)

[Capitulum 7.](#_Toc170464069)

[De discussione propriae conscientiae](#_Toc170464070)

[et emendationis proposito *audio: 00.12* 149](#_Toc170464071)

[Capitulum 8.](#_Toc170464072)

[De oblatione Christi in cruce,](#_Toc170464073)

[et propria resignatione *audio: 06.02* 151](#_Toc170464074)

[Capitulum 9.](#_Toc170464075)

[Quod nos et omnia nostra Deo debemus offerre,](#_Toc170464076)

[et pro omnibus orare *audio: 08.30* 152](#_Toc170464077)

[Capitulum 10.](#_Toc170464078)

[Quod sacra communio](#_Toc170464079)

[de facili non est reliquenda *audio: 13.28* 153](#_Toc170464080)

[Capitulum 11.](#_Toc170464081)

[Quod Corpus Christi et sacra Scriptura](#_Toc170464082)

[maxime sint animae fideli necessaria *audio: 19.42* 156](#_Toc170464083)

[Capitulum 12.](#_Toc170464084)

[Quod magna diligentia](#_Toc170464085)

[se debeat communicaturus Christo praeparare *audio: 27.52* 158](#_Toc170464086)

[Capitulum 13.](#_Toc170464087)

[Quod toto corde anima devota Christi](#_Toc170464088)

[unionem in Sacramento affectare debet *audio: 00.10* 160](#_Toc170464089)

[Capitulum 14.](#_Toc170464090)

[De quorundam devotorum](#_Toc170464091)

[ardenti desiderio ad Corpus Christi *audio: 03.59* 161](#_Toc170464092)

[Capitulum 15.](#_Toc170464093)

[Quod gratia devotionis](#_Toc170464094)

[humilitate et sui ipsius abnegatione acquiritur *audio: 07.11* 162](#_Toc170464095)

[Capitulum 16.](#_Toc170464096)

[Quod necessitates nostras](#_Toc170464097)

[Christo aperire et ejus gratiam postulare debemus *audio: 10.47* 163](#_Toc170464098)

[Capitulum 17.](#_Toc170464099)

[De ardenti amore](#_Toc170464100)

[et vehementi affectu suscipiendi Christum *audio: 13.32* 164](#_Toc170464101)

[Capitulum 18.](#_Toc170464102)

[Quod homo non sit curiosus scrutator Sacramenti](#_Toc170464103)

[sed humilis imitator Christi,](#_Toc170464104)

[subdendo sensum suum sacrae fidei *audio: 18.39* 166](#_Toc170464105)

# Liber primus

# Admonitiones ad vitam spiritualem utiles

## Capitulum 1.

## De imitatione Christi

## et contemptu mundi omnium vanitatum mundi *audio: 00.38*

|  |
| --- |
| **1. *« Qui sequitur me non ambulant in tenebris »*, *(Joh 8 : 12)***  **dicit Dominus.**  **Haec sunt verba Christi quibus admonemur**  **quatenus vitam eius et mores imitemur,**  **si velimus veraciter illuminari**  **et ab omni caecitate cordis liberari.**  **Summum igitur studium nostrum sit**  **in vita Jesu meditari.** |

|  |
| --- |
| **2. Doctrina Christi omnes doctrinas sanctorum praecellit,**  **et qui spiritum haberet**  **absconditum ibi manna inveniret.**  **Sed contingit quod multi, ex frequenti auditu Evangelii,**  **parvum desiderium sentiunt,**  **quia spiritum Christi non habent.**  **Qui autem vult plene et sapide Christi verba intelligere,**  **oportet ut totam vitam suam illi studeat conformare.** |

|  |
| --- |
| **3. Quid prodest tibi alta de Trinitate disputare**  **si careas humilitate,**  **unde displiceas Trinitati?**  **Vere alta verba non faciunt sanctum et justum,**  **sed virtuosa vita efficit Deo carum.**  **Opto magis sentire compunctionem**  **quam scire ejus definitionem.**  **Si scires totam Bibliam exterius**  **et omnium philosophorum dicta,**  **quid totum prodesset sine caritate dei et gratia?**  ***Vanitas vanitatum, et omnia vanitas (Ecc 1: 2)***  **praeter amare Deum et illi soli servire.**  **Ista est summa sapientia:**  **per contemptum mundi tendere ad regna caelestia.** |

|  |
| --- |
| **4. Vanitas igitur est divitias perituras quaerere,**  **et in illis sperare.**  **Vanitas quoque est honores ambire**  **et in altum statum se extollere.**  **Vanitas est carnis desideria sequi**  **et illud desiderare unde postmodum graviter oportet puniri.**  **Vanitas est longam vitam optare -**  **et de bona vita parum curare.**  **Vanitas est praesentem vitam solum attendere -**  **et quae futura sunt non praevidere.**  **Vanitas est diligere quod cum omni celeritate transit -**  **et illic non festinare ubi sempiternum gaudium manet.** |

|  |
| --- |
| **5. Memento illius frequenter proverbii:**  ***« Quia non satiatur oculus visu***  ***nec auris impletur auditu ».* *(Eccl 1 : 8)***  **Stude ergo cor tuum ab amore visibilium abstrahere**  **et ad invisiblia te transferre.**  **Nam sequentes suam sensualitatem maculant conscientiam**  **et perdunt Dei gratiam.** |

## Capitulum 2.

## De humili sentire sui ipsius *audio: 4.09*

|  |
| --- |
| **1. Omnis homo naturaliter scire desiderat -**  **Sed scientia sine timore Dei,**  **quid importat?**  **Melior est profecto humilis rusticus**  **qui Deo servit,**  **quam superbus philosophus**  **qui, se neglecto, cursum caeli considerat.**  **Qui bene se ipsum cognoscit sibi ipsi vilescit**  **nec laudibus delectatur humanis.**  **Si scirem omnia quae in mundo sunt**  **et non essem in caritate,**  **quid me juvaret coram Deo,**  **qui me judicaturus est ex facto?** |

|  |
| --- |
| **2. Quiesce a nimio sciendi desiderio,**  **quia magna ibi invenitur distractio et deceptio.**  **Scientes libenter volunt videri et dici sapientes.**  **Multa sunt quae scire parum vel nihil animae prosunt.**  **Et valde insipiens est**  **qui aliquibus intendit quam his quae saluti suae deserviunt.**  **Multa verba non satiant animam,**  **sed bona vita refrigerat mentem**  **et pura conscientia magnam ad Deum praestat confidentiam.** |

|  |
| --- |
| **3. Quanto plus et melius scis,**  **tanto gravius inde judicaberis nisi sancte vixeris.**  **Noli ergo extolli de ulla arte vel scientia,**  **sed potius time de data tibi notitia.**  **Si tibi videtur quod multa scis**  **et satis bene intelligis,**  **scito tamen quia sunt multo plura quae nescis.**  ***Noli altum sapere*, *(Ro 11 : 20)***  **sed ignorantiam tuam magis fatere.**  **Quid te vis alicui praeferre,**  **cum plures doctiores te inveniantur**  **et magis in lege periti?**  **Si vis utiliter aliquid scire et discere,**  **ama nesciri et pro nihilo reputari.** |

|  |
| --- |
| **4. Haec est altissima et utilissima lectio:**  **sui ipsius vera cognitio et despectio.**  **De se ipso nihil tenere**  **et de aliis semper bene et alte sentire:**  **magna sapientia est et perfectio.**  **Si videres alium aperte peccare**  **vel aliqua gravia perpetrare,**  **non deberes te tamen meliorem estimare,**  **quia nescis quamdiu possis in bono stare.**  **Omnes fragiles sumus,**  **sed tu neminem fragiliorem te ipso tenebis.** |

## Capitulum 3.

## De doctrina veritatis *audio: 7.29*

|  |
| --- |
| **1. Felix quem Veritas per se docet,**  **non per figuras et voces transeuntes,**  **sed sicuti se habet.**  **Nostra opinio et noster sensus saepe nos fallit**  **et modicum videt.**  **Quid prodest magna cavillatio de occultis et obscuris rebus,**  **de quibus nec arguemur in judicio quia ignoravimus?**  **Grandis insipientia quod, neglectis utilibus et necessariis,**  **ultro intendimus curiosis et damnosis.**  **Oculos habentes, non videmus.**  **Et quid curae nobis de generibus et speciebus?** |

|  |
| --- |
| **2. Cui aeternum Verbum loquitur**  **a multis opinionibus expeditur.**  **Ex uno Verbo omnia,**  **et unum loquuntur omnia**  **et*Hoc est Principium***  ***quod est loquitur nobis*. *(Joh 8 : 25)***  **Nemo sine illo intelligit aut recte judicat.**  **Cui omnia unum sunt**  **et omnia ad unum trahit et omnia in uno videt**  **potest stabilis corde esse**  **et in Deo pacificus permanere.**  **O veritas Deus!**  **fac me unum tecum in caritate perpetua.**  **Taedet mihi saepe multa legere et audire.**  **In te est totum quod volo et desidero.**  **Taceant omnes doctores,**  **sileant universae creaturae in conspectu tuo.**  **Tu mihi loquere solus.** |

|  |
| --- |
| **3. Quanto aliquis magis sibi unitus**  **et interius simplificatus fuerit,**  **tanto plura et altiora sine labore intelligit,**  **quia desuper lumen intelligentiae accipit.**  **Purus simplex et stabilis spiritus**  **in multis operibus non dissipatur,**  **quia omnia ad Dei honorem operatur**  **et in se otiosus ab omni propria exquisitione esse nititur.**  **Quis te magis impedit et molestat**  **quam tua immortificata affectio cordis?**  **Bonus et devotus homo**  **opera sua prius intus disponit quae foris agere debet,**  **nec illa trahunt eum ad desideria vitiosae inclinationis**  **sed ipse inflectat ea ad arbitrium rectae rationis.**  **Quis habet fortius certamen**  **quam qui nititur vincere se ipsum?**  **Et hoc deberet esse negotium nostrum:**  **vincere videlicet se ipsum,**  **et quotidie se ipso fortiorem fieri**  **atque in melius aliquid proficere.** |

|  |
| --- |
| **4. Omnis perfectio in hac vita**  **quamdam imperfectionem sibi habet annexam,**  **et omnis speculatio nostra**  **quadam caligine non caret.**  **Humilis tui cognitio certior via est ad Deum**  **quam profundae scientiae inquisitio.**  **Non est culpanda scientia, aut quaelibet simplex rei notitia**  **- quae bona est in se considerata et a Deo ordinata -**  **sed praeferenda est semper bona conscientia et virtuosa vita.**  **Quia vero plures magis student scire quam bene vivere,**  **ideo saepe errant**  **et paene nullum vel modicum fructum ferunt.** |

|  |
| --- |
| **5. O! si tantam adhiberent diligentiam**  **ad extirpanda vitia et virtutes inserendas**  **sicuti ad movendas quaestiones,**  **non fierent tanta mala et scandala in populo**  **nec tanta dissolutio in caenobiis.**  **Certe, adveniente die judicii,**  **non quaeretur a nobis quid legimus**  **sed quid fecimus,**  **nec quam bene diximus**  **sed quam religiose viximus.**  **Dic mihi, ubi sunt modo omnes illi domini et magistri**  **quos bene novisti dum adhuc viverent et studiis florerent?**  **Jam eorum praebendas alii possident -**  **et nescio utrum de eis recogitant.**  **In vita sua aliquid esse videbantur**  **et modo de illis tacetur.** |

|  |
| --- |
| **6. O quam cito transit gloria mundi!**  **Utinam vita eorum scientiae ipsorum concordasset!**  **Tunc bene studuissent et legissent.**  **Quam multi pereunt per vanam scientiam in saeculo,**  **qui parum curant de Dei servitio!**  **Et quia magis eligunt magni esse quam humiles,**  ***ideo evanescunt in cognitationibus suis. (Ro 1 : 21)***  **Vere magnus est qui magnam habet caritatem;**  **vere magnus est qui in se parvus est**  **et pro nihilo omne culmen honoris ducit;**  **vere prudens est qui omnia terrena *arbitratur ut stercora***  ***ut Christum lucrifaciat*; *(Phil 3 : 8)***  **et vere bene doctus est qui Dei voluntatem facit**  **et suam voluntatem relinquit.** |

## Capitulum 4.

## De providentia in agendis *audio: 13.58*

|  |
| --- |
| **1. Non est credendum omni verbo nec instinctui,**  **sed caute et longanimiter res est secundum Deum ponderanda.**  **Proh dolor! saepe malum facilius quam bonum**  **de alio creditur et dicitur:**  **ita infirmi sumus.**  **Sed perfecti viri non facile credunt omni enarranti,**  **quia sciunt infirmitatem humanam,**  **ad malum proclivam et in verbis satis labilem.** |

|  |
| --- |
| **2. Magna sapientia non esse praecipitem in agendis**  **nec pertinaciter in propriis stare sensibus.**  **Ad hanc etiam pertinet**  **non quibuslibet hominum verbis credere**  **nec audita vel credita mox ad aliorum aures effundere.** |

|  |
| --- |
| **3. Cum sapiente et consentioso viro consilium habe,**  **et quaere potius a melioribus instrui**  **quam tuas adinventiones sequi.**  **Bona vita facit hominem sapientem secundum Deum**  **et expertum in multis.**  **Quanto quis in se humilior fuerit et Deo subjectior,**  **tanto in omnibus erit sapientior et pacatior.** |

## Capitulum 5.

## De lectione sanctarum scripturarum *audio: 15.29*

|  |
| --- |
| **1. Veritas est in Scripturis sanctis quaerenda,**  **non eloquentia.**  **Omnis Scriptura sacra eo spiritu debet legi quo facta est.**  **Quaerere potius debemus utilitatem in Scripturis**  **quam subtilitatem sermonis.**  **Ita libenter devotos et simplices libros legere debemus**  **sicut altos et profundos.**  **Non te offendat auctoritas scribentis**  **utrum parvae vel magnae litteraturae fuerit,**  **sed amor purae veritatis te trahat ad legendum.**  **Non quaeras quis hoc dixerit**  **sed quid dicatur attende.** |

|  |
| --- |
| **2. Homines transeunt,**  **sed *veritas Domini manet in aeternum*. *(Ps 117 : 2)***  **Sine personarum acceptione**  **variis modis loquitur nobis Deus.**  **Curiositas nostra saepe nos impedit in lectione Scripturarum,**  **cum volumus intelligere et discutere**  **ubi simpliciter est transeundum.**  **Si vis profectum haurire**  **lege humiliter, simpliciter, et fideliter,**  **nec unquam velis habere nomen scientiae.**  **Interroga libenter et audi tacens verba sanctorum**  **nec displiceant tibi parabolae seniorum:**  **sine causa enim non proferuntur.** |

## Capitulum 6.

## De inordinatis affectionibus *audio: 17.12*

|  |
| --- |
| **1. Quandocumque homo aliquid inordinate appetit,**  **statim in se inquietus fit.**  **Superbus et avarus nunquam quiescunt;**  **pauper et humilis spiritu in multitudine pacis conversantur.**  **Homo qui necdum perfecte in se mortuus est**  **cito tentatur**  **et vincitur in parvis et vilibus rebus.**  **Infirmus in spiritu**  **et quodammodo adhuc carnalis et ad sensibilia inclinatus**  **difficulter se potest a terrenis desideriis ex toto abstrahere.**  **Et ideo saepe habet tristitiam cum se subtrahit,**  **leviter etiam indignatur si quis ei resistit.** |

|  |
| --- |
| **2. Si autem prosecutus fuerit quod concupiscit,**  **statim ex reatu conscientiae gravatur**  **quia secutus est passionem suam,**  **quae nihil juvat ad pacem quam quaesivit.**  **Resistendo igitur passionibus invenitur vera pax cordis,**  **non autem eis serviendo.**  **Non est ergo pax in corde hominis carnalis,**  **non in homine exterioribus dedito,**  **sed in fervido et spirituali.** |

## Capitulum 7.

## De vana spe et elatione fugienda *audio: 18.47*

|  |
| --- |
| **1. Vanus est qui spem suam ponit in hominibus**  **aut in creaturis.**  **Non te pudeat aliis servire amore Jesu Christi**  **et pauperem in hoc saeculo videri.**  **Non stes super te ipsum,**  **sed in Deo spem tuam constitue.**  **Fac quod in te est**  **et Deus aderit bonae voluntati tuae.**  **Non confidas in tua scientia vel astutia cujuscumque viventis,**  **sed magis in Dei gratia,**  **qui adjuvat humiles**  **et de se praesumentes humiliat.** |

|  |
| --- |
| **2. Ne glorieris in divitiis si adsunt**  **nec in amicis quia potentes sunt,**  **sed in Deo qui omnia praestat**  **et se ipsum super omnia dare desiderat.**  **Non te extollas de magnitudine vel pulchritudine corporis,**  **quae modica infirmitate corrumpitur et defoedatur.**  **Non placeas tibi ipsi de habilitate aut ingenio tuo.**  **Ne displiceas Deo,**  **cujus est totum quidquid boni naturaliter habueris.** |

|  |
| --- |
| **3. Non te reputes aliis meliorem -**  **ne forte coram Deo deterior habearis,**  **qui scit quid est in homine.**  **Non superbias de operibus bonis,**  **quia aliter sunt judicia Dei quam hominum,**  **cui saepe displicet quod hominibus placet.**  **Si aliquid boni habueris,**  **crede de aliis meliora**  **ut humilitatem conserves.**  **Non nocet si omnibus te supponas -**  **nocet autem plurimum si vel uni te praeponas.**  **Jugis pax cum humili -**  **in corde autem superbi zelus et indignatio frequens.** |

## Capitulum 8.

## De cavenda nimia familiaritate *audio: 20.58*

|  |
| --- |
| **1. Non omni homini reveles cor tuum,**  **sed cum sapiente et timente Deum**  **age causam tuam.**  **Cum juvenibus et extraneis rarus esto,**  **cum divitibus noli blandiri,**  **et coram magnatis non libenter appareas.**  **Cum humilibus et simplicibus,**  **cum devotis et morigeratis sociare,**  **et quae aedificationis sunt pertracta.**  **Non sis familiaris alicui mulieri,**  **sed in communi omnes bonas mulieres Deo commenda.**  **Soli Deo et angelis ejus opta familiaris esse**  **et hominum notitiam devita.** |

|  |
| --- |
| **2. Caritas habenda est ad omnes -**  **sed familiaritas non expedit.**  **Quandoque accidit ut persona ignota ex bona fama lucescat**  **cujus tamen praesentia oculos intuentium offuscat.**  **Putamus aliquando aliis placere ex conjuctione nostra -**  **et incipimus magis displicere ex morum improbitate**  **in nobis considerata.** |

## Capitulum 9.

## De obedientia et subjectione *audio: 22.26*

|  |
| --- |
| **1. Valde magnum est in obedientia stare,**  **sub praelato vivere**  **et sui juris non esse.**  **Multo tutius est stare in subjectione**  **quam in praelatura.**  **Multi sunt sub obedientia**  **magis ex necessitate quam ex caritate,**  **et illi poenam habent et leviter murmurant.**  **Nec libertatem mentis acquirent**  **nisi ex toto corde propter Deum se subjiciant.**  **Curre hic vel ibi:**  **non invenies quietem**  **nisi in humili subjectione sub regimine praelati.**  **Imaginatio locorum et mutatio multos fefellit.** |

|  |
| --- |
| **2. Verum est quod unusquisque libenter agit pro sensu suo,**  **et inclinatur ad eos magis qui secum sentiunt.**  **Sed si Deus est inter nos,**  **necesse est ut relinquamus etiam quandoque nostrum sentire**  **propter bonum pacis.**  **Quis est ita sapiens**  **qui omnia plene scire potest?**  **Ergo noli nimis in sensu tuo confidere,**  **sed velis etiam libenter aliorum sensum audire.**  **Si bonum est tuum sentire**  **et hoc ipsum propter Deum dimittis et alium sequeris,**  **magis ex inde proficies.** |

|  |
| --- |
| **3. Audivi enim saepe:**  **« Securius esse audire et accipere consilium**  **quam dare ».**  **Potest etiam contingere**  **ut bonum sit uniuscujusque sentire -**  **sed nolle aliis acquiescere**  **cum id ratio aut causa postulat,**  **signum est superbiae aut pertinaciae.** |

## Capitulum 10.

## De cavenda superfluitate verborum *audio: 24.42*

|  |
| --- |
| **1. Caveas tumultum hominum quantum potes.**  **Multum enim impedit tractatus saecularium gestorum,**  **etiamsi simplici intentione proferantur.**  **Cito enim inquinamur vanitate et captivamur.**  **Vellem me pluries tacuisse**  **et inter homines non fuisse.**  **Sed quare tam frequenter loquimur et invicem fabulamur,**  **cum tamen raro sine laesione conscientiae**  **ad silentium redimus?**  **Ideo tam libenter loquimur**  **quia per multas locutiones ad invicem consolari quaerimus,**  **et cor diversis cogitationibus fatigatum optamus relevare.**  **Et multum libenter de his quae multum diligimus vel cupimus**  **vel quae nobis contraria sentimus,**  **libet loqui et cogitare -**  **sed proh dolor! saepe inaniter et frustra.**  **Nam haec exterior consolatio**  **interioris et divinae consolationis non modicum detrimentum est.** |

|  |
| --- |
| **2. Ideo vigilandum est et orandum,**  **ne tempus otiose transeat.**  **Si loqui licet et expedit,**  **quae aedificabilia sunt loquere.**  **Malus usus et negligentia profectus nostri**  **multum facit ad incustodiam oris nostri.**  **Juvat tamen non parum ad profectum spiritualem**  **devota spiritualium rerum collatio,**  **maxime ubi pares animo et spiritu**  **in Deo sibi sociantur.** |

## Capitulum 11.

## De pace aquaerenda,

## et zelo proficiendi *audio: 26.42*

|  |
| --- |
| **1. Multam possemus pacem habere,**  **si non vellemus nos cum aliorum dictis et factis**  **et quae ad nostram curam non spectant occupare.**  **Quomodo potest ille diu in pace manere**  **qui alienis curis se intermiscet,**  **qui occasiones forinsecus quaerit,**  **qui parum vel raro se intrinsecus colligit?**  **Beati simplices,**  **quoniam multam pacem habebunt.** |

|  |
| --- |
| **2. Quare quidam sanctorum**  **tam perfecti et contemplativi fuerunt?**  **Quia omnino se ipsos mortificari**  **ab omnibus terrenis desideriis studuerunt,**  **et ideo totis medullis cordis Deo inhaerere**  **atque libere sibi vacare potuerunt.**  **Nos nimium occupamur propriis passionibus**  **et de transitoriis nimis sollicitamur.**  **Raro etiam unum vitium perfecte vincimus**  **et ad quotidianum profectum non accendimur:**  **ideo frigidi et tepidi remanemus.** |

|  |
| --- |
| **3. Si essemus nobis ipsis perfecte mortui**  **et interius minime implicati,**  **tunc possemus etiam divina sapere**  **et de caelesti contemplatione aliquid experiri.**  **Totum et maximum impedimentum est**  **quia non sumus a passionibus et concupiscentiis liberi**  **nec perfectam sanctorum viam conamur ingredi.**  **Quando etiam modicum adversitatis occurit,**  **nimis cito dejicimur**  **et ad humanas consolationes convertimur.** |

|  |
| --- |
| **4. Si niteremur sicut viri fortes stare in proelio,**  **profecto auxilium Dominii super nos videremus de caelo.**  **Ipse enim certantes et de sua gratia sperantes**  **paratus est adjuvare,**  **qui nobis certandi occasiones procurat ut vincamus.**  **Si tantum in istis exterioribus observantiis**  **profectum religionis ponimus,**  **cito finem habebit devotio nostra.**  **Sed ad radicem securim ponamus**  **ut, purgati a passionibus,**  **pacificam mentem possideamus.** |

|  |
| --- |
| **5. Si omni anno unum vitium extirparemus,**  **cito viri perfecti efficeremur.**  **Sed modo e contrario saepe sentimus**  **ut meliores et puriores in initio conversionis nos fuisse inveniamus**  **quam post multos annos professionis.**  **Fervor et profectus quotidie deberet crescere,**  **sed nunc pro magno videtur**  **si quis primi fervoris partem posset retinere.**  **Si modicam violentiam faceremus in principio,**  **tunc postea cuncta possemus facere cum levitate et gaudio.** |

|  |
| --- |
| **6. Grave est assueta dimittere -**  **sed gravius est contra propriam voluntatem ire.**  **Sed, si non vincis parva et levia,**  **quando superabis difficiliora?**  **Resiste in principio inclinationi tuae**  **et malam dedisce consuetudinem,**  **ne forte paulatim ad majorem te ducat difficultatem.**  **O, si adverteres quantum tibi pacem et aliis laetitiam faceres te ipsum bene habendo,**  **puto quod sollicitior esses ad spiritualem profectum!** |

## Capitulum 12.

## De utilitate adversitatis *audio: 00.12*

|  |
| --- |
| **1. Bonum nobis est**  **quod aliquando habeamus aliquas gravitates et contrarietates,**  **quia saepe hominem ad cor revocant**  **quatenus se in exilio esse cognoscat**  **nec spem suam in aliqua mundi re ponat.**  **Bonum est quod patiamur quandoque contradictiones**  **et quod male et imperfecte de nobis sentiatur,**  **etiamsi bene agimus et intendimus.**  **Ista saepe juvant ad humilitatem**  **et a vana gloria nos defendunt.**  **Tunc enim melius interiorem testem Deum quaerimus**  **quando foris vilipendimur ab hominibus**  **et non bene nobis creditur.** |

|  |
| --- |
| **2. Ideo deberet se homo in Deo taliter firmare**  **ut non esset ei necesse multas humanas consolationes quaerere.**  **Quando homo bonae voluntatis**  **tribulatur vel tentatur**  **aut malis cogitationibus affligitur,**  **tunc Deum sibi magis necessarium intelligit,**  **sine quo nihil boni se posse deprehendit.**  **Tunc etiam tristatur, gemit et orat**  **pro miseriis quas patitur.**  **Tunc taedet eum diutius vivere**  **et mortem optat venire,**  **ut possit *dissolvi et cum Christo esse*. *(Phil 1 : 23)***  **Tunc etiam bene advertit**  **perfectam securitatem et plenam pacem**  **in mundo non posse constare.** |

## Capitulum 13.

## De tentationibus resistendis *audio: 02.14*

|  |
| --- |
| **1. Quamdiu in mundo vivimus**  **sine tribulatione et tentatione esse non possumus.**  **Unde in Job scriptum est:**  ***« Tentatio est vita homina super terram »*. *(Jb 7 : 1)***  **Ideo unusquisque sollicitus esse deberet circa tentationes suas**  **et vigilare in orationibus,**  **ne diabolus locum inveniret decipiendi,**  **qui nunquam dormitat**  **sed *circuit quaerens quem devoret*. *(1P 5 : 8)***  **Nemo tam perfectus est et sanctus**  **qui non habeat aliquando tentationes,**  **et plene eis carere non possimus.** |

|  |
| --- |
| **2. Sunt tamen tentationes hominibus saepe valde utiles,**  **licet molestae sint et graves,**  **quia in his homo humiliatur,**  **purgatur et eruditur.**  **Omnes sancti per multas tribulationes et tentationes**  **transierunt et profecerunt -**  **et qui tentationes sustinere nequiverunt**  **reprobi facti sunt et defecerunt.**  **Non est aliquis ordo tam sanctus**  **nec locus tam secretus,**  **ubi non sint tentationes vel adversitates.** |

|  |
| --- |
| **3. Non est homo securus a tentationibus totaliter**  **quamdiu vixerit,**  **quia in nobis est unde tentamur,**  **ex quo in concupiscentia nati sumus.**  **una tentatione seu tribulatione recedente**  **alia supervenit,**  **et semper aliquid ad patiendum habebimus**  **nam bonum felicitatis nostrae perdidimus.**  **Multi quaerunt tentationes fugere**  **et gravius incidunt in eas.**  **Per solam fugam non possumus vincere,**  **sed per patientiam et veram humilitatem**  **omnibus hostibus efficimur fortiores.** |

|  |
| --- |
| **4. Qui tantummodo exterius declinat nec radicem evellit**  **parum proficiet:**  **imo citius ad eum tentationes redient et pejus sensiet.**  **Paulatim, et per patientiam cum longanimitate,**  **Deo juvante, melius superabis**  **quam cum duritia et importunitate propria.**  **Saepius accipe consilium in tentatione**  **et cum tentato noli duriter agere,**  **sed consolationes ingere**  **sicut tibi optares fieri.** |

|  |
| --- |
| **5. Initium omnium malarum tentationum**  **inconstantia animi et parva ad Deum confidentia,**  **quia sicut navis sine gubernaculo**  **hinc inde a fluctibus impellitur,**  **ita homo remissus et suum propositum deserens**  **varie tentatur.**  **Ignis probat ferrum**  **et tentatio hominem justum.**  **Nescimus saepe quid possumus,**  **sed tentatio aperit quid sumus.**  **Vigilandum est tamen,**  **praecipue circa initium tentationis,**  **quia tunc facilius hostis vincitur**  **si ostium mentis nullatenus intrare sinitur,**  **sed extra limen statim ut pulsaverit, illi obviatur.**  **Unde quidam dixit:**  **« Principiis obsta,**  **sero medicina paratur ».**  **Nam primo occurrit menti simplex cogitatio,**  **deinde fortis imaginatio,**  **postea delectatio, et motus pravus et assensio.**  **Sicque paulatim ingreditur hostis malignus ex toto**  **dum illi non resistitur in pricipio.**  **Et quanto diutius ad resistendum quis torpuerit,**  **tanto in se quotidie debilior fit**  **et hostis contra eum potentior.** |

|  |
| --- |
| **6. Quidam in principio conversionis suae**  **graviores tentationes patiuntur,**  **quidam autem in fine,**  **quidam vero quasi per totam vitam suam male habent. Nonnulli satis leviter tentantur,**  **secundum divinae ordinationis sapientiam et aequitatem,**  **quae statum et merita hominum pensat**  **et cuncta ad electorum suorum salutem praeordinat.** |

|  |
| --- |
| **7. Ideo non debemus desperare cum tentamur,**  **sed eo ferventius Deum exorare,**  **quatenus nos in omni tribulatione dignetur adjuvare,**  **qui utique, secundum dictum Pauli,**  ***« talem faciet cum tentatione proventum,***  ***ut possimus sustinere »*. *(1 Co 10 : 13)***  ***Humiliemus ergo animas nostras sub manu Dei (1 Pi 5 : 6)***  **in omni tentatione et tribulatione,**  **quia humiles spiritu salvabit et exaltabit.** |

|  |
| --- |
| **8. In tentationibus et tribulationibus probatur homo**  **quantum profecit,**  **et ibi majus meritum consistit**  **et virtus melius patescit.**  **Nec magnum est si homo devotus sit et fervidus**  **cum gravitatem non sentit -**  **sed si tempore adversitatis patienter se sustinet,**  **spes magni profectus erit.**  **Quidam a magnis tentationibus custodiuntur**  **et in parvis quotidianis tam saepe vincuntur,**  **ut, humiliati, nunquam de se ipsis in magnis confidant,**  **qui in tam modicis infirmantur.** |

## Capitulum 14.

## De temerario judicio vitando *audio: 08.24*

|  |
| --- |
| **1. Ad te ipsum oculos reflecte**  **et aliorum facta caveas judicare.**  **In judicando alios homo frustra laborat,**  **saepius errat, et leviter peccat -**  **se ipsum vero judicando et discutiendo**  **semper fructuose laborat.**  **Sicut nobis res cordi est**  **sic de ea frequenter judicamus.**  **Nam verum judicium propter privatum amorem**  **faciliter perdimus.**  **Si Deus semper esset pura intentio nostri desiderii,**  **non tam faciliter turbaremur pro resistentia sensus nostri.** |

|  |
| --- |
| **2. Sed saepe aliquid ab intra latet**  **vel etiam ab extra concurrit,**  **quod nos etiam pariter trahit.**  **Multi occulte se ipsos quaerunt in rebus quas agunt,**  **et nesciunt.**  **Videntur etiam in bona pace stare**  **quando res pro eorum velle fiunt et sentire -**  **si autem aliter fit quam cupiunt,**  **cito moventur et tristes fiunt.**  **Propter diversitatem sensuum et opinionum**  **satis frequenter oriuntur dissensiones inter amicos et cives,**  **inter religiosos et devotos.** |

|  |
| --- |
| **3. Antiqua consuetudo difficulter relinquitur,**  **et ultra proprium videre nemo libenter ducitur.**  **Si rationi tuae magis inniteris vel industriae**  **quam virtuti subjectivae Jesu Christi,**  **raro et tarde eris homo illuminatus,**  **quia Deus vult nos sibi perfecte subjicii**  **et omnem rationem per inflammatum amorem transcendere.** |

## Capitulum 15.

## De operibus ex caritate factis *audio: 10.32*

|  |
| --- |
| **1. Pro nulla re mundi et pro nullius hominis dilectione**  **aliquod malum est faciendum -**  **sed pro utilitate tamen indigentis**  **opus bonum libere aliquando intermittendum est**  **aut etiam pro meliori mutandum.**  **Hoc enim facto opus bonum non destruitur**  **sed in melius commutatur.**  **Sine caritate opus externum nihil prodest.**  **Quicquid autem ex caritate agitur,**  **quantumcumque etiam parvum sit et despectum,**  **totum fructuosum efficitur.**  **Magis siquidem Deus pensat ex quanto quis agit**  **quam opus quod facit.** |

|  |
| --- |
| **2. Multum facit qui multum diligit.**  **Multum facit qui rem bene facit.**  **Bene facit qui communitati magis**  **quam suae voluntati servit.**  **Saepe videtur esse caritas -**  **et est magis carnalitas:**  **quia naturalis inclinatio, propria voluntas, spes retributionis,**  **affectus commoditatis raro abesse volunt.** |

|  |
| --- |
| **3. Qui veram et perfectam caritatem habet**  **in nulla re se ipsum quaerit,**  **sed Dei solummodo gloriam in omnibus fieri desiderat.**  **Nulli etiam invidet**  **quia nullum privatum gaudium amat,**  **nec in se ipso vult gaudere**  **sed in Deo super omnia bona optat beatificari.**  **Nemini aliquid boni attribuit**  **sed totaliter ad Deum refert,**  **a quo fontaliter omnia procedunt,**  **in quo finaliter omnes sancti fruibiliter requiescunt.**  **O! qui scintillam haberet verae caritatis**  **profecto omnia terrena sentiret plena fore vanitatis!** |

## Capitulum 16.

## De sufferentia defectuum aliorum *audio: 12.50*

|  |
| --- |
| **1. Quae homo in se vel in aliis emendare non valet**  **debet patienter sustinere,**  **donec Deus aliter ordinet.**  **Cogita quia sic forte melius est pro tua probatione et patientia,**  **sine qua non sunt multum ponderanda merita nostra.**  **Debes tamen pro talibus impedimentis supplicare,**  **ut Deus tibi dignetur subvenire**  **et possis benigne portare.** |

|  |
| --- |
| **2. Si quis semel aut bis admonitus non acquiescit,**  **noli cum eo contendere -**  **sed totum Deo committe,**  **ut fiat voluntas ejus et honor in omnibus servis suis,**  **qui scit bene mala in bonum convertere.**  **Stude patiens esse in tolerando aliorum defectus**  **et qualescumque infirmitates,**  **quia et tu multa habes quae ab aliis oportet tolerari.**  **Si non potes te talem facere qualem vis,**  **quomodo poteris alium ad tuum habere beneplacitum? Libenter habemus alios perfectos -**  **sed tamen proprios non emendamus defectus.** |

|  |
| --- |
| **3. Volumus quod alii stricte corrigantur -**  **et ipsi corrigi nolumus.**  **Displicet larga aliorum licientia -**  **et tamen nobis nolumus negari quod petimus.**  **Alios restringi per statuta volumus -**  **et ipsi nullatenus patimur amplius cohiberi.**  **Sic ergo patet quam raro proximum sicut nos ipsos pensamus.**  **Si essent omnes perfecti,**  **quid tunc haberemus ab aliis pro Deo pati?** |

|  |
| --- |
| **4. Nunc autem Deus sic ordinavit**  **ut *« discamus alter alterius onera portare »*. *(Ga 6 : 2)***  **Quia nemo sine defectu, nemo sine onere,**  **nemo sibi sufficiens, nemo sibi satis sapiens -**  **sed oportet nos invicem portare, invicem consolari,**  **pariter adjuvare, instruere et admonere.**  **Quantae autem virtutis quisque fuerit**  **melius patet occasione adversitatis.**  **Occasiones namque hominem fragilem non faciunt**  **sed qualis sit ostendunt.** |

## Capitulum 17.

## De monastica vita *audio: 15.40*

|  |
| --- |
| **1. Oportet quod discas te ipsum in multis frangere**  **si vis pacem et concordiam cum aliis tenere.**  **Non est parvum in monasteriis vel in congregatione habitare,**  **et in illis sine querela conversari**  **et usque ad mortem fidelis perseverare.**  **Beatus qui ibidem bene vixerit**  **et feliciter consummaverit!**  **Si vis debite stare et proficere,**  **teneas te tanquam exulem et peregrinum super terram.**  **Oportet te stultum fieri propter Christum**  **si vis religiosam ducere vitam.** |

|  |
| --- |
| **2. Habitus et tonsura modicum confert,**  **sed mutatio morum et integra mortificatio passionum**  **verum faciunt religiosum.**  **Qui aliud quaerit quam pure Deum et animae suae salutem,**  **non inveniet nisi tribulationem et dolorem.**  **Non potest etiam diu stare pacificus**  **qui non nititur esse minimus et omnibus subjectus.**  **Ad serviendum venisti - non ad regendum,**  **ad patiendum et laborandum scias te vocatum -**  **non ad otiandum vel fabulandum.**  **Hic ergo probantur homines**  **sicut aurum in fornace.**  **Hic nemo potest stare**  **nisi ex toto corde si voluerit propter Deum humiliare.** |

## Capitulum 18.

## De exemplis sanctorum patrum *audio: 17.25*

|  |
| --- |
| **1. Intuere sanctorum patrum vivida exempla,**  **in quibus vera perfectio refulsit et religio -**  **et videbis quam modicum sit et vere nihil**  **quod nos agimus.**  **Heu! quid est vita nostra**  **si illis fuerit comparata?**  **Sancti et amici Christi**  **Dominum servierunt in fame et siti,**  **in frigore et nuditate, in labore et fatigatione,**  **in vigiliis et jejuniis,**  **in orationibus et meditationibus sanctis,**  **in persecutionibus et opprobriis multis.** |

|  |
| --- |
| **2. O quam multas et graves tribulationes passi sunt**  **apostoli, martyres, confessores, virgines**  **et reliqui omnes,**  **qui Christi vestigia voluerunt sequi!**  **Nam *« animas suas in hoc mundo oderunt***  ***ut in aeternam vitam eas possiderent »*. *(Joh 12 : 25)***  **O quam strictam et abdicatam vitam**  **sancti patres in eremo duxerunt,**  **quam longas et graves tentationes pertulerunt!**  **Quam frequenter ab inimico vexati sunt,**  **quam crebras et fervidas orationes Deo obtulerunt!**  **Quam rigidas abstinentias peregerunt!**  **Quam magnum zelum et fervorem**  **ad spiritualem profectum habuerunt!**  **Quam forte bellum**  **adversus edomationem vitiorum gesserunt,**  **quam puram et rectam intentionem ad Deum tenuerunt!**  **Per diem laborabant**  **et noctibus orationi diutinae vacabant;**  **quamquam laborando,**  **ab oratione mentali minime cessarent.** |

|  |
| --- |
| **3. Omne tempus utiliter expendebant,**  **omnis hora ad vacandum Deo brevis videbatur.**  **Et prae magna dulcedine contemplationis**  **etiam oblivioni tradebatur necessitas corporalis refectionis.**  **Omnibus divitiis, dignitatibus, honoribus,**  **amicis et cognatis renuntiabant.**  **Nihil de mundo habere cupiebant,**  **vix necessaria vitae sumebant,**  **corpori servire etiam in necessitate dolebant.**  **Pauperes igitur erant rebus terrenis**  **sed divites valde in gratia et virtutibus.**  **Foris egebant**  **sed intus gratia et consolatione divina reficiebantur.** |

|  |
| --- |
| **4. Mundo erant alieni**  **sed Deo proximi ac familiares amici.**  **Sibi ipsis videbantur tanquam nihili**  **et huic mundo despecti -**  **sed erant in oculis Dei praetiosi et dilecti.**  **In vera humilitate stabant,**  **in simplici obedientia vivebant.**  **In caritate et patientia ambulabant:**  **et ideo quotidie in spiritu proficiebant**  **et magnam apud Deum gratiam obtinebant.**  **Dati sunt in exemplum omnibus religiosis,**  **et plus provocare nos debent ad bene proficiendum**  **quam tepidorum numerus ad relaxandum.** |

|  |
| --- |
| **5. O, quantus fervor omnium religiosorum**  **in principio suae sanctae institutionis fuit!**  **O, quanta devotio orationis,**  **quanta aemulatio virtutis!**  **Quam magna disciplina viguit,**  **quanta reverentia et obedientia**  **sub regula magistri in omnibus floruit!**  **Testantur adhuc vestigia derelicta**  **quod vere viri sancti et perfecti fuerunt,**  **qui tam strenue militantes mundum suppeditaverunt.**  **Jam magnus putatur si quis transgressor non fuerit,**  **si quis quod accepit cum patientia tolerare potuerit.** |

|  |
| --- |
| **6. O, tepor et negligentia status nostri,**  **quod tam cito declinamus a pristino fervore**  **et jam taedet vivere prae lassitudine et tepore!**  **Utinam in te penitus non dormiret profectus virtutum,**  **qui multa saepius exempla vidisti devotorum.** |

## Capitulum 19.

## De exercitiis boni religiosi *audio: 22.10*

|  |
| --- |
| **1. Vita boni religiosi omnibus virtutibus pollere debet,**  **ut sit talis interius**  **qualis videtur hominibus exterius.**  **Et merito multo plus debet esse intus**  **quam quod cernitur foris:**  **quia inspector noster est Deus,**  **quem summopere revereri debemus ubicumque fuerimus**  **et tamquam angeli in conspectu ejus mundi incedere.**  **Omni die renovare debemus propositum nostrum**  **et ad fervorem nos excitare,**  **quasi hodie primum ad conversionem venissemus,**  **atque dicere: « Adjuva me, Domine Deus,**  **in bono proposito et sancto servitio tuo,**  **et da mihi nunc hodie perfecte incipere -**  **quia nihil est quod hactenus feci ».** |

|  |
| --- |
| **2. Secundum propositum nostrum cursus profectus nostri,**  **et multa diligentia opus est bene proficere volenti.**  **Quod, si fortiter proponens saepe deficit,**  **quid ille qui raro aut minus fixe aliquid proponit?**  **Variis tamen modis contingit desertio propositi nostri,**  **et levis omissio exercitiorum vix sine aliquo dispendio transit.**  **Justorum propositum in gratia Dei**  **potius quam in propria patientia pendet,**  **in quo et semper confidunt quidquid arripiunt.**  **Nam *homo proponit sed Deus disponit*,**  ***nec est in homine via ejus*. *(Pr 16 : 1, Jr 10 : 23)*** |

|  |
| --- |
| **3. Si pietatis causa aut fraternae utilitatis proposito**  **quandoque consuetum omittitur exercitium,**  **facile postea poterit recuperari.**  **Si autem taedio animi aut negligentia faciliter relinquitur,**  **satis culpabile est et nocivum sentietur.**  **Conemur quantum possumus:**  **adhuc leviter deficiemus in multis.**  **Semper tamen aliquid certi proponendum est**  **et contra illa praecipue quae amplius nos impediunt.**  **Exteriora nostra et interiora**  **pariter nobis scrutanda sunt et ordinanda,**  **quia utraque expediunt ad profectum.** |

|  |
| --- |
| **4. Si non continue te vales colligere,**  **saltem interdum, et ad minus semel in die,**  **mane videlicet aut vespere.**  **Mane propone,**  **vespere discute mores tuos:**  **qualis hodie fuisti in verbo, opere et cogitatione,**  **quia in his saepius forsitan Deum offendisti et proximum.**  **Accinge te sicut vir contra diabolicas nequitia;**  **fraena gulam,**  **et omnem carnis inclinationem facilius fraenabis.**  **Numquam sis ex toto otiosus:**  **sed aut legens, aut scribens,**  **aut orans, aut meditans,**  **aut aliquid utilitatis pro communi laborans.**  **Corporalia tamen exercitia discrete sunt agenda,**  **nec omnibus aequaliter assumenda.** |

|  |
| --- |
| **5. Quae communia non sunt non sunt foris ostendenda,**  **nam in secreto tutius exercentur privata;**  **Cavendum tamen ne piger sis ad communia**  **et ad singularia promptior -**  **sed expletis integre et fideliter debitis et injunctis,**  **si jam ultra vacat, redde te tibi**  **prout tua devotio desiderat.**  **Non possunt omnes habere unum exercitium:**  **sed aliud isti, aliud illi magis deservit.**  **Etiam pro temporis congruentia diversa placent exercitia,**  **quia alia in festis, alia in feriatis**  **magis sapiunt diebus.**  **Aliis indigemus tempore tentationis,**  **et aliis tempore pacis et quietis.**  **Alia cum tristamur libet cogitare,**  **et alia cum laeti in Domino fuerimus.** |

|  |
| --- |
| **6. Circa principalia festa renovanda sunt bona exercitia**  **et sanctorum suffragia ferventius imploranda.**  **De festo in festum proponere debemus**  **quasi tunc de hoc saeculo migraturi**  **et ad aeternum festum perventuri.**  **Ideoque sollicite nos praeparare debemus in devotis temporibus,**  **et devotius conversari**  **atque omnem observantiam strictius custodire,**  **tanquam in brevi praemium laboris nostri a Deo percepturi.** |

|  |
| --- |
| **7. Et si dilatum fuerit,**  **credamus nos minus bene praeparatos**  **atque indignos tantae adhuc gloriae,**  **quae revelabitur in nobis tempore praefinito,**  **et studeamus nos melius ad exitum praeparare.**  ***« Beatus servus »*, ait evangelista Lucas,**  ***« quem, cum venerit Dominus, invenerit vigilantem.***  ***Amen dico vobis,***  ***super omnia bona sua constituet eum ». (Lc 12 : 43-44)*** |

## Capitulum 20.

## De amore solitudinis et silentii *audio: 28.07*

|  |
| --- |
| **1. Quaere aptum tempus vacandi tibi**  **et de beneficiis Dei frequenter cogita.**  **Relinque curiosa,**  **tales perlege materias**  **quae compunctionem magis praestant quam occupationem.**  **Si te subtraxeris a superfluis locutionibus et otiosis circuitionibus**  **nec non a novitatibus et rumoribus audiendis,**  **invenies tempus sufficiens et aptum**  **pro bonis meditationibus insistendis.**  **Maximi sanctorum humana consortia ubi poterant vitabant**  **et Deo in secreto servire eligebant.** |

|  |
| --- |
| **2. Dixit quidam: « Quoties inter homines fui,**  **minor homo redii ».**  **Hoc saepius experimur quando diu confabulamur.**  **Facilius est omnino tacere**  **quam verbo non excedere.**  **Facilius est domi latere**  **quam foris se posse sufficienter custodire.**  **Qui igitur intendit ad interiora et spiritualia pervenire,**  **oportet eum cum Jesu a turba declinare.**  **Nemo secure apparet nisi qui libenter latet.**  **Nemo secure loquitur nisi qui libenter tacet.**  **Nemo secure praest nisi qui libenter subest.**  **Nemo secure praecipit nisi qui bene obedire didicit.**  **Nemo secure gaudet**  **nisi bonae conscientiae in se testimonium habeat.** |

|  |
| --- |
| **3. Semper tamen sanctorum securitas**  **plena timoris Dei extitit.**  **Nec eo minus solliciti et humiles in se fuerunt**  **quia magnis virtutibus et gratia emicuerunt.**  **Pravorum autem securitas**  **ex superbia et praesumptione oritur -**  **et in fine in deceptionem sui ipsius vertitur.**  **Nunquam promittas tibi securitatem in hac vita,**  **quamvis bonus videaris coenobita aut devotus eremita.** |

|  |
| --- |
| **4. Saepe meliores in existimatione hominum**  **gravius periclitati sunt propter suam nimiam confidentiam.**  **Unde multis utilius est ut non penitus tentationibus careant**  **sed saepius impugnentur,**  **ne nimium securi sint,**  **ne forte in superbiam eleventur,**  **ne etiam ad exteriores consolationes licentius declinent.**  **O, qui nunquam transitoriam laetitiam quaereret,**  **qui nunquam cum mundo se occuparet,**  **quam bonam conscientiam servaret!**  **O, qui omnem vanam sollicitudinem amputaret,**  **et duntaxat salutaria ac divina cogitaret**  **et totam spem suam in Domino constitueret,**  **quam magnam pacem et quietem possideret!** |

|  |
| --- |
| **5. Nemo dignus est caelesti consolatione**  **nisi diligenter se exercuerit in sancta compunctione.**  **Si vis corde tenus compungi,**  **intra cubiculum tuum et exclude tumultus mundi.**  **Sicut scriptum est:**  ***« In cubilibus vestris compungimini »*. *(Ps 4 : 5)***  **In cella invenies quod de foris saepius amittes.**  **Cella continuata dulcescit**  **et male custodita taedium generat.**  **Si in principio convertionis tuae bene eam incolueris et custodieris,**  **erit tibi postea dilecta amica et gratissimum solatium.** |

|  |
| --- |
| **6. In silentio et quiete proficit anima devota**  **et discit abscondita Scripturarum.**  **Ibi invenit fluenta lacrymarum**  **quibus singulis noctibus se lavet et mundet,**  **ut Conditori suo tanto familiarior fiat**  **quanto longius ab omni saeculari tumultu degit.**  **Qui ergo se substrahit a notis et amicis**  **approximabit illi Deus cum angelis sanctis.**  **Melius est latere et sui curam agere**  **quam se neglecto signa facere.**  **Laudabile est homini religioso raro foras ire,**  **fugere videri, nolle etiam homines videre.** |

|  |
| --- |
| **7. Quid vis videre quod non licet habere?**  ***Transit mundus et concupiscentia ejus*. *(1 Joh 2 : 17)***  **Trahunt desideria sensualitatis ad spatiandum -**  **sed cum hora transierit,**  **quid nisi gravitatem conscientiae et cordis dispersionem reportas?**  **Laetus exitus tristem saepe reditum parit**  **et laeta vigilia serotina triste mane facit.**  **Sic omne carnale gaudium blande intrat -**  **sed in fine mordet et perimit.** |

|  |
| --- |
| **8. Quid potes alibi videre**  **quod hic non vides?**  **Ecce cielum et terram, et omnia elementa:**  **nam ex isti omnia sunt facta.**  **Quid potes alicubi videre**  **quod diu potest sub solem permanere ?**  **Credis te forsitan satiari -**  **sed non poteris pertingere.**  **Si cuncta videres praesentia,**  **quid esset, nisi visio vana?**  **Leva oculos tuos ad Deum in excelsis**  **et ora pro peccatis tuis et negligentiis.**  **Dimitte vana vanis,**  **tu autem intende illis quae tibi praecepit Deus.**  **Claude super te ostium tuum**  **et voca ad te Jesum dilectum tuum.**  **Mane cum eo in cella,**  **quia non invenies alibi tantam pacem.**  **Si non exisses nec quidquam de rumoribus audisses**  **melius in bona pace permansisses.**  **Ex quo nova delectat aliquando audire**  **oportet te exinde turbationem cordis tolerare.** |

## Capitulum 21.

## De compunctione cordis *audio: 00.11*

|  |
| --- |
| **1. Si vis aliquid proficere,**  **conserva te in timore Dei**  **et noli esse nimis liber;**  **sed sub disciplina cohibe omnes sensus tuos**  **nec ineptae te tradas laetitiae.**  **Da te ad cordis compunctionem,**  **et invenies devotionem.**  **Compunctio multa bona aperit**  **quae dissolutio cito perdere consuevit.**  **Mirum est quod homo potest unquam perfecte in hac vita laetari,**  **qui suum exilium et tam multa pericula animae suae**  **considerat et pensat.** |

|  |
| --- |
| **2. Propter levitatem cordis et negligentiam defectuum nostrorum**  **non sentimus animae nostrae dolores,**  **sed saepe vane ridemus**  **quando merito flere deberemus.**  **Non est vera libertas nec bona laetitia**  **nisi in timore Dei cum bona conscientia.**  **Felix qui abjicere potest omne impedimentum distractionis**  **et ad unionem se recolligere sanctae compunctionis.**  **Felix qui a se abdicat quidquid conscientiam suam maculare potest vel gravare!**  **Certa viriliter:**  **consuetudo consuetudine vincitur.**  **Si tu scis homines dimittere**  **ipsi bene te dimittent tua facta facere.** |

|  |
| --- |
| **3. Non attrahas tibi res aliorum**  **nec te implices causis majorum.**  **Habeas semper oculum super te primum,**  **et admoneas te ipsum specialiter**  **prae omnibus tibi dilectis.**  **Si non habes favorem hominum**  **noli ex hoc tristari,**  **sed hoc sit tibi grave**  **quia non habes te satis bene et circumspecte,**  **sicut deceret Dei servum et devotum religiosum conversari.**  **Utilius est saepe et securius**  **quod homo non habeat multas consolationes in hac vita, secundum carnem praecipue.**  **Tamen, quod divinas non habemus aut rarius sentimus,**  **nos in culpa sumus,**  **quia compunctionem cordis non quaerimus**  **nec vanas et externas omnino abjicimus.** |

|  |
| --- |
| **4. Cognosce te indignum divina consolatione**  **sed magis dignum multa tribulatione.**  **Quando homo est perfecte compunctus**  **tunc gravis et amarus est ei totus mundus.**  **Bonus homo sufficientem invenit materiam dolendi et flendi:**  **sive enim se considerat, sive de proximo pensat,**  **scit quia nemo sine tribulatione hic vivit;**  **et quanto strictius sese considerat**  **tanto amplius dolet.**  **Materiae justi doloris et internae compunctionis**  **sunt peccata et vitia nostra,**  **quibus ita involuti jacemus**  **ut raro caelestia contemplari valeamus.** |

|  |
| --- |
| **5. Si frequentius de morte tua**  **quam de longitudine vitae cogitares,**  **non dubium quin ferventius te emendares.**  **Si etiam futuras inferni sive purgatorii poenas cordialiter perpenderes,**  **credo quod libenter laborem et dolorem sustineres**  **et nihil rigoris formidares.**  **Sed quia ad cor ista non transeunt**  **et blandimenta adhuc amamus,**  **ideo frigidi et valde pigri remanemus.**  **Saepe est inopia spiritus**  **unde tam leviter conqueritur miserum corpus.**  **Ora igitur humiliter ad Dominum**  **ut det tibi compunctionis spiritum,**  **et dic cum propheta:**  ***« Ciba me, Domine, pane lacrymarum***  ***et potum da mihi in lacrymis in mensura ». (Ps 80 : 6)*** |

## Capitulum 22.

## De conditione humanae miseriae *audio: 05.01*

|  |
| --- |
| **1. Miser es ubicumque fueris et quocumque te verteris**  **nisi ad Deum te convertas.**  **Quid turbaris quia non succedit tibi sicut vis et desideras?**  **Quis est qui habeat omnia secundum suam voluntatem?**  **Nec ego, nec tu,**  **nec aliquis hominum super terram.**  **Nemo est in mundo sine aliqua tribulatione vel angustia,**  **quamvis rex sit vel papa.**  **Quis est qui melius habet?**  **Utique qui pro Deo aliquid pati valet.** |

|  |
| --- |
| **2. Dicunt multi imbecilles et infirmi:**  **« Ecce quam bonam vitam ille homo habet,**  **quam dives, quam magnus,**  **quam potens et excelsus! »**  **Sed attende ad caelestia bona**  **et videbis quod omnia ista temporalia nulla sunt,**  **sed valde incerta et magis gravantia,**  **quia nunquam sine solicitudine et timore possidentur.**  **Non est hominis felicitas habere temporalia ad abundantiam,**  **sed sufficit ei mediocritas.**  **Vere miseria est vivere super terram!**  **Quanto homo voluerit esse spiritualior**  **tanto praesens vita sit ei amarior,**  **quia sentit melius et videt clarius**  **humanae corruptionis defectus.**  **Nam comedere, bibere,**  **vigilare, dormire, quiescere, laborare,**  **et caeteris necessitatibus naturae subjacere**  **vere magna miseria est et afflictio homini devoto,**  **qui libenter esset absolutus et liber ab omni peccato.** |

|  |
| --- |
| **3. Valde enim gravatur interior homo necessitatibus corporalibus**  **in hoc mundo.**  **Unde propheta devote rogat**  **quatenus liber ab istis esse valeat, dicens:**  ***« De necessitatibus meis erue me, Domine ». (Ps 25 : 17)***  **Sed vae non cognoscentibus suam miseriam!**  **Et amplius vae illis qui diligunt hanc miseram**  **et corruptibilem vitam!**  **Nam in tantum quidam hanc amplectuntur,**  **licet etiam vix necessaria laborando aut mendicando habeant,**  **ut, si possent hic semper vivere,**  **de regno Dei nihil curarent.** |

|  |
| --- |
| **4. O insani et infideles corde,**  **qui tam profunde in terris jacent**  **ut nihil nisi carnalia sapiant!**  **Sed miseri adhuc in fine graviter sentient**  **quam vile et nihilum erat quod amaverunt.**  **Sancti autem Dei, et omnes devoti amici Christi**  **non attenderunt quae carni placuerunt**  **nec quae in hoc tempore floruerunt.**  **Sed tota spes eorum et intentio ad aeterna bona anhelabat.**  **Ferebatur totum desiderium eorum sursum**  **ad mansura et invisibilia,**  **ne amore visibilium traherentur ad infima.** |

|  |
| --- |
| **5. Noli, frater, amittere confidentiam proficiendi ad spiritualia:**  **adhuc habes tempus et horam.**  **Quare vis procrastinare propositum tuum?**  **Surge, et in instanti incipe, et dic:**  **« Nunc tempus est faciendi,**  **nunc tempus est pugnandi,**  **nunc aptum tempus est emendandi ».**  **Quando male habes et tribularis**  **tunc tempus est promerendi.**  **Oportet *te transire per ignem et aquam***  ***antequam venias in refrigerium*. *(Ps 66 : 12)***  **Nisi tibi vim feceris**  **vitium non superabis.**  **Quamdiu istud fragile corpus gerimus**  **sine peccato esse non possumus**  **nec sine taedio et dolore vivere.**  **Libenter haberemus ab omni miseria quietem -**  **sed quia per peccatum perdidimus innocentiam,**  **amisimus etiam veram beatitudinem.**  **Ideo oportet nos tenere patientiam**  **et Dei exspectare misericordiam,**  **donec *transeat iniquitas haec***  **et *mortalitas absorbeatur a vita*. *(Ps 57 : 2, 2 Co 5 : 4)*** |

|  |
| --- |
| **6. O quanta fragilitas humana,**  **quae semper prona est ad vitia!**  **Hodie confiteris peccata tua -**  **et cras iterum perpetras confessa.**  **Nunc proponis cavere -**  **et post horam agis quasi nihil proposuisses.**  **Merito ergo nos ipsos humiliare possumus**  **nec unquam aliquid magni de nobis sentire,**  **quia tam fragiles et instabiles sumus.**  **Cito etiam potest perdi per negligentiam**  **quod multo labore vix tandem acquisitum est per gratiam.** |

|  |
| --- |
| **7. Quid fiet de nobis adhuc in fine,**  **qui tepescimus tam mane?**  **Vae nobis si sic volumus declinare ad quietem**  **quasi jam pax sit et securitas,**  **cum necdum appareat vestigium verae sanctitatis**  **in conversatione nostra!**  **Bene opus esset quod adhuc iterum institueremus**  **tanquam boni novitii ad mores optimos,**  **si forte spes esset de aliqua futura emendatione**  **et majori spirituali profectu.** |

## Capitulum 23.

## De meditatione mortis *audio: 11.30*

|  |
| --- |
| **1. Valde cito erit tecum hic factum:**  **vide aliter quomodo te habeas.**  **Hodie homo est -**  **et cras non comparet.**  **Cum autem sublatus fuerit ab oculis**  **etiam cito transit a mente.**  **O hebetudo et duritia cordis humani,**  **quod solum praesentia meditatur**  **et futura non magis praevidet!**  **Sic te in omni facto et cogitatu deberes tenere**  **quasi hodie esses moriturus.**  **Si bonam conscientiam haberes**  **non multum mortem timeres.**  **Melius esset peccata cavere**  **quam mortem fugere.**  **Si hodie non es paratus,**  **quomodo cras eris?**  **Cras est dies incerta:**  **et quid scis si crastinum habebis?** |

|  |
| --- |
| **2. Quid prodest diu vivere**  **quando tam parum emendamur?**  **Ha! longa vita non semper emendat**  **sed saepe culpam magis auget.**  **Utinam per unam diem**  **bene essemus conversati in hoc mundo!**  **Multi annos computant conversionis -**  **sed saepe parvus est fructus emendationis.**  **Si formidolosum est mori,**  **forsitan periculosius erit diutius vivere.**  **Beatus qui horam mortis suae semper ante oculos habet**  **et ad moriendum quotidie se disponit.**  **Si vidisti aliquando hominem mori,**  **cogita quia et tu per eandem viam transibis.** |

|  |
| --- |
| **3. Cum mane fuerit**  **puta te ad vesperum non perventurum.**  **Vespere autem facto**  **mane non audeas tibi polliceri.**  **Semper ergo paratus esto,**  **et taliter vive ut nunquam te imparatum mors inveniat.**  **Multi subito et improvise moriuntur.**  **Nam*hora qua non putatur***  ***Filius hominis venturus est*. *(Lc 12 : 40)***  **Quando illa extrema hora venerit,**  **multum aliter sentire incipies de tota vita tua praeterita**  **et valde dolebis quia tam negligens et remissus fuisti.** |

|  |
| --- |
| **4. Quam felix et prudens qui talis nunc nititur esse in vita**  **qualis optat inveniri in morte.**  **Dabit namque magnam fiduciam feliciter moriendi**  **perfectus contemptus mundi,**  **fervens desiderium in virtutibus proficiendi,**  **amor disciplinae, labor poenitentiae,**  **promptitudo obedientiae, abnegatio sui,**  **et supportatio cujuslibet adversitatis pro amore Christi.**  **Multa bona potes operari dum sanus es -**  **sed infirmatus nescio quid poteris.**  **Pauci ex infirmitate meliorantur:**  **sic et qui multum peregrinantur raro sanctificantur.** |

|  |
| --- |
| **5. Noli confidere super amicos et proximos**  **nec in futurum tuam differas salutem:**  **quia citius obliviscentur tui homines quam estimas.**  **Melius est nunc tempestive providere et aliquid praemittere**  **quam super aliorum auxilio sperare.**  **Si non es pro te ipso sollicitus modo,**  **quis erit sollicitus pro te in futuro?**  **Nunc tempus est valde praetiosum,**  ***nunc sunt dies salutis,***  ***nunc tempus acceptabile*. *(2 Co 6 : 2)***  **Sed proh dolor quod hoc utilius non expendis**  **in quo promereri vales unde aeternaliter vivas!**  **Veniet quando unam diem seu horam**  **pro emendatione desiderabis -**  **et nescio an impetrabis.** |

|  |
| --- |
| **6. Eia, carissime, de quanto periculo te poteris liberare,**  **de quam magno timore eripere,**  **si modo semper timoratus fueris et suspectus de morte!**  **Stude nunc taliter vivere**  **ut in hora mortis valeas potius gaudere quam timere.**  **Disce nunc mori mundo**  **ut tunc incipias vivere cum Christo.**  **Disce nunc omnia contemnere**  **ut tunc possis libere ad Christum pergere.**  **Castiga nunc corpus tuum per poenitentiam**  **ut tunc certam valeas habere confidentiam.** |

|  |
| --- |
| **7. Ha stulte, quid cogitas te diu victurum**  **cum nullum diem habeas securum?**  **Quam multi decepti sunt**  **et insperate de corpore extracti!**  **Quoties audisti a dicentibus**  **quia ille gladio cecidit, ille submersus est,**  **ille ab alto ruens cervicem fregit,**  **ille manducando obriguit,**  **ille ludendo finem fecit,**  **alius igne, alius ferro, alius peste,**  **alius latrocinio interiit:**  **et sic omnium finis mors est**  **et vita hominum tanquam umbra subito pertransit.** |

|  |
| --- |
| **8. Quis memorabitur tui post mortem**  **et qui orabit pro te?**  **Age, age nunc, carissime, quidquid agere potes,**  **quia nescis quando morieris;**  **nescis etiam quid tibi post mortem sequetur.**  **Dum tempus habes**  **congrega divitias immortales.**  **Praeter salutem tuam nihil cogites,**  **solum quae Dei sunt cures.**  ***Fac nunc tibi amicos* venerando Dei sanctos**  **et eorum actus imitando,**  ***ut cum defeceris in hac vita***  ***illi te recipiant in aeterna tabernacula*. *(Lc 16 : 9)*** |

|  |
| --- |
| **9. Serva te tanquam peregrinum et hospitem super terram,**  **ad quem nihil spectat de mundi negociis.**  **Serva cor liberum et ad Deum sursum erectum,**  **quia *non habes hic manentem civitatem*. *(Heb 13 : 14)***  **Illuc preces et gemitus quotidianas cum lacrymis dirige,**  **ut spiritus tuus mereatur ad Dominum**  **post mortem feliciter transire.** |

## Capitulum 24.

## De judicio et poenis peccatorum *audio: 19.01*

|  |
| --- |
| **1. In omnibus rebus respice finem**  **et qualiter ante districtum stabis judicem,**  **cui nihil est occultum,**  **qui muneribus non placatur nec excusationes recipit**  **sed quod justum est judicabit.**  **O miserrime et insipiens peccator,**  **quid respondebis Deo omnia mala tua scienti,**  **qui interdum formidas vultum hominis irati?**  **Ut quid non praevides tibi in die judicii,**  **quando nemo poterit per alium excusari vel defendi**  **sed unusquisque sufficiens onus erit sibi ipsi?**  **Nunc labor tuus est fructuosus,**  **fletus acceptabilis, gemitus exaudibilis,**  **dolor satisfactorius et purgativus.** |

|  |
| --- |
| **2. Habet magnum et salubre purgatorium patiens homo**  **qui, suscipiens injurias,**  **plus dolet de alterius malitia quam de sua injuria,**  **qui pro contrariantibus sibi libenter orat**  **et ex corde culpas indulget;**  **qui veniam ab aliis petere non retardat,**  **qui facilius miseretur quam irascitur;**  **qui sibi ipsi violentiam frequenter facit**  **et carnem omnino spiritui subjugare conatur.**  **Melius est modo purgare peccata et vitia resecare**  **quam in futuro purganda reservare.**  **Vere nos ipsos decipimus per inordinatum amorem**  **quem ad carnem habemus.** |

|  |
| --- |
| **3. Quid aliud ignis ille devorat, nisi peccata tua?**  **Quanto amplius tibi ipsi nunc parcis et carnem sequeris**  **tanto durius postea lues**  **et majorem materiam comburendi reservas.**  **In quibus homo peccavit**  **in illis gravius punietur:**  **Ibi acidiosi ardentibus stimulis perurgentur,**  **et gulosi ingenti siti ac fame cruciabuntur;**  **Ibi luxuriosi et voluptatum amatores**  **ardenti pice et foetido sulphure perfundentur;**  **et sicut furiosi canes prae dolore invidiosi ululabunt.** |

|  |
| --- |
| **4. Nullum vitium erit quod suum proprium cruciatum non ha- bebit:**  **Ibi superbi omni confusione replebuntur**  **et avari miserrima egestate arctabuntur.**  **Ibi erit una hora gravior in poena**  **quam hic centum anni in gravissima poenitentia.**  **Ibi nulla requies est, nulla consolatio damnatis -**  **hic tamen interdum cessatur a laboribus**  **atque amicorum fruitur solatiis.**  **Esto modo sollicitus et dolens pro peccatis tuis**  **ut in die judicii securus sis cum beatis.**  **Tunc enim justi stabunt in magna constantia**  **adversus eos qui se angustiaverunt et depresserunt.**  **Tunc stabit ad judicandum**  **qui modo se subjicit humiliter judiciis hominum.**  **Tunc magnam fiduciam habebit pauper et humilis,**  **et pavebit undique superbus.** |

|  |
| --- |
| **5. Tunc videbitur sapiens in hoc mundo fuisse**  **qui pro Christo didicit stultus et despectus esse.**  **Tunc placebit omnis tribulatio patienter perpessa**  **et *omnis iniquitas oppilabit os suum*. *(Ps 106 : 42)***  **Tunc gaudebit omnis devotus**  **et maerebit omnis irreligiosus.**  **Tunc plus exultabit caro afflicta**  **quam si in deliciis fuisset semper nutrita.**  **Tunc splendebit habitus vilis**  **et obtenebrescet vestis subtilis.**  **Tunc plus laudabitur pauperculum domicilium**  **quam deauratum palatium.**  **Tunc plus juvabit constans patientia**  **quam omnis mundi potentia.**  **Tunc amplius exaltabitur simplex obedientia**  **quam omnis saecularis astutia.**  **Tunc plus laetificabit pura et bona conscientia**  **quam docta philosophia.**  **Tunc plus ponderabit contemptus divitiarum**  **quam totus thesaurus terrigenarum.**  **Tunc magis consolaberis super devota oratione**  **quam super delicata comestione.**  **Tunc potius gaudebis de servato silentio**  **quam de longa fabulatione.**  **Tunc plus valebunt sancta opera**  **quam multa pulchra verba.**  **Tunc plus placebit stricta vita et ardua poenitentia**  **quam omnis delectatio terrena.** |

|  |
| --- |
| **6. Disce nunc in modico pati**  **ut tunc a gravioribus valeas liberari.**  **Hic primo proba quid possis pati postea:**  **si nunc tam parum vales sustinere,**  **quomodo aeterna tormenta poteris sufferre?**  **Si modo modica passio tam impatientem te efficit,**  **quid gehenna tunc faciet?**  **Ecce vero non potes duo gaudia habere:**  **delectari hic in mundo**  **et postea regnare cum Christo.** |

|  |
| --- |
| **7. Si usque in hodiernum diem**  **semper in honoribus et voluptatibus vixisses,**  **quid totum tibi profuisset**  **si jam mori in instanti contingeret?**  **Omnia ergo vanitas**  **praeter amare Deum et illi soli servire.**  **Qui enim Deum ex toto corde amat**  **nec mortem, nec supplicium,**  **nec judicium, nec infernum metuit,**  **quia perfectus amor securum ad Deum accessum facit.**  **Quem autem adhuc peccare delectat,**  **non mirum si mortem et judicium timeat.**  **Bonum tamen est ut, si necdum amor a malo te revocat,**  **saltem timor gehennae coerceat.**  **Qui vero timorem Dei postponit**  **diu stare in bono non valebit,**  **sed diaboli laqueos citius incurret.** |

## Capitulum 25.

## De ferventi emendatione totius vitae nostrae *audio: 26.42*

|  |
| --- |
| **1. Esto vigilans et diligens in Dei servitio**  **et cogita frequenter ad quid venisti**  **et cur saeculum reliquisti:**  **nonne ut Deo viveres et spiritualis homo fieres?**  **Igitur ad profectum ferveas,**  **quia mercedem laborum tuorum in brevi recipies**  **nec erit tunc amplius timor aut dolor in finibus tuis.**  **Modicum nunc laborabis -**  **et magnam requiem, immo perpetuam laetitiam, invenies.**  **Si tu permanseris fidelis et fervidus in agendo,**  **Deus procul dubio erit fidelis**  **et locuples in retribuendo.**  **Spem bonam retinere debes quod ad palmam pervenies,**  **sed securitatem capere non oportet,**  **ne torpeas aut elatus fias.** |

|  |
| --- |
| **2. Cum quidam anxius inter metum et spem frequenter fluctuaret,**  **et quadam vice moerore confectus**  **in ecclesia ante quoddam altare se in oratione prostravisset,**  **haec intra se revolvit dicens:**  **« O, si scirem quod adhuc perseveratus essem! »**  **Statimque audivit divinum intus responsum:**  **« Quod, si hoc scires,**  **quid facere velles?**  **Fac nunc quod tunc facere velles,**  **et bene securus eris ».**  **Moxque consolatus et confortatus divinae se commisit voluntati,**  **et cessavit anxia fluctuatio.**  **Noluitque curiose investigare**  **ut sciret quae sibi essent futura,**  **sed magis studuit inquirere *quae esset voluntas Dei***  ***beneplacens et perfecta, (Ro 12 : 2)***  **ad omne opus bonum inchoandum et perficiendum.** |

|  |
| --- |
| **3. «*Spera in Domino et fac bonitatem »*, ait propheta,**  ***« et inhabita terram et pasceris in divitiis ejus »*. *(Ps 37: 3)***  **Unum est quod multos a profectu et ferventi emendatione re- trahit:**  **horror difficultatis seu labor certaminis.**  **Enim vero illi maxime prae caeteris in virtutibus proficiunt**  **qui ea quae sibi magis gravia et contraria sunt**  **virilius vincere nituntur.**  **Nam ibi homo plus proficit et gratiam meretur ampliorem,**  **ubi magis se ipsum vincit et in spiritu mortificat.** |

|  |
| --- |
| **4. Sed non omnes habent aeque multum**  **ad vincendum et moriendum.**  **Diligens tamen aemulator valentior erit ad proficiendum**  **etiamsi plures habeat passiones**  **quam alius bene morigeratus minus tamen fervens ad virtutes.**  **Duo specialiter ad magnam emendationem juvant:**  **videlicet subtrahere se violenter ad quod natura vitiose inclinatur,**  **et ferventer instare pro bono quo amplius quis indiget.**  **Illa etiam studeas magis cavere et vincere**  **quae tibi frequentius in aliis displicent.** |

|  |
| --- |
| **5. Ubique profectum tuum capias,**  **ut, si bona exempla videas vel audias,**  **ad imitandum accendaris.**  **Si quid autem reprehensibile consideraveris,**  **cave ne idem facias -**  **aut si aliquando fecisti,**  **citius emendare te studeas.**  **Sicut oculus tuus alios considerat**  **sic iterum ab aliis notaris.**  **Quam jucundum et dulce est videre fervidos et devotos fratres**  **bene morigeratos et disciplinatos!**  **Quam triste est et grave videre inordinate ambulantes,**  **qui ea ad quae vocati sunt non exercent!**  **Quam nocivum est negligere vocationis suae propositum**  **et ad non comissa sensum inclinare!** |

|  |
| --- |
| **6. Memor esto arrepti propositi**  **et imaginem tibi propone Crucifixi.**  **Bene verecundari potes, inspecta vita Jesu Christi,**  **quia necdum magis illi te conformare studuisti,**  **licet diu in via Dei fuisti.**  **Religiosus qui se intente et devote**  **in sanctissima vita et passione Domini exercet,**  **omnia utilia et necessaria sibi abundanter ibi inveniet;**  **nec opus est ut extra Jesum aliquid melius quaerat.**  **O, si Jesus crucifixus in cor nostrum veniret,**  **quam cito et sufficienter docti essemus!** |

|  |
| --- |
| **7. Religiosus fervidus omnia bene portat et capit**  **quae illi jubentur.**  **Religiosus negligens et tepidus habet tribulationem super tribu- lationem**  **et ex omni parte patitur angustiam:**  **quia interiori consolatione caret**  **et exteriorem quaerere prohibetur.**  **Religiosus extra disciplinam vivens gravi patet ruinae.**  **Qui laxiora quaerit et remissiora semper in angustiis erit,**  **quia unum aut reliquum sibi displicebit.** |

|  |
| --- |
| **8. Quomodo faciunt tam multi alii religiosi**  **qui satis arctati sunt sub disciplina claustrali?**  **Raro exeunt, abstracte vivunt,**  **pauperrime comedunt, grosse vestiuntur,**  **multum laborant, parum loquuntur;**  **diu vigilant, mature surgunt,**  **orationes prolongant, frequenter legunt**  **et se in omni disciplina custodiunt.**  **Attende cartusienses, cistercienses**  **et diversae religionis monachos et moniales,**  **qualiter omni nocte ad psallendum Deo assurgunt:**  **et ideo turpe esset ut tu deberes in tam sancto opere pigritare**  **ubi tanta multitudo religiosorum incipit Deo jubilare.** |

|  |
| --- |
| **9. O, si nihil aliud faciendum incumberet**  **nisi Dominum Deum nostrum toto corde et ore laudare!**  **O, si nunquam indigeres comedere, nec bibere, nec dormire,**  **sed semper posses Deum laudare**  **et solummodo spiritualibus studiis vacare!**  **tunc multo felicior esses**  **quam modo carni ex qualicumque necessitate serviens!**  **Utinam non essent istae necessitates,**  **sed solum spirituales animae refectiones**  **quas heu! satis raro degustamus.** |

|  |
| --- |
| **10. Quando homo ad hoc pervenit**  **quod de nulla creatura consolationem suam quaerit,**  **tunc ei Deus primo perfecte sapere incipit,**  **tunc etiam bene contentus de omni eventu rerum erit.**  **Tunc nec pro magno laetabitur**  **nec pro modico contristabitur;**  **sed ponit se integre et fiducialiter in Deo,**  **qui est ei omnia in omnibus,**  **cui nihil utique perit nec moritur,**  **sed omnia ei vivunt**  **et ad nutum incunctanter deserviunt.** |

|  |
| --- |
| **11. Memento semper finis**  **et quia perditum non redit tempus.**  **Sine sollicitudine et diligentia nunquam acquires virtutes.**  **Si incipis tepescere, incipis male habere -**  **si autem dederis te ad fervorem,**  **invenies magnam pacem et senties leviorem laborem**  **propter Dei gratiam et virtutis amorem.**  **Homo fervidus et diligens ad omnia est paratus.**  **Major labor est resistere vitiis et passionibus**  **quam corporalibus insudare laboribus.**  ***Qui parvos non vitat defectus,***  ***paulatim labitur ad majores*. *(Lc 16 : 10)***  **Gaudebis super vespere si diem expendas fructuose.**  **Vigila semper te ipsum:**  **excita te ipsum, admonete ipsum,**  **et quidquid de aliis sit, non negligas te ipsum.**  **Tantum proficies quantum tibi ipsi vim intuleris.**  **Amen.** |

# Liber secundus

# Admonitiones ad interna trahentes

## Capitulum 1.

## De interna conversatione *audio: 00.14*

|  |
| --- |
| **1. « *Regnum Dei intra vos est* », *(Lc 17 : 21)***  **dicit Dominus.**  **Converte te ex toto corde ad Dominum**  **et relinque hunc miserum mundum,**  **et inveniet anima tua requiem.**  **Disce exteriora contemnere et ad interiora te dare,**  **et videbis regnum Dei in te venire.**  ***Est enim regnum Dei pax et gaudium in Spiritu Sancto, (Ro 14: 17)***  **quod non datur impiis.**  **Veniet ad te Christus ostendens tibi consolationem suam**  **si dignam illi ab intus paraveris mansionem.**  **Omnis gloria ejus et decor ab intra est**  **et ibi complacet sibi.**  **Frequens illi visitatio cum homine interno,**  **dulcis sermocinatio, grata consolatio,**  **multa pax, familiaritas stupenda nimis.** |

|  |
| --- |
| **2. Eja, anima fidelis, praepara huic sponso cor tuum,**  **quatenus ad te venire et in te habitare dignetur.**  **Sic enim dicit:**  ***« Si quis diligit me sermonem meum servabit,***  ***et ad eum veniemus***  ***et mansionem apud eum faciemus ».*  *(Joh 14 : 23)***  **Da ergo Christo locum**  **et caeteris omnibus nega introitum.**  **Cum Christum habueris**  **dives es et sufficit tibi.**  **Ipse erit provisor tuus et fidelis procurator in omnibus,**  **ut non sit opus in hominibus sperare.**  **Homines enim cito mutantur et deficiunt velociter -**  **Christus autem manet in aeternum**  **et adstat usque in finem firmiter.** |

|  |
| --- |
| **3. Non est magna fiducia ponenda in homine fragili et mortali,**  **etiamsi utilis fit et dilectus;**  **neque tristitia multa ex hoc capienda**  **si interdum adversetur et contradicat.**  **Qui hodie tecum sunt cras contrariari possunt,**  **et e converso saepe ut aura vertuntur.**  **Pone totam fiduciam tuam in Deo**  **et sit ipse timor tuus et amor tuus.**  **Ipse pro te respondebit**  **et faciet bene sicut melius fuerit.**  **Non habes hic manentem civitatem,**  **et ubicumque fueris extraneus es et peregrinus,**  **nec requiem aliquando habebis**  **nisi Christo intime fueris unitus.** |

|  |
| --- |
| **4. Quid hic circumspicis**  **cum iste non sit locus tuae requietionis?**  **In caelestibus debet esse habitatio tua**  **et sicut in transitu cuncta terrena sunt aspicienda.**  **Transeunt omnia - et tu cum eis pariter.**  **Vide ut non inhaereas,**  **ne capiaris et pereas.**  **Apud Altissimum sit cogitatio tua**  **et deprecatio tua ad Christum sine intermissione dirigatur.**  **Si nescis speculari alta et caelestia,**  **requiesce in passione Christi**  **et in sacris vulneribus ejus libenter habita.**  **Si enim ad vulnera et preciosa stigmata Jesu devote confugis**  **magnam in tribulatione confortationem senties,**  **nec multum curabis hominum despectiones**  **faciliterque verba detrahentium perferes.** |

|  |
| --- |
| **5. Christus fuit etiam in mundo ab hominibus despectus,**  **et in maxima necessitate**  **a notis et amicis inter opprobria derelictus.**  **Christus pati voluit et despici -**  **et tu audes de aliquo conqueri?**  **Christus habuit adversarios et oblocutores -**  **et tu vis omnes habere amicos et benefactores?**  **Unde coronabitur patientia tua**  **si nihil adversitatis occurrit?**  **Si nihil contrarium vis pati,**  **quomodo eris amicus Christi?**  **Sustine te cum Christo et pro Christo**  **si vis regnare cum Christo.** |

|  |
| --- |
| **6. Si semel perfecte introisses in interiora Jesu**  **et modicum de ardenti amore ejus sapuisses,**  **tunc de proprio commodo vel incommodo nihil curares**  **sed magis de opprobrio illato gauderes,**  **quia amor Jesu facit hominem se ipsum contemnere.**  **Amator Jesu et veritatis**  **et verus internus et liber ab affectionibus inordinatis**  **potest se ad Deum libere convertere,**  **et elevare supra se ipsum in spiritu**  **ac fruitive quiescere.** |

|  |
| --- |
| **7. Cui sapiunt omnia prout sunt**  **- non ut dicuntur aut aestimantur -**  **hic vere sapiens est**  **et doctus magis a Deo quam ab hominibus.**  **Qui ab intra scit ambulare**  **et modicum ab extra res ponderare**  **non requirit loca nec expectat tempora**  **ad habenda devota exercitia.**  **Homo internus cito se recolligit**  **quia nunquam se totum ad exteriora effundit.**  **Non illi obest labor exterior**  **aut occupatio ad tempus necessaria,**  **sed sicut res eveniunt sic se illis accommodat.**  **Qui intus bene dispositus est et ordinatus**  **non curat mirabiles et perversos hominum gestus.**  **Tantum homo impeditur et distrahitur**  **quantum sibi res attrahit.** |

|  |
| --- |
| **8. Si recte tibi esset et bene purgatus esses,**  **omnia tibi in bonum cederent et profectum.**  **Ideo multa tibi displicent et saepe conturbant,**  **quia adhuc non es perfecte tibi ipsi mortuus**  **nec segregatus ab omnibus terrenis.**  **Nihil sic maculat et implicat cor hominis**  **sicut impurus amor in creaturis.**  **Si renuis consolari exterius,**  **poteris speculari caelestia**  **et frequenter jubilare interius.** |

## Capitulum 2.

## De humili submissione *audio: 07.19*

|  |
| --- |
| **1. Non magni pendas quis pro te vel contra te sit,**  **sed hoc age et cura**  **ut Deus tecum sit in omni re quam facis.**  **Habeas conscientiam bonam,**  **et Deus bene te defensabit.**  **Quem enim Deus adjuvare voluerit**  **nullius perversitas nocere poterit.**  **Si tu scis tacere et pati**  **videbis procul dubio auxilium Domini:**  **ipse novit tempus et modum liberandi te -**  **et ideo te debes illi resignare.**  **Dei est adjuvare**  **et ab omni confusione liberare.**  **Saepe valde prodest, ad majorem humilitatem servandam,**  **quod defectus nostros alii sciunt et redarguunt.** |

|  |
| --- |
| **2. Quando homo pro defectibus suis se humiliat**  **tunc faciliter alios placat**  **et leviter satisfacit sibi irascentibus.**  **Humilem Deus protegit et liberat,**  **humilem diligit et consolatur;**  **humili homini se inclinat,**  **humili largitur gratiam magnam**  **et post suam depressionem levat ad gloriam.**  **Humili sua secreta revelat**  **et ad se dulciter trahit et invitat.**  **Humilis, accepta confusione, satis bene est in pace,**  **quia stat in Deo et non in mundo.**  **Non reputes te aliquid profecisse**  **nisi omnibus inferiorem te esse sentias.** |

## Capitulum 3.

## De bono pacifico homine *audio: 09.17*

|  |
| --- |
| **1. Tene te primus in pace,**  **et tunc poteris alios pacificare.**  **Homo pacificus magis prodest quam bene doctus.**  **Homo passionatus etiam bonus in malum trahit**  **et faciliter malum credit.**  **Bonus pacificus homo omnia ad bonum convertit.**  **Qui bene in pace est de nullo suspicatur.**  **Qui autem male contentus est et commotus**  **variis suspicionibus agitatur:**  **nec ipse quiescit nec alios quiescere permittit.**  **Dicit saepe quod dicere non deberet**  **et omittit quod sibi magis facere expediret.**  **Considerat quid alii facere tenentur**  **et negligit quid ipse tenetur.**  **Habe ergo primum zelum super te ipsum -**  **et tunc juste zelare poteris etiam proximum tuum.** |

|  |
| --- |
| **2. Tu bene scis facta tua excusare et colorare -**  **et aliorum excusationes non vis reccipere!**  **Justius esset ut te accusares**  **et fratrem tuum excusares.**  **Si portari vis, porta et alium.**  **Vide quam longe es adhuc a vera caritate et humilitate,**  **quae nulli novit irasci vel indignari**  **nisi tantum sibi.**  **Non est magnum cum bonis et mansuetis conversari:**  **hoc enim omnibus naturaliter placet;**  **et unusquisque libenter pacem habet**  **et secum sentientes magis diligit.**  **Sed cum duris et perversis aut indisciplinatis**  **aut nobis contrariantibus pacifice posse vivere -**  **magna gratia est et laudabile nimis virileque factum.** |

|  |
| --- |
| **3. Sunt qui se ipsos in pace tenent**  **et cum aliis etiam pacem habent;**  **et sunt qui nec pacem habent**  **nec alios in pace dimittunt.**  **Aliis sunt graves - sed sibi semper graviores.**  **Et sunt qui se ipsos in pace retinent**  **et ad pacem alios reducere student.**  **Est tamen tota pax nostra in hac misera vita**  **potius in humili sufferentia ponenda**  **quam in non sentiendo contraria.**  **Qui melius scit pati,**  **majorem tenebit pacem.**  **Iste est victor sui et Dominus mundi,**  **amicus Christi et haeres caeli.** |

## Capitulum 4.

## De pura mente et simplici intentione *audio: 12.21*

|  |
| --- |
| **1. Duabus alis homo sublevatur a terrenis,**  **simplicitate scilicet et puritate.**  **Simplicitas debet esse in intentione,**  **puritas in affectione.**  **Simplicitas intendit Deum,**  **puritas apprehendit et gustat.**  **Nulla bona actio te impediet**  **si liber intus ab inordinato affectu fueris.**  **Si nihil aliud quam Dei beneplacitum et proximi utilitatem intendis et quaeris,**  **interna libertate perfrueris.**  **Si rectum cor tuum esset,**  **tunc omnis creatura speculum vitae et liber sanctae doctrinae esset.**  **Non est creatura tam parva et vilis**  **quae Dei bonitatem non repraesentet.** |

|  |
| --- |
| **2. Si tu esses intus bonus et purus,**  **tunc omnia sine impedimento videres et bene caperes.**  **Cor purum penetrat caelum et infernum.**  **Qualis unusquisque intus est**  **taliter judicat exterius.**  **Si est gaudium in mundo,**  **hoc utique possidet puri cordis homo -**  **et si est alicubi tribulatio et angustia,**  **hoc melius novit mala conscientia.**  **Sicut ferrum missum in ignem amittit rubiginem**  **et totum candens efficitur,**  **sic homo integre ad Deum se convertens**  **a torpore exuitur et in novum hominem transmutatur.** |

|  |
| --- |
| **3. Quando homo incipit tepescere,**  **tunc parvum metuit laborem**  **et libenter externam accipit consolationem.**  **Sed quando perfecte incipit se vincere**  **et viriliter in via Dei ambulare,**  **tunc minus ea reputat**  **quae sibi prius gravia esse sentiebat.** |

## Capitulum 5.

## De propria consideratione *audio: 14.39*

|  |
| --- |
| **1. Non possumus nobis ipsis nimis credere,**  **quia saepe gratia nobis deest et sensus.**  **Modicum lumen est in nobis -**  **et hoc cito per negli gentiam amittimus.**  **Saepe enim non advertimus quod tam caeci intus sumus.**  **Saepe male agimus - et peius excusamus;**  **passione interdum movemur - et zelum putamus;**  **parva in aliis reprehendimus - et nostra majora pertransimus;**  **satis cito sentimus et ponderamus quid ab aliis sustinemus -**  **sed quantum alii de nobis sustinent non advertimus.**  **Qui bene et recte sua ponderaret**  **non esset quod de alio graviter iudicaret.** |

|  |
| --- |
| **2. Internus homo sui ipsius curam omnibus curis anteponit,**  **et qui sibi ipsi diligenter intendit faciliter de aliis tacet.**  **Nunquam eris internus et devotus nisi de alienis silueris**  **et ad te ipsum specialiter respexeris.**  **Si tibi et Deo totaliter intendis,**  **modicum te movebit quod foris percipis.**  **Ubi es quando tibi ipsi praesens non es?**  **Et quando omnia percurristi,**  **quid, te neglecto, profecisti?**  **Si debes habere pacem et unionem veram,**  **oportet quod totum adhuc postponas**  **et te solum prae oculis habeas.** |

|  |
| --- |
| **3. Multum proinde proficies**  **si te feriatum ab omni temporali cura conserves.**  **Valde deficies**  **si aliquid temporale reputaveris.**  **Nihil magnum, nihil altum, nihil gratum,**  **nihil acceptum tibi sit,**  **nisi pure Deus aut de Deo sit.**  **Totum vanum existima**  **quidquid consolationis occurrit de aliqua creatura.**  **Amans Deum anima sub Deo despicit universa:**  **solus Deus aeternus et immensus, implens omnia,**  **solatium animae et vera mentis laetitia.** |

## Capitulum 6.

## De laetitia bonae conscientiae *audio: 17.22*

|  |
| --- |
| **1. Gloria boni hominis testimonium bonae conscientiae.**  **Habe bonam conscientiam**  **et habebis semper laetitiam.**  **Bona conscientia valde multa potest portare**  **et valde laeta est inter adversa.**  **Mala conscientia semper timida est et inquieta.**  **Suaviter requiesces si cor tuum te non reprehenderit.**  **Noli laetari nisi cum benefeceris.**  **Mali nunquam habent veram laetitiam**  **nec internam sentiunt pacem,**  **quia *« non est pax impiis »*, dicit Dominus. *(Es 48 : 22)***  **Et si dixerint: « In pace sumus,**  **non venient super nos mala!**  **et quis nobis nocere audebit? »,**  **ne credas eis:**  **quoniam repente exsurget ira Dei,**  **et in nihilum redigentur actus eorum**  **et cogitationes eorum peribunt.** |

|  |
| --- |
| **2. *Gloriari in tribulationibus* non est grave amanti: *(Ro 5 : 3)***  **sic enim gloriari *est gloriari in cruce* Domini. *(Ga 6 : 14)***  **Brevis gloria quae ab hominibus datur et accipitur.**  **Mundi gloriam semper comitatur tristitia.**  **Bonorum gloria in conscientiis eorum**  **et non in ore hominum.**  **Justorum laetitia de Deo et in Deo est**  **et gaudium eorum de veritate.**  **Qui veram et aeternam gloriam desiderat**  **temporalem non curat.**  **Et qui temporalem requaerit gloriam**  **aut non ex animo contemnit,**  **minus amare convincitur caelestem.**  **Magnam habet cordis tranquillitatem**  **qui nec laudes curat nec vituperia.** |

|  |
| --- |
| **3. Facile erit contentus et pacatus**  **cuius conscientia munda est.**  **Non es sanctior si laudaris**  **nec vilior si vituperaris.**  **Quod es, hoc es:**  **nec melior dici vales quam Deo teste sis.**  **Si attendis quid apud te sis intus**  **non curabis quid de te loquantur homines.**  **Homo videt in facie - Deus autem in corde.**  **Homo considerat actus - Deus vero pensat intentiones.**  **Bene semper agere et modicum de se tenere**  **humilis animae indicium est.**  **Nolle consolari ab aliqua creatura**  **magnae puritatis et internae fiduciae signum est.** |

|  |
| --- |
| **4. Qui nullum extrinsecus pro se testimonium quaerit**  **liquet quod totaliter quod se Deo commisit:**  ***« Non enim qui se ipsum commendat ille probatus est »*,**  **ait beatus Paulus,**  ***« sed quem Deus commendat ». (2 Co 10 : 18)***  **Ambulare cum Deo intus**  **nec aliqua affectione teneri foris**  **status est interni hominis.** |

## Capitulum 7.

## De amore Jesu super omnia *audio: 20.53*

|  |
| --- |
| **1. Beatus qui intelligit quid sit amare Jesum**  **et contemnere se ipsum propter Jesum.**  **Oportet dilectum pro Dilecto relinquere,**  **quia Jesus vult solus super omnia amari.**  **Dilectio creaturae fallax et instabilis -**  **dilectio Jesu fidelis et perseverabilis.**  **Qui adhaeret creaturae cadet cum labili -**  **qui amplectitur Jesum firmabitur in eum.**  **Illum dilige et amicum tibi retine:**  **qui omnibus recedentibus te non relinquet,**  **nec patietur in fine perire.**  **Ab omnibus oportet te aliquando separari**  **sive velis sive nolis.** |

|  |
| --- |
| **2. Tene te apud Jesum vivens ac moriens**  **et illius fidelitati te committe,**  **qui omnibus deficientibus solus te potest juvare.**  **Dilectus tuus talis est naturae ut alienum non velit admittere,**  **sed solus vult cor tuum habere**  **et tanquam rex in proprio throno sedere.**  **Si scires te bene ab omni creatura evacuare**  **Jesus deberet libenter tecum habitare.**  **Paene totum perditum invenies**  **quidquid extra Jesum in hominibus posueris.**  **Non confidas nec innitaris super calamum ventosum,**  **quia *omnis caro fœnum,***  ***et omnis gloria ejus ut flos fœni cadet*. *(Es 40 : 6)*** |

|  |
| --- |
| **3. Cito deciperis**  **si ad externam hominum apparentiam tantum aspexeris.**  **Si enim tuum in aliis quaeris solatium et lucrum**  **senties saepius detrimentum.**  **Si quaeris in omnibus Jesum**  **invenies utique Jesum.**  **Si autem quaeris te ipsum**  **invenies etiam te ipsum - sed ad tuam perniciem.**  **Plus enim homo nocivior sibi si Jesum non quaerit**  **quam totus mundus et omnes sui adversarii.** |

## Capitulum 8.

## De familiari amicitia Jesu *audio: 23.20*

|  |
| --- |
| **1. Quando Jesus adest**  **totum bonum est nec quicquam difficile videtur -**  **quando vero Jesus non adest**  **totum durum est.**  **Quando Jesus intus non loquitur**  **consolatio vilis est -**  **si autem Jesus unum tantum verbum loquitur**  **magna consolatio sentitur.**  **Nonne Maria Magdalena statim surrexit de loco in quo flevit**  **quando Martha illi dixit:**  ***« Magister adest et vocat te »*? *(Joh 11: 28)***  **Felix hora quando Jesus vocat de lacrymis ad gaudium spiritus!**  **Quam aridus et durus es sine Jesu!**  **Quam insipiens et vanus si cupis aliquid extra Jesum!**  **Nonne hoc est majus damnum**  **quam si totum perderes mundum?** |

|  |
| --- |
| **2. Quid potest mundus conferre sine Jesu?**  **Esse sine Jesu gravis est infernus -**  **et esse cum Jesu dulcis paradisus.**  **Si fuerit tecum Jesus,**  **nullus poterit nocere inimicus.**  **Qui invenit Jesum invenit thesaurum bonum -**  **immo bonum super omne bonum.**  **Et qui perdidit Jesum perdidit nimis multum -**  **et plus quam totum mundum.**  **Pauperrimus est qui vivit sine Jesu,**  **et ditissimus qui bene est cum Jesu.** |

|  |
| --- |
| **3. Magna ars est scire cum Jesu conversari,**  **et scire Jesum tenere magna prudentia.**  **Esto humilis et pacificus,**  **et erit tecum Jesus.**  **Sis devotus et quietus,**  **et manebit tecum Jesus.**  **Potes cito fugare Jesum et gratiam ejus perdere**  **si volueris ad exteriora declinare.**  **Et si illum effugaveris et perdideris,**  **ad quem fugies et quem tunc quaeres amicum?**  **Sine amico non potes bene vivere;**  **et si Jesus non fuerit tibi prae omnibus amicus,**  **eris nimis tristis et desolatus.**  **Fatue igitur agis si in aliquo altero confidis aut laetaris.**  **Eligendum est magis totum mundum habere contrarium**  **quam Jesum offensum.**  **Ex omnibus ergo caris sit Jesus solus dilectus specialis.** |

|  |
| --- |
| **4. Diligantur omnes propter Jesum -**  **Jesus autem propter se ipsum.**  **Solus Jesus Christus singulariter est amandus,**  **qui solus bonus et fidelis prae omnibus invenitur amicis.**  **Propter ipsum et in ipso**  **tam amici quam inimici sint tibi cari**  **et pro omnibus his exorandus est,**  **ut omnes ipsum cognoscant et diligant.**  **Nunquam cupias singulariter laudari vel amari:**  **quia hoc solius Dei est,**  **qui similem sibi non habet.**  **Nec velis quod aliquis tecum in corde suo occupetur**  **neque tecum alicujus occuperis amore,**  **sed sit Jesus in te et in omni bono homine.** |

|  |
| --- |
| **5. Esto purus et liber ab intus,**  **sine alicujus creaturae implicamento.**  **Oportet te esse nudum et purum cor ad Deum gerere**  **si vis vacare et videre quam suavis sit Dominus.**  **Et revera ad hoc non pervenies**  **nisi gratia ejus fueris praeventus et intractus,**  **ut, omnibus evacuatis et licentiatis,**  **solus cum Solo uniaris.**  **Quando enim gratia Dei venit ad hominem,**  **tunc potens fit ad omnia -**  **et quando recedit,**  **tunc pauper et infirmus erit**  **et quasi tantum ad flagella relictus.**  **In his non debes dejici nec desperare,**  **sed ad voluntatem Dei aequanimiter stare**  **et cuncta supervenientia tibi ad laudem Jesu Christi perpeti.**  **Quia post hiemem sequitur aestas,**  **post noctem redit dies**  **et post tempestatem magna serenitas.** |

## Capitulum 9.

## De carentia omnis solatii *audio: 00.12*

|  |
| --- |
| **1. Non est grave humanum contemnere solatium**  **cum adest divinum.**  **Magnum est, et valde magnum,**  **tam humano quam divino posse carere solatio,**  **et pro honore Dei libenter exilium cordis velle sustinere**  **et in nullo se ipsum quaerere**  **nec ad proprium meritum respicere.**  **Quid magni es si hilaris sis et devotus adveniente gratia?**  **Optabilis cunctis haec hora!**  **« Satis suaviter equitat**  **quem gratia Dei portat ».**  **Et quid mirum si onus non sentit**  **qui portatur ab Omnipotente**  **et ducitur a summo Ductore?** |

|  |
| --- |
| **2. Libenter habemus aliquid pro solatio,**  **et difficulter homo exuitur a se ipso.**  **Vicit sanctus martyr Laurentius saeculum cum suo sacerdote**  **quia omne quod in mundo delectabile videbatur despexit,**  **et summum Dei sacerdotem Sixtum, quem maxime diligebat**  **pro amore Christi etiam a se tolli clementer ferebat.**  **Amore igitur Creatoris amorem hominis superavit,**  **et pro humano solatio divinum beneplacitum magis elegit.**  **Ita et tu aliquem necessarium et dilectum amicum**  **pro amore Dei disce relinquere,**  **nec graviter feras cum ab amico derelictus fueris,**  **sciens quoniam oportet nos omnes tandem ab invicem separari.** |

|  |
| --- |
| **3. Multum et diu oportet hominem in se ipso certare,**  **antequam discat se ipsum plene superare**  **et totum affectum suum in Deum trahere.**  **Quando homo stat super se ipsum**  **facile labitur ad consolationes humanas.**  **Sed verus amator Christi et studiosus sectator virtutum**  **non cadit super consolationes**  **nec quaerit tales sensibiles dulcedines,**  **sed magis fortes exercitationes**  **et pro Christo duros sustinere labores.** |

|  |
| --- |
| **4. Cum igitur spiritualis a Deo consolatio datur,**  **cum gratiarum actione accipe eam -**  **sed Dei munus intellige esse, non tuum meritum.**  **Noli extolli,**  **noli nimium gaudere nec inaniter praesumere,**  **sed esto magis humilior ex dono**  **cautior quoque et timoratior in cunctis actibus tuis,**  **quoniam transibit hora illa et sequetur tentatio.**  **Cum ablata fuerit consolatio non statim desperes,**  **sed cum humilitate et patientia exspecta caelestem visitationem,**  **quoniam potens est Deus ampliorem tibi redonare consolationem.**  **Istud non est novum nec alienum viam Dei expertis:**  **quia in magnis sanctis et in antiquis prophetis**  **fuit saepe talis alternationis modus.** |

|  |
| --- |
| **5. Unde quidam, praesente jam gratia, dicebat:**  ***« Ego dixi in abundantia mea:***  ***non movebor in aeternum »*. *(Ps 30 : 7)***  **Absente vero gratia quid in se fuerit expertus, adjungit dicens:**  ***« Avertisti faciem tuam a me,***  ***et factus sum conturbatus »*. *(Ps 30 : 8)***  **Inter haec tamen nequaquam desperat**  **sed instantius Dominum rogat et dicit:**  ***« Ad te, Domine, clamabo,***  ***et ad Deum meum deprocabor »*. *(Ps 30 : 9)***  **Denique orationis suae fructum reportat**  **et se exauditum testatur dicens:**  ***« Audivit Dominus et misertus est mei,***  ***Dominus factus est adjutor meus »*. *(Ps 30 : 11)***  **Sed in quo?**  ***« Convertisti »*, inquit, *« planctum meum in gaudium mihi***  ***et circumdedisti me laetitia »*. *(Ps 30 : 12)***  **Si sic actum est cum magnis sanctis,**  **non est desperandum nobis infirmis et pauperibus,**  **si interdum in fervore et interdum in frigiditate sumus:**  **Quoniam spiritus venit et recedit**  **secundum suae beneplacitum voluntatis.**  **Unde beatus Job ait:**  ***« Visitas eum diluculo***  ***et subito probas illum ». (Jb 7 : 18)*** |

|  |
| --- |
| **6. Super quid igitur sperare possum**  **aut in quo confidere debeo,**  **nisi in sola magna misericordia Dei**  **et in sola spe gratiae caelestis?**  **Sive enim adsint homines boni,**  **sive devoti fratres vel amici fideles,**  **sive libri sancti vel tractatus pulchri,**  **sive dulces cantus et hymni -**  **omnia haec modicum juvant et modicum sapiunt,**  **quando desertus sum a gratia**  **et in propria paupertate relictus.**  **Tunc non est melius remedium**  **quam patientia et abnegatio mei in voluntate Dei.** |

|  |
| --- |
| **7. Nunquam inveni aliquem tam religiosum et devotum**  **qui non habuerit interdum gratiae subtractionem**  **aut non senserit fervoris diminutionem.**  **Nullus sanctus fuit tam alte raptus et illuminatus**  **qui prius vel postea non fuerit tentatus.**  **Non enim dignus est alta Dei contemplatione**  **qui pro Deo non est exercitatus aliqua tribulatione.**  **Solet enim sequentis consolationis**  **tentatio praecedens esse signum.**  **Nam tentationibus probatis**  **caelestis promittitur consolatio.**  ***« Qui vicerit »*, inquit,**  ***« dabo ei edere de ligno vitae »*. *(Ap 2 : 7)*** |

|  |
| --- |
| **8. Datur autem consolatio divina**  **ut homo fortior sit ad sustinendum adversa.**  **Sequitur etiam tentatio,**  **ne se elevet de bono.**  **Non dormit diabolus nec caro adhuc mortua est:**  **Ideo non cesses te praeparare ad certamen,**  **quia a dextris et a sinistris hostes sunt**  **qui nunquam quiescunt.** |

## Capitulum 10.

## De gratitudine pro gratia Dei *audio: 07.01*

|  |
| --- |
| **1. Cur quaeris quietem**  **cum natus sis ad laborem?**  **Pone te ad patientiam magis quam ad consolationes**  **et ad crucem portandam magis quam ad laetitiam.**  **Quis enim saecularium**  **non libenter consolationem et laetitiam spiritualem acciperet,**  **si semper obtinere posset?**  **Excedunt enim spirituales consolationes**  **omnes mundi delicias et carnis voluptates.**  **Nam omnes deliciae mundanae aut vanae sunt aut turpes -**  **spirituales vero deliciae solae jucundae et honestae,**  **ex virtutibus progenitae et a Deo puris mentibus infusae.**  **Sed istis divinis consolationibus**  **nemo semper pro suo affectu frui valet,**  **quia tempus tentationis non diu cessat.** |

|  |
| --- |
| **2. Multum autem contrariatur supernae visitationi**  **falsa libertas animi et magna confidentia sui.**  **Deus benefacit consolationis gratiam dando -**  **sed homo male agit**  **non totum Deo cum gratiarum actione retribuendo.**  **Et ideo non possunt in nobis dona gratiae fluere,**  **quia ingrati sumus Auctori**  **nec totum refundimus fontali origini.**  **Semper enim debetur gratia digne gratias referenti,**  **et auferetur ab elato quod dari solet humili.** |

|  |
| --- |
| **3. Nolo consolationem quae mihi aufert compunctionem**  **nec affecto contemplationem quae ducit in elationem.**  **Non enim omne altum sanctum,**  **nec omne dulce bonum,**  **nec omne desiderium purum,**  **nec omne carum Deo gratum.**  **Libenter accepto gratiam**  **unde semper humilior et timoratior inveniar,**  **atque ad relinquendum me paratior fiam.**  **Doctus dono gratiae et eruditus subtractionis verbere**  **non sibi audebit quidquam boni attribuere,**  **sed potius se pauperem et nudum confitebitur.**  **Da Deo quod Dei est**  **et tibi adscribe quod tuum est,**  **hoc est: deo gratias pro gratia tribue -**  **tibi autem soli culpam;**  **et dignam pœnam pro culpa deberi sentias.** |

|  |
| --- |
| **4. *Pone te semper ad infimum*, *(Lc 24 : 10)***  **et dabitur tibi summum:**  **nam summum non stat sine infimo.**  **Summi sancti apud Deum minimi sunt apud se**  **et quanto gloriosiores, tanto in se humiliores.**  **Pleni veritate et gloria caelesti**  **non sunt vanae gloriae cupidi.**  **In Deo fundati et confirmati**  **nullo modo possunt esse elati.**  **Et qui totum Deo adscribunt quidquid boni acceperunt**  **gloriam ab invicem non quaerunt:**  **Sed gloriam quae a solo Deo est volunt**  **et Deum in se et in omnibus sanctis**  **laudari super omnia cupiunt,**  **et semper in id ipsum tendunt.** |

|  |
| --- |
| **5. Esto igitur gratus pro minimo,**  **et eris dignus majora accipere.**  **Sit tibi minimum etiam pro maximo**  **et magis contemptibile pro speciali dono.**  **Si dignitas datoris inspicitur**  **nullum datum parvum aut minis vile videbitur:**  **non enim parvum est quod a summo Deo donatur.**  **Etiam si pœnas et verbera dederit**  **gratum esse debet,**  **quia semper pro salute nostra facit,**  **quidquid nobis advenire permittit.**  **Qui gratiam Dei retinere desiderat**  **sit gratus pro gratia data, patiens pro sublata.**  **Oret ut redeat,**  **cautus sit et humilis ne amittat.** |

## Capitulum 11.

## De paucitate amatorum crucis Jesu *audio: 11.44*

|  |
| --- |
| **1. Habet Jesus nunc multos amatores regnis sui caelestis -**  **sed paucos bajulatores suae crucis.**  **Multos habet desideratores consolationis -**  **sed paucos tribulationis.**  **Plures invenit socios mensae -**  **sed paucos abstinentiae.**  **Omnes cupiunt cum eo gaudere -**  **pauci volunt pro eo aliquid sustinere.**  **Multi Jesum sequuntur usque ad fractionem panis -**  **sed pauci usque ad bibendum calicem passionis.**  **Multi miracula ejus venerantur -**  **pauci ignominias crucis sequuntur.**  **Multi Jesum diligunt**  **quamdiu adversa non contingunt.**  **Multi illum laudant et benedicunt**  **quamdiu consolationes aliquas ab ipso percipiunt.**  **Si autem Jesus se abscondiderit et modicum eos reliquerit,**  **aut in querimoniam vel in dejectionem nimiam cadunt.** |

|  |
| --- |
| **2. Qui autem Jesum propter Jesum**  **et non propter suam propriam aliquam consolationem diligunt,**  **ipsum in omni tribulatione et angustia cordis**  **sicut in summa consolatione benedicunt.**  **Et si nunquam eis consolationem dare vellet,**  **ipsum tamen semper laudarent**  **et semper gratias agere vellent.** |

|  |
| --- |
| **3. O, quantum potest amor Jesu purus**  **nullo propio commodo vel amore permixtus!**  **Nonne omnes mercenarii sunt dicendi**  **qui consolationes semper quaerunt?**  **Nonne amatores sui magis quam Christi probantur**  **qui sua commoda et lucra semper meditantur?**  **Ubi invenitur talis**  **qui velit servire Deo gratis?** |

|  |
| --- |
| **4. Raro invenitur tam spiritualis aliquis**  **qui omnibus sit nudatus.**  **Nam verum pauperem spiritu et ab omni creatura nudum**  **quis inveniet?**  ***Procul et de omnibus finibus pretium ejus!* *(Pr 31 : 10)***  ***Si dederit homo omnem substantiam suam, (Cant 8 : 7)***  **adhuc nihil est;**  **et si fecerit pœnitentiam magnam,**  **adhuc exiguum est;**  **et si apprehenderit omnem scientiam,**  **adhuc longe est;**  **et si habuerit virtutem magnam et devotionem nimis ardentem,**  **adhuc multum sibi deest:**  **scilicet unum quod summe sibi necessarium est.**  **Quid illud?**  **Ut, omnibus relictis, se relinquat et a se totaliter exeat**  **nihilque de privato amore retineat.**  **Cumque omnia fecerit quae facienda noverit,**  **nihil se fecisse sentiat.**  **Non grande ponderet quod grande aestimari possit,**  **sed in veritate servum inutilem se pronunciet.**  **Sicut Veritas ait:**  ***« Cum feceritis omnia quae praecepta sunt vobis,***  ***dicite: servi inutiles sumus »*. *(Lc 17 : 10)***  **Tunc vere pauper et nudus spiritu esse poterit**  **et cum propheta dicere**  **quia *« unicus et pauper sum ego »*. *(Ps 25 : 16)***  **Nemo tamen isto ditior,**  **nemo potentior, nemo liberior,**  **qui se et omnia relinquere scit**  **et ad infimum se ponere.** |

## Capitulum 12.

## De regia via sanctae crucis *audio: 15.51*

|  |
| --- |
| **1. Durus multis videtur hic sermo:**  ***« Abnega temet ipsum,***  ***tolle crucem tuam et sequere Jesum ».*  *(Lc 9 : 23)***  **Sed multo durius erit audire illud extremum verbum:**  ***« Discedite a me, maledicti,***  ***in ignem aeternum »*. *(Mt 25: 41)***  **Qui enim modo libenter audiunt et sequuntur verbum crucis**  **tunc non timebunt ab auditione aeternae damnationis.**  ***Hoc signum crucis erit in caelo***  ***cum Dominus ad judicandum venerit.* *(Mt 24: 30)***  **Tunc omnes servi crucis,**  **qui se Crucifixo conformaverunt in vita,**  **accedent ad Christum judicem cum magna fiducia.** |

|  |
| --- |
| **2. Quid igitur times tollere crucem,**  **per quam itur ad Regnum?**  **In cruce salus, in cruce vita;**  **in cruce protectio ab hostibus;**  **in cruce infusio supernae suavitatis;**  **in cruce robur mentis;**  **in cruce gaudium spiritus, in cruce summa virtutis;**  **in cruce perfectio sanctitatis.**  **Non est salus animae nec spes aeternae vitae**  **nisi in cruce.**  **Tolle ergo crucem tuam et sequere Jesum,**  **et ibis in vitam aeternam.**  **Praecessit ille bajulans sibi crucem**  **et mortuus est pro te in cruce,**  **ut et tu tuam portes crucem**  **et mori affectes in cruce.**  **Quia, *si commortuus fueris,***  ***etiam cum illo pariter vives*; *(Ro 6 : 8)***  **et si socius fueris pœnae,**  **eris et gloriae.** |

|  |
| --- |
| **3. Ecce in cruce totum constat**  **et in moriendum totum jacet,**  **et non est alia via ad vitam et ad veram internam pacem**  **nisi via sanctae crucis et quotidianae mortificationis.**  **Ambula ubi vis,**  **quaere quodcumque volueris,**  **et non invenies altiorem viam supra nec securiorem viam infra**  **nisi viam sanctae crucis.**  **Dispone et ordina omnia secundum tuum velle et videre,**  **et non invenies nisi semper aliquid pati debere**  **aut sponte aut invite,**  **et ita crucem semper invenies.**  **Aut enim in corpore dolorem senties**  **aut in anima spiritus tribulationem sustinebis.** |

|  |
| --- |
| **4. Interdum a Deo relinqueris,**  **interdum a proximo exercitaberis,**  **et quod amplius est: saepe tibimet ipsi gravis eris.**  **Nec tamen aliquo remedio vel solatio**  **liberari seu alleviari poteris,**  **sed donec Deus voluerit oportet ut sustineas.**  **Vult enim Deus ut tribulationem sine consolatione pati discas,**  **et ut illi totaliter te subjicias**  **et humilior ex tribulatione fias.**  **Nemo ita cordialiter sentit passionem Christi**  **sicut is cui contigerit similia pati.**  **Crux ergo semper parata est et ubique te exspectat.**  **Non potes effugere ubicumque cucurreris,**  **quia ubicumque veneris te ipsum tecum portas**  **et semper te ipsum invenies.**  **Converte te supra, converte te infra,**  **converte te extra, converte te intra -**  **et in his omnibus invenies crucem.**  **Et necesse est te ubique tenere patientiam,**  **si internam vis habere pacem**  **et perpetuam promereri coronam.** |

|  |
| --- |
| **5. Si libenter crucem portas,**  **portabit te et ducet ad desideratum finem,**  **ubi scilicet finis patiendi erit -**  **quamvis hic non erit.**  **Si invite portas,**  **onus tibi facis et te ipsum magis gravas -**  **et tamen oportet ut sustineas.**  **Si abjicis unam crucem**  **aliam procul dubio invenies - et forsitan graviorem.** |

|  |
| --- |
| **6. Credis tu evadere quod nullus mortalium potuit praeterire?**  **Quis sanctorum in mundo sine cruce et tribulatione fuit?**  **Nec enim Jesus Christus Dominus noster**  **una hora sine dolore passionis fuit quamdiu vixit.**  ***« Opertebat »*, ait, *« Christum pati* *et resurgere a mortuis***  ***et ita intrare in gloriam suam »*. *(Lc 24 : 26, 46)***  **Et quomodo tu aliam viam quaeris**  **quam hanc regiam viam quae est via sanctae crucis?** |

|  |
| --- |
| **7. Tota vita Christi crux fuit et martyrium -**  **et tu tibi quaeris requiem et gaudium?**  **Erras, erras**  **si aliud quaeris quam pati tribulationes,**  **quia tota ista vita mortalis**  **plena est miseriis et circumsignata crucibus.**  **Et quanto altius quis in spiritu profecerit**  **tanto graviores saepe cruces invenerit,**  **quia exilii sui pœna magis ex amore crescit.** |

|  |
| --- |
| **8. Sed tamen iste sic multipliciter afflictus**  **non est sine levamine consolationis,**  **quia fructum maximum sibi sentit accrescere**  **ex sufferentia suae crucis.**  **Nam dum sponte se illi subjicit,**  **omne onus tribulationis in fiduciam divinae consolationis con- vertitur.**  **Et quanto caro magis per afflictionem atteritur**  **tanto spiritus amplius per internam gratiam roboratur.**  **Et nonnunquam in tantum confortatur**  **ex affectu tribulationis et adversitatis**  **ob amorem conformitatis crucis Christi,**  **ut se sine dolore et tribulatione esse non vellet,**  **quoniam tantum se acceptiorem Deo credit**  **quanto plura et graviora plura pro eo ferre poterit.**  **Non est istud hominis virtus sed gratia Christi,**  **quae tanta potest et agit in carne fragili**  **ut quod naturaliter semper abhorret et fugit**  **hoc fervore spiritus aggrediatur et diligat.** |

|  |
| --- |
| **9. Non est secundum hominem crucem portare,**  **crucem amare,**  **corpus castigare et servituti subjicere,**  **honores fugere, contumelias libenter sustinere,**  **se ipsum despicere et despici optare,**  **adversa quaequae cum damnis perpeti**  **et nihil prosperitatis in hoc mundo desiderare.**  **Si ad te ipsum respicis nihil hujusmodi ex te poteris -**  **sed si in Domino confidis dabitur tibi fortitudo de caelo**  **et subjicientur ditioni tuae mundus et caro.**  **Sed nec inimicum diabolum timebis**  **si fueris fide armatus et cruce Jesu signatus.** |

|  |
| --- |
| **10. Pone te ergo sicut bonus et fidelis servus Christi**  **ad portandam viriliter crucem Domini tui**  **pro te ex amore crucifixi.**  **Praepara te ad toleranda multa adversa et varia incommoda**  **in hac misera vita,**  **quia sic tecum erit ubicumque fueris**  **et sic revera invenies ubicumque latueris.**  **Oportet ita esse,**  **et non est remedium evadendi a tribulatione malorum et dolore**  **quam ut te patiaris.**  **Calicem Domini affectanter bibe**  **si amicus ejus esse et partem cum eo habere desideras.**  **Consolationes Deo committe:**  **faciat ipse cum talibus sicut sibi magis placuerit.**  **Tu vero pone te ad sustinendum tribulatones**  **et reputa eas maximas consolationes:**  **quia *non sunt condignae passiones hujus temporis***  ***ad futuram gloriam promerendam*, *(Ro 8 : 18)***  **etiam si solus omnes posses sustinere.** |

|  |
| --- |
| **11. Quando ad hoc veneris**  **quod tribulatio tibi dulcis est et sapiet pro Christo,**  **tunc bene tecum esse aestima,**  **quia invenisti paradisum in terra.**  **Quamdiu pati grave tibi est et fugere quaeris**  **tamdiu male habebis**  **et sequentur te ubique tribulationes.** |

|  |
| --- |
| **12. Si ponis te ad quod esse debes,**  **videlicet ad patiendum et moriendum,**  **fiet cito melius et pacem invenies.**  **Etiamsi *raptus fueris usque ad tertium caelum* cum Paulo**  **non es propterea securatus de nullo contrario patiendo.**  ***« Ego »*, inquit Jesus, *« ostendam illi***  ***quanta oporteat eum pro nomine meo pati ». (Act 9 : 6)***  **Pati ergo tibi remanet**  **si Jesum diligere et perpetue illi servire placet.** |

|  |
| --- |
| **13. Utinam dignus esses aliquid pro nomine Jesu pati!**  **quam magna gloria remaneret tibi,**  **quanta exultatio omnibus sanctis Dei,**  **quanta quoque aedificatio esset proximi!**  **Nam patientiam omnes recommendant -**  **quamvis pauci pati velint.**  **Merito deberes libenter modicum pati pro Christo**  **cum multi graviora patiantur pro mundo.** |

|  |
| --- |
| **14. Scias pro certo quia morientem te oportet ducere vitam.**  **Et quanto quisque plus sibi moritur**  **tanto magis Deo vivere incipit.**  **Nemo aptus est ad comprehendendum caelestia**  **nisi se submiserit ad portandum pro Christo adversa.**  **Nihil Deo acceptius, nihil tibi salubrius in mundo isto**  **quam libenter pati pro Christo.**  **Et si eligendum tibi esset,**  **magis optare deberes pro Christo adversa pati**  **quam multis consolationibus recreari,**  **quia Christo similior esses**  **et omnibus sanctis magis conformior.**  **Non enim stat meritum nostrum et profectus status nostri**  **in multis suavitatibus et consolationibus,**  **sed potius in magnis gravitatibus et tribulationibus perferendis.** |

|  |
| --- |
| **15. Si quidem aliquid melius et utilius saluti hominum quam pa-**  **ti fuisset,**  **Christus utique verbo et exemplo ostendisset.**  **Nam et sequentes se discipulos omnesque eum sequi cupientes**  **manifeste ad crucem portandam hortatur, et dicit:**  ***« Si quis vult venire post me,***  ***abneget semet ipsum***  ***et tollat crucem suam et sequatur me »*. *(Mt 16 : 24)***  **Omnibus ergo perlectis et scrutatis**  **sit haec conclusio finalis:**  **quoniam *per multas tribulationes***  ***oportet nos intrare in regnum Dei. (Act 14 : 21)*** |

# Liber tertius

# De interna consolatione

## Capitulum 1.

## De interna Christi locutione

## ad animam fidelem *audio: 00.15*

|  |
| --- |
| **1. *Audiam quid loquatur in me Dominus Deus*. *(Ps 85 : 9)***  **Beata anima quae Dominum in se loquentem audit**  **et de ore ejus consolationis verbum accipit.**  **Beatae aures quae venas divini susurri suscipiunt**  **et de mundi hujus susurrationibus nihil advertunt.**  **Beatae plane aures quae non vocem foris sonantem**  **sed intus auscultant veritatem docentem.**  **Beati oculi qui exterioribus clausi**  **interioribus autem sunt intenti.**  **Beati qui interna penetrant**  **et ad capienda arcana caelestia**  **magis ac magis per quotidiana exercitia se student praeparare.**  **Beati qui Deo vacare gestiunt**  **et ab omni impedimento saeculi se excutiunt.**  **Animadverte haec, o anima mea,**  **et claude sensualitatis tuae ostia**  **ut possis *audire quid in te loquatur* Dominus *Deus tuus*. *(Ps 85 : 9)*** |

|  |
| --- |
| **2. Haec dicit dilectus tuus:**  ***« Salus tua ego sum*, *(Ps 35 : 3)***  **pax tua et vita tua.**  **Serva te apud me et pacem invenies.**  **Dimitte omnia transitoria,**  **quaere aeterna.**  **Quid sunt omnia temporalia nisi seductoria?**  **et quid juvant omnes creaturae si fueris a Creatore deserta?**  **Omnibus ergo abdicatis**  **Creatori tuo te redde placitam ac fidelem**  **ut veram valeas apprehendere beatitudinem ».** |

## Capitulum 2.

## Quod veritas intus loquitur

## sine strepitu verborum *audio: 02.14*

|  |
| --- |
| **1. « *Loquere, Domine, quia audit servus tuus*. *(1S 3 : 10)***  **Servus tuus sum ego:**  ***da mihi intellectum ut sciam testimonia tua.* *(Ps 119 : 125)***  ***Inclina cor meum in verba oris tui*. *(Ps 119 : 36)***  ***Fluat ut ros eloquium tuum »*. *(Dt 32 : 2)***  **Dicebant olim filii Israel ad Moysen:**  ***« Loquere tu nobis, et audiemus -***  ***non loquatur nobis Dominus, ne forte moriamur ».* *(Ex 20 : 19)***  **Non sic, Domine, non sic oro,**  **sed magis cum Samuele propheta humiliter ac disideranter ob- secro:**  ***« Loquere Domine, quia audit servus suus ».*  *(1S 3 : 10)***  **Non loquatur mihi Moyses aut aliquis ex prophetis,**  **sed tu potius loquere, Domine Deus,**  **inspirator et illuminator omnium prophetarum:**  **quia tu solus sine eis potes me perfecte imbuere -**  **illi autem sine te nihil proficient.** |

|  |
| --- |
| **2. Possunt quidem verba sonare - sed spiritum non conferunt.**  **Pulchriter dicunt - sed te tacente cor non accedunt.**  **Litteras tradunt - sed tu sensum aperis.**  **Mysteria proferunt - sed tu reseras intellectum signatorum.**  **Mandata edicunt - sed tu juvas ad perficiendum.**  **Viam ostendunt - sed tu confortas ad ambulandum.**  **Illi foris tantum agunt - sed tu corda instruis et illuminas.**  **Illi exterius rigant - sed tu fecunditatem donas.**  **Illi clamant verbis - sed tu auditui intelligentiam tribuis.** |

|  |
| --- |
| **3. Non ergo loquatur mihi Moyses,**  **sed tu, Domine Deus meus, aeterna veritas,**  **ne forte moriar et sine fructu efficiar**  **si fuero tantum foris admonitus et intus non accensus,**  **ne sit mihi ad judicium verbum auditum et non factum,**  **cognitum nec amatum, creditum et non servatum.**  **« *Loquere* igitur, *Domine, quia audit servus tuus: (1S 3 : 10)***  ***verba enim vitae aeternae habes »*. *(Joh 6 : 69)***  **Loquere mihi ad qualemcumque animae meae consolationem**  **et ad totius vitae meae emendationem -**  **tibi autem ad laudem et gloriam**  **et perpetuum honorem.** |

## Capitulum 3.

## Quod verba Dei cum humilitate sunt audienda

## et quod multi ea non ponderant *audio: 05.02*

|  |
| --- |
| **1. « Audi, fili mi, verba mea, verba suavissima,**  **omnem philosophorum et sapientum hujus mundi scientam exce- dentia.**  ***Verba mea spiritus et vita sunt* *(Joh 6 : 24)***  **nec humano sensu pensanda.**  **Non sunt ad vanam complacentiam trahenda**  **sed in silentio audienda**  **et cum omni humilitate atque affectu magno suscipienda ».**  **Et dixi: *« Beatus quem tu erudieris, Domine,***  ***et de lege tua docueris eum,***  ***ut mitiges ei a diebus malis (Ps 94 : 12-13)***  **et non desoletur in terra ».** |

|  |
| --- |
| **2. « Ego », inquit Dominus, « docui prophetas ab initio,**  **et usque nunc non cesso omnibus loqui -**  **Sed multi ad vocem meam surdi sunt et duri.**  **Plures mundum libentius audiunt quam Deum,**  **facilius sequuntur carnis suae appetitum quam Dei beneplacitum.**  **Promittit mundus temporalia et parva,**  **et servitur ei aviditate magna.**  **Ego promitto summa et aeterna -**  **et torpescunt mortalium corda!**  **Quis tanta cura mihi in omnibus servit et obedit**  **sicut mundo et dominis ejus servitur?**  ***« Erubesce, Sidon »,* ait mare,**  ***« et si causam quaeris, audi quare » : (Es 23 : 4)***  **Pro modica praebenda longa via curritur -**  **pro aeterna vita a multis vix pes semel a terra levatur.**  **Vile praetium quaeritur,**  **pro uno numismate interdum turpiter litigatur;**  **pro vana re et parva promissione**  **die noctuque fatigari non timetur.** |

|  |
| --- |
| **3. « Sed, proh pudor! pro bono incommutabili,**  **pro praemio inaestimabili,**  **pro summo honore et gloria interminabili,**  **vel ad modicum fatigari pigritatur.**  **Erubesce ergo, serve piger et querulose,**  **quod illi paratiores inveniuntur ad perditionem**  **quam tu ad vitam!**  **Gaudent illi amplius ad vanitatem**  **quam tu ad veritatem!**  **Equidem a spe sua nonnunquam frustrantur -**  **sed promissio mea neminem fallit**  **nec confitentem mihi dimittit inanem.**  **Quod promisi dabo, quod dixi implebo -**  **si tamen usque in finem fidelis in dilectione mea quis permanserit.**  **Ego remunerator sum omnium bonorum**  **et fortis probator omnium devotorum.** |

|  |
| --- |
| **4. « Scribe verba mea in corde tuo**  **et pertracta diligenter:**  **erunt enim in tempore tentationis valde necessaria.**  **Quod non intelligis cum legis**  **cognosces in die visitationis.**  **Dupliciter soleo electos meos visitare:**  **tentatione scilicet et consolatione.**  **Et duas lectiones eis quotidie lego:**  **unam increpando eorum vitia,**  **alteram exhortando ad virtutum incrementa.**  ***Qui habet verba mea et spernit ea***  ***habet qui judicet eum in novissimo die ». (Joh 12 : 48)*** |

|  |
| --- |
| **Oratio**  **ad implorandum devotionis gratiam**  **5. « Domine Deus meus, omnia bona mea tu es.**  **Et quis ego sum ut audeam ad te loqui?**  **Ego sum pauperrimus servulus tuus et abjectus vermiculus,**  **multo pauperior et contemptibilior**  **quam scio et dicere audeo.**  **Memento tamen, Domine, quia nihil sum,**  **nihil habeo nihilque valeo.**  **Tu solus bonus, justus et sanctus.**  **Tu omnia potes, omnia praestas, omnia imples -**  **solum peccatorem inanem relinquens.**  ***Reminiscere miserationum tuarum* *(Ps 24 : 6)***  **et imple cor meum gratia tua,**  **qui non vis esse vacua opera tua.**  **« Quomodo possum me tolerare in hac misera vita**  **nisi me confortaveris misericordia et gratia tua?**  ***Noli avertere faciem tuam a me*, *(Ps 27 : 9)***  **noli visitationem tuam prolongare,**  **noli consolationem tuam abstrahere,**  **ne fiat *anima mea sicut terra sine aqua tibi*. *(Ps 143 : 6)***  **Domine, *doce me facere voluntatem tuam*. *(Ps 143 : 10)***  **Doce me coram te digne et humiliter conversari:**  **quia sapientia mea tu es, qui in veritate me cognoscis**  **et cognovisti antequam fieret mundus**  **et antequam natus essem in mundo ».** |

## Capitulum 4.

## Quod in veritate et humilitate

## coram Deo conversandum est *audio: 10.27*

|  |
| --- |
| **1. « Fili, ambula coram me in veritate**  **et in simplicitate cordis tui quaere me semper.**  **Qui ambulat coram me in veritate**  **tutabitur ab incursibus vanis**  **et veritas liberabit eum a seductoribus**  **et detractionibus iniquorum.**  **Si veritas te liberaverit vere liber eris**  **et non curabis de vanis hominum verbis ».** |

|  |
| --- |
| **« Domine, verum est.**  **Sicut dicis, ita, quaeso, mecum fiat.**  **Veritas tua me doceat, ipsa me custodiat**  **et usque ad salutarem finem conservet.**  **Ipsa me liberet ab omni affectione mala et inordinata dilectione:**  **et ambulabo tecum in magna cordis libertate ».** |

|  |
| --- |
| **2. « Ego te docebo », ait Veritas,**  **« quae recta sunt et placita coram me.**  **Cogita peccata tua cum displicentia magna et moerore**  **et nunquam reputes te aliquid esse propter opera tua.**  **Revera peccator es**  **et multis passionibus obnoxius et implicatus.**  **Ex te semper ad nihil tendis,**  **cito laberis, cito vinceris,**  **cito turbaris, cito dissolveris.**  **Non habes quidquam unde possis gloriari**  **sed multa unde te debeas vilificare:**  **quia multo infirmior es quam vales comprehendere.** |

|  |
| --- |
| **3. « Nil ergo magnum tibi videatur ex omnibus quae agis.**  **Nil grande, nil praetiosum et admirabile,**  **nil reputatione appareat dignum,**  **nil altum, nil vere laudabile et desiderabile**  **nisi quod aeternum est.**  **Placeat tibi super omnia aeterna Veritas,**  **displiceat tibi semper tua maxima vilitas.**  **Nil sic temeas, sic vetuperes et fugias**  **sicut vitia et peccata tua,**  **quae magis displicere debent quam quaelibet rerum damna.**  **Quidam non sincere coram me ambulant,**  **sed quadam curiositate et arrogantia ducti**  **volunt secreta mea scire et alta Dei intelligere -**  **se et suam salutem negligentes.**  **Hi saepe in magnas tentationes et peccata**  **propter suam superbiam et curiositatem**  **me eis adversante labuntur.**  **Time judicia Dei,**  **expavesce iram Omnipotentis.** |

|  |
| --- |
| **4. « Noli autem discutere opera Altissimi**  **sed tuas iniquitates perscrutare:**  **in quantis dereliquisti**  **et quam multa bona neglexisti.**  **Quidam solum portant suam devotionem in libris,**  **quidam in imaginibus,**  **quidam autem in signis exterioribus et figuris.**  **Quidam habent me in ore - sed modicum in corde.**  **Sunt alii qui intellectu illuminati et affectu purgati**  **ad aeterna semper anhelant;**  **de terrenis graviter audiunt,**  **necessitatibus naturae dolenter inserviunt:**  **et hi sentiunt quid Spiritus veritatis loquitur in eis,**  **quia docet eos terrena despicere et amare caelestia,**  **mundum neglegere et caelum tota die ac nocte desiderare.** |

## Capitulum 5.

## De mirabili affectu divini amoris *audio: 14.18*

|  |
| --- |
| **1. « Benedico te, Pater caelestis, Pater Domini mei Jesu Christi,**  **qui mei pauperis dignatus es recordari.**  ***O, Pater misericordiarum et Deus totius consolationis*, *(2Co 1 : 3)***  **gratias tibi, qui me, indignum omni consolatione,**  **quandoque tua recreas consolatione.**  **Benedico te semper et glorifico**  **cum unigenito Filio tuo et Spiritu Sancto Paracleto**  **in saecula saeculorum.**  **Eja, Domine Deus, amator sancte meus,**  **cum tu veneris in cor meum**  **exultabunt omnia interiora mea.**  ***Tu es gloria mea et exultatio cordis mei, (Ps 3 : 4 ; Ps 119 : 111)***  ***tu spes mea et refugium meum in die tribulationis meae. (Ps 59 : 17)*** |

|  |
| --- |
| **2. « Sed quia adhuc debilis sum in amore et impefectus in virtute,**  **ideo necesse habeo a te confortari et consolari.**  **Propterea visita me saepius et instrue disciplinis sanctis.**  **Libera me a passionibus malis**  **et sana cor meum ab omnibus affectionibus inordinatis,**  **ut intus sanatus et bene purgatus**  **aptus efficiar ad amandum, fortis ad patiendum,**  **stabilis ad perseverandum”.** |

|  |
| --- |
| **3. Magna res est amor, magnum omnino bonum,**  **quod solum leve facit omne onerosum**  **et fert aequaliter omne inaequale:**  **nam onus sine onere portat**  **et omne amarum dulce ac sapidum efficit.**  **Amor Jesu nobilis;**  **ad magna operanda impellit**  **et ad desideranda semper perfectiora excitat.**  **Amor vult esse sursum**  **nec ullis infimis rebus retineri.**  **Amor vult esse liber**  **et ab omni mundana affectione alienus,**  **ne internus ejus impediatur aspectus,**  **ne per aliquod commodum temporale implicationes sustineat**  **aut per incommodum succumbat.**  **Nihil dulcius est amore, nihil fortius,**  **nihil altius, nihil latius, nihil jucundius, nihil plenius**  **nec melius in caelo et in terra:**  **quia amor ex Deo natus est**  **nec potest nisi in Deo super omnia creata quiescere.** |

|  |
| --- |
| **4. Amans volat, currit et laetatur,**  **liber est et non tenetur.**  **Dat omnia pro omnibus et habet omnia in omnibus:**  **quia in Uno Summo super omnia quiescit,**  **ex quo omne bonum fluit et procedit.**  **Non respicit ad dona**  **sed ad donantem se convertit super omnia bona.**  **Amor modum saepe nescit**  **sed super omne modum fervescit.**  **Amor onus non sentit;**  **labores non reputat, plus affectat quam valet.**  **De impossibilitate non causatur**  **quia cuncta sibi posse et licere arbitratur.**  **Valet igitur ad omnia**  **et multa implet et effectui mancipat -**  **ubi non amans deficit et jacet.** |

|  |
| --- |
| **5. Amor vigilat, et dormiens non dormitat.**  **Fatigatus non lassatur, arctatus non arctatur,**  **territus non conturbatur.**  **Sed sicut vivax flamma et ardens facula**  **sursum erumpit secureque pertransit.**  **Si quis amat, novit quid haec vox clamat:**  **magnus clamor in auribus Dei est,**  **ipse ardens affectus animae,**  **quae dicit: « Deus meus, amor meus,**  **tu totus meus et ego totus tuus!** |

|  |
| --- |
| **6. « Dilata me in amore,**  **ut discam interiori cordis ore degustare quam suave sit amare**  **et in amore liquefieri et natare.**  **Tenear amore,**  **vadens supra me prae nimio fervore et stupore.**  **Cantem amoris canticum,**  **sequar te Dilectum meum in altum.**  **Deficit in laude tua anima mea,**  **jubilans ex amore.**  **Amem te plus quam me**  **nec me nisi propter te,**  **et omnes in te qui vere amant te**  **sicut jubet lex amoris lucens ex te ».** |

|  |
| --- |
| **7. Est amor velox, sincerus, pius,**  **jucundus et amoenus,**  **fortis, patiens, fidelis,**  **prudens, longanimis, virilis,**  **et se ipsum nunquam quaerens:**  **ubi enim se ipsum aliquis quaerit**  **ibi ab amore cadit.**  **Est amor circumspectus, humilis et rectus,**  **non mollis, non levis**  **nec vanis intendens rebus,**  **sobrius, castus, stabilis, quietus**  **et in cunctis sensibus custoditus.**  **Est amor subjectus et obediens praelatis,**  **sibi vilis et despectus, Deo devotus et gratificus,**  **fidens et sperans semper in eo**  **etiam cum sibi non sapit Deus -**  **quia sine dolore non vivitur in amore.** |

|  |
| --- |
| **8. Qui non est paratus omnia pati**  **et ad voluntatem stare dilecti,**  **non est dignus amator appellari.**  **Oportet amantem omnia dura et amara**  **propter dilectum libenter amplecti,**  **nec ob contraria accidentia ab eo deflecti.** |

## Capitulum 6.

## De probatione veri amatoris *audio: 20.35*

|  |
| --- |
| **1. - « Fili, non es adhuc fortis et prudens amator.**  **- Quare, Domine?**  **- Quia propter modicam contrarietatem deficis a coeptis**  **et nimis avide consolationem quaeris.**  **Fortis amator stat in tentationibus**  **nec callidis credit persuasionibus inimici.**  **Sicut ei in prosperis placeo**  **ita nec in adversis displiceo.** |

|  |
| --- |
| **2. « Prudens amator non tam donum amantis considerat**  **quam dantis amorem.**  **Affectum potius attendit quam censum**  **et infra dilectum omnia data ponit.**  **Nobilis amator non quiescit in dono**  **sed in me super omne donum.**  **Non est ideo totum perditum**  **si quandoque minus bene de me vel de sanctis meis sentis quam velles.**  **Affectus ille bonus et dulcis quem interdum percipis**  **effectus gratiae praesentis est**  **et quidam praegustus patriae caelestis -**  **super quo non nimium innitendum,**  **quia vadit et venit.**  **Certare autem adversus incidentes malos motus animi suggestionemque spernere diaboli**  **insigne est virtutis et magni meriti.** |

|  |
| --- |
| **3. « Non ergo te conturbent alienae phantasiae**  **de quacumque materia ingestae.**  **Forte serva propositum et intentionem rectam ad Deum.**  **Nec est illusio quod aliquando in excessum subito raperis -**  **et statim ad solitas ineptias cordis reverteris.**  **Illas enim invite magis pateris quam agis,**  **et quamdiu displicent et reniteris**  **meritum est et non perditio.** |

|  |
| --- |
| **4. « Scito quod antiquus inimicus omnino nititur**  **impedire desiderium tuum in bono**  **et ab omni devoto exercitio evacuare:**  **a sanctorum scilicet cultu, a pia passionis meae memoria,**  **a peccatorum utili recordatione, a proprii cordis custodia**  **et a firmo proposito proficiendi in virtute.**  **Multas malas cogitationes ingerit**  **ut taedium tibi faciat et horrorem,**  **ut ab oratione revocet et sacra lectione.**  **Displicet sibi humilis confessio**  **et, si posset, a communione cessare faceret.**  **Non credas ei neque cures illum,**  **licet saepius tibi deceptionis tetenderit laqueos.**  **Sibi imputa cum mala ingerit et immunda,**  **dicito illi: « Vade, immunde spiritus,**  **erubesce, miser!**  **Valde immundus es tu qui talia infers auribus meis.**  **Discede a me, seductor pessime!**  **Non habebis in me partem ullam,**  **sed Jesus mecum erit tanquam bellator fortis -**  **et tu stabis confusus.**  **Malo mori et omnem pœnam subire**  **quam tibi consentire.**  **Tace et obmutesce!**  **Non audiam te amplius,**  **licet plures mihi moliaris molestias.**  ***Dominus illuminatio mea et salus mea:***  ***quem timebo?***  ***Si consistant adversum me castra,***  ***non timebit cor meum. (Ps 27 : 1,3)***  ***Dominus adjutor meus et redemptor meus*». *(Ps 19 : 15)*** |

|  |
| --- |
| **5. « Certa tanquam miles bonus;**  **et si interdum ex fragilitate corruis,**  **resume vires fortiores prioribus**  **confidens de ampliori gratia mea,**  **et multum praecave a vana complacentia et superbia:**  **propter hoc multi in errorem ducuntur**  **et in caecitatem paene incurabilem quandoque labuntur.**  **Sit tibi in cautelam et perpetuam humilitatem**  **ruina haec superborum de se stulte praesumentium ».** |

## Capitulum 7.

## De occultanda gratia sub humilitatis custodia *audio: 00.13*

|  |
| --- |
| **1. « Fili, utilius est tibi et securius devotionis gratiam abscondere**  **nec in altum te efferre, nec multum inde loqui**  **neque multum ponderare -**  **sed magis temet ipsum despicere**  **et tanquam indigno datam timere.**  **Non est huic affectioni tenacius inhaerendum**  **quae citius potest mutari in contrarium.**  **Cogita in gratia**  **quam miser et inops esse soles sine gratia.**  **Nec est in eo tantum spiritualis vitae profectus**  **cum consolationis habueris gratiam,**  **sed cum humiliter et abnegate patienterque**  **tuleris ejus subtractionem:**  **ita quod tunc ab orationis studio non torpeas**  **nec reliqua opera tua ex usu facienda**  **omnino dilabi permittas.**  **Sed sicut melius potueris et intellexeris**  **libenter quod in te est facias,**  **nec propter ariditatem seu anxietatem mentis quam sentis**  **te totaliter negligas.** |

|  |
| --- |
| **2. « Multi enim sunt qui, cum non bene eis successerit,**  **statim impatientes fiunt aut desides.**  ***Non enim est semper in potestate hominis via ejus*,  *(Jer 10 : 13)***  **sed Dei est dare et consolari**  **quando vult et quantum vult et cui vult,**  **sicut sibi placuerit et non amplius.**  **Quidam incauti propter devotionis gratiam**  **se ipsos destruxerunt:**  **quia plus agere voluerunt quam potuerunt,**  **non pensantes suae parvitatis mensuram**  **sed magis cordis affectum sequentes**  **quam rationis judicium.**  **Et quia majora praesumserunt quam Deo placitum fuit**  **idcirco gratiam cito perdiderunt.**  **Facti sunt inopes et viles relicti**  **qui in caelum posuerant nidum sibi -**  **ut humiliati et depauperati discant non in alis suis volare**  **sed sub pennis meis sperare.**  **Qui adhuc novi sunt et imperiti in via Domini,**  **nisi consilio discretorum se regant,**  **faciliter decipi possunt et illudi.** |

|  |
| --- |
| **3. « Quod si suum sentire magis sequi**  **quam aliis exercitatis credere volunt,**  **erit eis periculosus exitus -**  **si tamen retrahi a proprio conceptu noluerint.**  **Raro sibi ipsis sapientes ab aliis regi humiliter patiuntur.**  **Melius est sapere modicum cum humilitate et parva intelligentia**  **quam magi scientiarum thesauri cum vana complacentia.**  **Melius est tibi minus habere**  **quam multum unde posses superbire.**  **Non satis discrete agit qui se totum laetitiae tradit,**  **obliviscens pristinae inopiae suae**  **et casti timoris Domini**  **qui timet gratiam oblatam amittere.**  **Nec etiam satis virtuose sapit**  **qui tempore adversitatis et cujuscumque gravitatis**  **nimis desperate se gerit,**  **et minus fidenter de me quam oportet**  **recogitat ac sentit.** |

|  |
| --- |
| **4. « Qui tempore pacis nimis securus esse voluerit,**  **saepe tempore belli nimis dejectus et formidolosus reperietur.**  **Si scires semper humilis et modicus in te permanere**  **nec non spiritum tuum bene moderare et regere,**  **non incideres tam cito in periculum et offensam.**  **Consilium bonum est ut, fervoris spiritu concepto,**  **mediteris quid futurum sit abscedente lumine.**  **Quod dum contigerit,**  **recogita et denuo lucem posse reverti,**  **quam ad cautelam tibi, mihi autem ad gloriam**  **ad tempus subtraxi.** |

|  |
| --- |
| **5. « Utilior est saepe talis probatio**  **quam si semper prospera pro tua haberes voluntate.**  **Nam merita non sunt ex hoc existimanda:**  **si quis plures visiones aut consolationes habeat**  **vel si peritus sit in Scripturis**  **aut in altiori ponatur gradu -**  **sed si vera fuerit humilitate fundatus**  **et divina caritate repletus,**  **si Dei honorem pure et integre semper quaerat,**  **si se ipsum nihil reputet et in veritate despiciat**  **atque ab aliis etiam despici et humiliari magis gaudeat**  **quam honorari ».** |

## Capitulum 8.

## De vili aestimatione sui ipsius in oculis Dei *audio: 05.37*

|  |
| --- |
| **1. « *Loquar ad Dominum meum,***  ***cum sim pulvis et cinis*. *(Gen 18 : 27)***  **Si me amplius reputavero,**  **ecce tu stas contra me**  **et dicunt testimonium verum iniquitates meae**  **nec possum contradicere.**  **Si autem me vilificavero et ad nihilum me redegero**  **et ab omni propria reputatione defecero**  **atque sicut sum pulverizavero,**  **erit mihi propitia gratia tua**  **et vicina cordi meo lux tua;**  **et omnis aestimatio, quantulacumque minima,**  **in valle nihilitatis meae submergetur**  **et peribit in aeternum.**  **Ibi ostendes me mihi quid sum, quid fui,**  **et quo deveni:**  **quia nihil sum et nescivi.**  **Si mihi ipsi relinquor,**  **ecce nihil, et tota infirmitas -**  **si autem subito me respexeris,**  **statim fortis efficior et novo repleor gaudio.**  **Et mirum valde quod sic repente sublevor**  **et tam benigne a te complector -**  **qui proprio pondere semper ad ima feror.** |

|  |
| --- |
| **2. « Facit hoc amor tuus gratis praeveniens me**  **et in tam multis subveniens necessitatibus,**  **a gravibus quoque custodiens me periculis**  **et ab innumeris, ut vere dicam, eripiens malis.**  **Me siquidem male amando me perdidi -**  **et te solum quaerendo et pure amando**  **me et te pariter inveni,**  **atque ex amore profundius ad nihilum me redegi.**  **Quia tu, o Dulcissime, facis mecum supra meritum omne**  **et supra id quod audeo sperare vel rogare.** |

|  |
| --- |
| **3. « Benedictus sis Deus meus!**  **Quia, licet ego omnibus bonis sim indignus,**  **tua tamen nobilitas et infinita bonitas nunquam cessat benefacere**  **etiam ingratis et longe a te aversis.**  **Converte nos ad te,**  **ut simus grati, humiles et devoti:**  **quia salus nostra tu es,**  **virtus et fortitudo nostra ».** |

## Capitulum 9.

## Quod omnia ad Deum

## sicut ad finem ultimum sunt referenda *audio: 08.15*

|  |
| --- |
| **1. « Fili, ego debeo esse finis tuus supremus et ultimatus**  **si vere desideras esse beatus.**  **Ex hac intentione purificabitur affectus tuus,**  **saepius ad se ipsum et ad creaturas male incurvatus.**  **Nam si te ipsum in aliquo quaeris**  **statim in te deficies et arescis.**  **Omnia ergo ad me principaliter referas,**  **quia ego sum qui omnia dedi.**  **Sic singula considera sicut ex summo bono manantia:**  **et ideo ad me tanquam ad originem cuncta suam sunt reducienda.** |

|  |
| --- |
| **2. « Ex me pusillus et magnus, pauper et dives**  **tanquam ex fonte vivo aquam vivam hauriunt:**  **et qui mihi sponte et libere deserviunt**  **gratiam pro gratia accipient.**  **Qui autem extra me voluerit gloriari**  **vel in aliquo privato bono delectari**  **non stabilietur in vero gaudio**  **neque in corde suo dilatabitur,**  **sed multipliciter impedietur et angustiabitur.**  **Nihil ergo tibi de bono adscribere debes**  **nec alicui homini virtutem attribuas,**  **sed totum da Deo,**  **sine quo nihil habet homo.**  **Ego totum dedi -**  **ego totum rehabere volo,**  **et cum magna districtione gratiarum actiones requiro.** |

|  |
| --- |
| **3. « Haec est veritas qua fugatur gloriae vanitas.**  **Et si intraverit caelestis gratia et vera caritas,**  **non erit aliqua invidia nec contractio cordis**  **neque privatus amor occupabit.**  **Vincit enim omnia divina caritas**  **et dilatat omnes animae vires.**  **Si recte sapis,**  **in me solo gaudebis, in me solo sperabis,**  **quia *nemo bonus nisi solus Deus*, *(Lc 18 : 19)***  **qui est super omnia laudandus et in omnibus benedicendus ».** |

## Capitulum 10.

## Quod spreto mundo dulce est servire Deo *audio: 10.52*

|  |
| --- |
| **1. « Nunc iterum loquar, Domine, et non silebo.**  **Dicam in auribus Dei mei, Domini mei et Regis mei**  **qui est in excelso:**  ***O, quam magna multitudo dulcedinis tuae, Domine,***  ***quam abscondisti timentibus te!*  *(Ps 31 : 20)***  **Sed quid es amantibus,**  **quid toto corde tibi servientibus?**  **Vere ineffabilis dulcedo contemplationis tuae**  **quam largiris amantibus te!**  **In hoc maxime ostendisti mihi dulcedinem caritatis tuae:**  **quia cum no essem fecisti me**  **et cum errarem longe a te reduxisti me ut servirem tibi**  **et praecepisti ut diligam te.** |

|  |
| --- |
| **2. « O, fons amoris perpetui, quid dicam de te?**  **Quomodo potero tui oblivisci,**  **qui mei dignatus es recordari**  **etiam postquam contabui et perii?**  **Fecisti ultra omnem spem misericordiam cum servo tuo**  **et ultra omne meritum gratiam et amicitiam exhibuisti.**  **Quid retribuam tibi pro gratia ista?**  **Non enim omnibus datum est**  **ut omnibus abdicatis saeculo renuntient**  **et monasticam vitam assumant.**  **Nonquid magnum est ut tibi serviam,**  **cui omnis creatura servire tenetur?**  **Non magnum mihi videri debet servire tibi:**  **sed hoc potius magnum mihi et admirandum apparet,**  **quod tam pauperem et indignum dignaris in servum recipere**  **et dilectis servis tuis adunare.** |

|  |
| --- |
| **3. « Ecce omnia tua sunt quae habeo et unde tibi servio.**  **Verumtamen vice versa tu magis mihi servis**  **quam ego tibi!**  **Ecce caelum et terra, quae in ministerio hominis creasti,**  **praesto sunt et faciunt quotidie quaecumque mandasti.**  **Et hoc parum est:**  **quin etiam angelos in ministerio hominis ordinasti -**  **transcendit autem haec omnia**  **quod tu ipse homini servire dignatus es,**  **et te ipsum daturum ei promisisti.** |

|  |
| --- |
| **4. « Quid dabo tibi pro omnibus istis millibus bonis?**  **Utinam possem tibi servire cunctis diebus vitae meae!**  **Utinam vel uno die dignum servitium exhibere sufficerem!**  **Vere tu es dignus omni servitio,**  **omni honore et laude aeterna.**  **Vere Dominus meus es**  **et ego pauper servus tuus,**  **qui totis viribus teneor tibi servire**  **nec unquam in laudibus tuis debeo fastidire.**  **Sic volo, sic desidero -**  **et quidquid mihi deest tu digneris supplere.** |

|  |
| --- |
| **5. « Magnus honor, magna gloria tibi servire**  **et omnia propter te contemnere.**  **Habebunt enim gratiam magnam**  **qui sponte se subjecerint tuae sanctissimae servituti:**  **invenient suavissimam Spiritus Sancti consolationem**  **qui pro amore tuo omnem carnalem abjecerint delectationem.**  **Consequentur magnam mentis libertatem**  **qui arctam pro nomine tuo ingrediuntur viam**  **et omnem mundanam neglexerint curam.** |

|  |
| --- |
| **6. « O, grata et jucunda Dei servitus,**  **qua homo veraciter efficitur liber et sanctus!**  **O, sacer status religiosi famulatus,**  **qui hominem angelis reddit aequalem,**  **Deo placabilem, daemonibus terribilem,**  **et cunctis fidelibus commendabilem!**  **O, amplectendum et semper optandum servitium**  **quo summum promeretur bonum**  **et gaudium acquiritur sine fine mansurum! »** |

## Capitulum 11.

## Quod desideria cordis examinanda sunt

## et moderanda *audio: 15.34*

|  |
| --- |
| **1. - « Fili, oportet te adhuc multa addiscere**  **quae necdum bene didicisti .**  **- Quae sunt haec, Domine?**  **- Ut desiderium tuum ponas totaliter secundum beneplacitum meum**  **et tui ipsius amator non sis,**  **sed meae voluntatis cupidus aemulator.**  **Desideria te saepe accendunt et vehementer impellunt -**  **sed considera an propter honorem meum**  **an propter tuum commodum magis movearis.**  **Si ego sum in causa**  **bene contentus eris quomodocumque ordinavero -**  **si autem de proprio quaesitu aliquid latet,**  **ecce hoc est quod te impedit et gravat.** |

|  |
| --- |
| **2. « Cave ergo ne nimium innitaris super desiderio praeconcepto,**  **me non consulto,**  **ne forte postea paeniteat aut displiceat**  **quod primo placuit et quasi pro meliore zelasti.**  **Non enim omnis affectio quae videtur bona statim est sequenda**  **sed neque omnis contraria affectio ad primum fugienda.**  **Expedit interdum refrenatione uti,**  **etiam in bonis studiis et desideriis,**  **ne per importunitatem mentis distractionem incurras,**  **ne aliis per indisciplinationem scandalum generes**  **vel etiam per resistentiam aliorum subito turberis et corruas.** |

|  |
| --- |
| **3. « Interdum vero oportet violentia uti**  **et viriliter appetitui sensitivo contraïre,**  **nec advertere quid velit caro et quid non velit**  **sed hoc magis satagere ut subjecta sit etiam nolens spiritui.**  **Et tamdiu castigari debet et cogi servituti subesse**  **donec parata sit ad omnia,**  **paucisque contentari discat et simplicibus delectari**  **nec contra aliquod inconveniens murmurare ».** |

## Capitulum 12.

## De informatione patientiae

## et luctamine adversus concupiscentias *audio: 18.01*

|  |
| --- |
| **1. « Domine Deus, ut video,**  **patientia est mihi valde necessaria:**  **multa enim in hac vita accidunt contraria.**  **Nam qualitercumque ordinavero de pace mea,**  **non potest esse sine bello et dolore vita mea.**  **- Ita est, fili.**  **Sed volo te non talem quaerere pacem**  **quae tentationibus careat aut contraria non sentiat,**  **sed tunc etiam aestimare te pacem invenisse**  **cum tu fueris variis tribulationibus exercitatus**  **et in multis contrarietatibus probatus.** |

|  |
| --- |
| **2. « Si dixeris te non posse multa pati,**  **quomodo tunc sustinebis ignem purgatorii?**  **De duobus malis minus est semper eligendum:**  **ut ergo aeterna futura supplicia possis evadere**  **mala praesentia studeas pro Deo aequanimiter tolerare.**  **An putas quod homines saeculi hujus nihil vel parum patiantur?**  **Nec hoc invenies,**  **etiamsi delicatissimos quaesieris.** |

|  |
| --- |
| **3. «Sed habent », inquis, « multas delectationes,**  **et proprias sequuntur voluntates:**  **ideoque parum ponderant suas tribulationes ».**  **Esto, ita sit! ut habeant quidquid voluerint -**  **sed quamdiu putas durabit?**  **Ecce, *quemadmodum fumus* *(Ps 37 : 20)***  **deficient abundantes in saeculo**  **et nulla erit recordatio praeteritorum gaudiorum.**  **Sed et cum adhuc vivunt,**  **non sine amaritudine et taedio ac timore in eis quiescent:**  **ex eadem namque re unde sibi delectationem concipiunt**  **inde doloris pœnam frequenter recipiunt.**  **Juste illis fit,**  **ut, quia inordinate delectationes quaerunt et sequuntur,**  **non sine confusione et amaritudine eas expleant.** |

|  |
| --- |
| **4. « O, quam breves, quam falsae,**  **quam inordinatae et turpes omnes sunt!**  **Verumtamen prae ebrietate et caecitate non intelligunt,**  **sed *velut muta animalia*  *(2P 2: 12)***  **propter modicum corruptibilis vitae delectamentum**  **mortem animae incurrunt.**  **Tu ergo, fili, *post concupiscentias tuas non eas***  ***et a voluntate tua avertere*. *(Eccl 18 : 30)***  ***Delectare in Domino***  ***et dabit tibi petitiones cordis tui*. *(Ps 37 : 4)*** |

|  |
| --- |
| **5. « Etenim si veraciter vis delectari**  **et abundantius a me consolari,**  **ecce in contemptu omnium mundanorum**  **et in abscissione omnium infirmarum delectationum**  **erit benedictio tua,**  **et copiosa tibi reddetur consolatio.**  **Et quanto te plus ab omni creaturarum solatio subtraxeris tanto in me suaviores et potentiores consolationes invenies -**  **sed primo non sine quadam tristitia et labore certaminis**  **ad has pertinges.**  **Obsistet inolita consuetudo -**  **sed meliori consuetudine devincetur;**  **remurmurabit caro -**  **sed fervore spiritus fraenabitur.**  **Instigabit et exacerbabit te serpens antiquus -**  **sed oratione fugabitur,**  **insuper et labore utili aditus ei magnus obstruetur ».** |

## Capitulum 13.

## De obedientia humili subditi

## ad exemplum Jesu Christi *audio: 21.54*

|  |
| --- |
| **1. « Fili, qui se subtrahere nititur ab obedientia**  **ipse se subtrahit a gratia,**  **et qui quaerit habere privata**  **amittit communia.**  **Qui non libenter et sponte suo superiori se subdit,**  **signum est quod caro sua necdum perfecte sibi obedit**  **sed saepe recalcitrat et remurmurat.**  **Disce ergo celeriter superiori tuo te submittere**  **si carnem propriam optas subjugare.**  **Citius namque exterior vincitur inimicus**  **si interior homo non fuerit devastatus.**  **Non est molestior et pejor animae hostis quam tu ipse tibi**  **non bene concordans spiritui.**  **Oportet omnino verum te assumere tui ipsius contemptum**  **si vis praevalere adversus carnem et sanguinem.**  **Quia adhuc nimis inordinate te diligis**  **ideo plene te resignare aliorum voluntati trepidas.** |

|  |
| --- |
| **2. « Sed quid magnum si tu, qui pulvis es et nihil,**  **propter Deum te homini subdis,**  **quando ego Omnipotens et Altissimus,**  **qui cuncta creavi ex nihilo,**  **me homini propter te humiliter subjeci?**  **Factus sum omnium humillimus et infirmus**  **ut tuam superbiam mea humilitate vinceres.**  **Disce obtemperare, pulvis,**  **disce te humiliare, terra et limus,**  **et sub omnium pedibus incurvare.**  **Disce voluntates tuas frangere**  **et ad omnem subjectionem te dare.** |

|  |
| --- |
| **3. « Exardesce contra te,**  **nec patiaris tumorem in te vivere**  **sed ita subjectum et parvulum te exhibe**  **ut omnes super te ambulare possint,**  **et *sicut lutum platearum* conculcare. *(Ps 18 : 43)***  **Quid habes, homo inanis, conqueri?**  **Quid, sordide peccator, potes contradicere exprobrantibus tibi,**  **qui toties Deum offendisti et infernum multoties meruisti?**  **Sed pepercit tibi oculus meus**  **quia praetiosa fuit anima tua in conspectu meo,**  **ut cognosceres dilectionem meam**  **et gratus semper beneficiis meis existeres,**  **et ut ad veram subjectionem et humilitatem te jugiter dares,**  **patienterque proprium contemptum ferres ».** |

## Capitulum 14.

## De occultis Dei judiciis considerandis,

## ne extollamur in bonis *audio: 24.51*

|  |
| --- |
| **1. « Intonas super me judicia tua, Domine,**  **et timore ac tremore concutis omnia ossa mea**  **et expavescit anima mea valde.**  **Sto attonitus et considero**  **quia *caeli non sunt mundi in conspectu tuo*. *(Jb 15 : 15)***  **Si *in angelis reperisti pravitatem* *(Jb 9 : 18)* nec tamen pepercisti -**  **quid fiet de me?**  ***Ceciderunt stellae de caelo* - *(Ap 6 : 13)***  **et ego pulvis quid praesumo?**  **Quorum opera videbantur laudabilia ceciderunt ad infima,**  **et qui comedebant panem angelorum vidi siliquis delectari por- corum.** |

|  |
| --- |
| **2. « Nulla est ergo sanctitas si manum tuam, Domine, subtrahas.**  **Nulla prodest sapientia si gubernare desistas;**  **nulla juvat fortitudo si conservare desinas;**  **nulla secura castitas si eam non protegas;**  **nulla propria prodest custodia si non adsit tua sacra vigilantia.**  **Nam relicti mergimur et perimus -**  **visitati vero erigimur et vivimus;**  **instabiles quippe sumus - sed per te confirmamur,**  **tepescimus - sed a te accendimur.** |

|  |
| --- |
| **3. « O, quam humiliter et abjecte**  **mihi de me ipso sentiendum est!**  **Quam nihili pendendum**  **si quid boni videor habere!**  **O, quam profunde submittere me debeo**  **sub abyssalibus judiciis tuis, Domine,**  **ubi nihil aliud me esse invenio**  **quam nihil et nihil.**  **O, pondus immensum!**  **O pelagus intransnatabile, ubi nihil de me reperio**  **quam in totum nihil.**  **Ubi est ergo latebra gloriae?**  **Ubi confidentia de virtute concepta?**  **Absorpta est omnis gloriatio vana**  **in profunditate judiciorum tuorum super me.** |

|  |
| --- |
| **4. « Quid est omnis caro in conspectu tuo?**  ***Numquid gloriabitur lutum contra formantem se?* *(Es 29 : 16)***  **Quomodo potest erigi vaniloquio**  **cujus cor in veritate subjectum est Deo?**  **Non eum totus mundus erigeret**  **quem veritas sibi subjecit,**  **nec omnium laudantium ore movebitur**  **qui totam spem suam in Deo firmavit.**  **Nam et ipsi qui loquuntur ecce omnes nihil:**  **deficient enim cum sonitu verborum -**  ***veritas autem Domini manet in aeternum »*. *(Ps 117 : 2)*** |

## Capitulum 15.

## Qualiter standum sit ac dicendum

## in omni re desiderabili *audio: 00.12*

|  |
| --- |
| **1. « Fili, sic dicas in omni re:**  **« Domine, si tibi placitum fuerit, fiat hoc ita;**  **Domine, si sit honor tuus, fiat hoc in nomine tuo;**  **Domine, si mihi videris expedire et utile esse probaveris,**  **tunc dona mihi hoc uti ad honorem tuum -**  **sed si mihi nocivum fore cognoveris**  **nec animae meae saluti prodesse,**  **aufer a me tale desiderium ».**  **Non enim omne desiderium est a Spiritu Sancto,**  **etiamsi homini videatur rectum et bonum.**  **Difficile est pro vero judicare utrum spiritus bonus an alienus**  **te impellat ad desiderandum hoc vel illud,**  **an etiam ex proprio movearis spiritu.**  **Multi in fine sunt decepti**  **qui primo bono spiritu videbantur inducti.** |

|  |
| --- |
| **2. « Igitur semper cum timore Dei et cordis humilitate**  **desiderandum est et petendum quidquid desiderabile menti occurrit,**  **maximeque cum propria resignatione**  **mihi totum committendum est atque dicendum:**  **« Domine, tu scis qualiter melius est.**  **Fiat hoc vel illud sicut volueris.**  **Da quod vis, et quantum vis, et quando vis.**  **Fac mecum sicut scis et sicut tibi magis placuerit**  **et major honor tuus fuerit.**  **Pone me ubi vis**  **et libere age mecum in omnibus.**  **In manu tua sum:**  **gira et reversa me per circuitum.**  **En, servus tuus ego, paratus ad omnia:**  **quoniam non desidero mihi vivere, sed tibi -**  **utinam digne et perfecte ».** |

|  |
| --- |
| **Oratio**  **pro beneplacito Dei perficiendo**  **3. Concede mihi, benignissime Jesu, gratiam tuam,**  **ut mecum sit et mecum laboret**  **mecumque usque in finem perseveret.**  **Da mihi hoc semper desiderare et velle**  **quod tibi magis acceptum est et carius placet.**  **Tua voluntas mea sit,**  **et mea voluntas tuam semper sequatur**  **et optime ei concordet.**  **Sit mihi unum velle et nolle tecum:**  **nec aliud posse velle aut nolle**  **nisi quod vis et nolis.** |

|  |
| --- |
| **4. Da mihi omnibus mori quae in mundo sunt**  **et propter te amare contemni et nesciri in hoc saeculo.**  **Da mihi super omnia desiderata in te requiescere**  **et cor meum in te pacificare.**  **Tu vera pax cordis, tu sola requies -**  **extra te dura sunt omnia et inquieta.**  ***In hac pace in idipsum*,**  **hoc est in te, uno summo aeterno bono,**  ***dormiam et requiescam*.  *(Ps 4 : 9)***  **Amen.** |

## Capitulum 16.

## Quod verum solatium

## in solo Deo est quaerendum *audio: 03.43*

|  |
| --- |
| **1. « Quidquid desiderare possum vel cogitare ad solatium meum,**  **non hic exspecto, sed in posterum:**  **quod, si omnia solatia mundi solus haberem**  **et omnibus deliciis perfrui possem,**  **certum est quod diu durare no possent.**  **Unde non poteris, anima mea, plene consolari nec perfecte recreari**  **nisi in Deo, consolatiore pauperum ac susceptore humilium.**  **Exspecta modicum, anima mea:**  **exspecta divinum promissum,**  **et habebis abundantiam omnium bonorum in caelo.**  **Si nimis inordinate ista appetis praesentia**  **perdes aeterna et caelestia.**  **Sint temporalia in usu, aeterna in desiderio.**  **Non potes aliquo bono temporali satiari:**  **quia ad haec fruenda non es creata.** |

|  |
| --- |
| **2. « Etsi omnia creata bona haberes**  **non posses esse felix et beata;**  **sed in Deo, qui cuncta creavit,**  **tota beatitudo tua et felicitas consistit,**  **non qualis videtur et laudatur a stultis mundi amatoribus,**  **sed qualem exspectant boni Christi fideles**  **et praegustant interdum spirituales ac mundi corde,**  ***quorum conversatio est in caelis*. *(Phil 3 : 9)***  **Vanum est et breve omne humanum solatium -**  **beatum et verum solatium quod intus a veritate percipitur.**  **Devotus homo ubique secum fert consolatorem suum Jesum**  **et dicit ad eum:**  **« Adesto mihi, Domine Jesu, in omni loco et tempore.**  **Haec mihi sit consolatio:**  **libenter velle carere omni humano solatio.**  **Et si tua defuerit consolatio,**  **sit mihi tua voluntas et justa probatio pro summo solatio.**  ***Non enim in perpetuum irasceris***  ***neque in aeternum comminaberis*»*. (Ps 103 : 9)*** |

## Capitulum 17.

## Quod omnis sollicitudo

## in Deo statuenda sit *audio: 06.13*

|  |
| --- |
| **1. «  Fili, sine me tecum agere quod volo:**  **ego scio quid expedit tibi.**  **Tu cogitas sicut homo,**  **tu sentis in multis sicut humanus suadet affectus.** |

|  |
| --- |
| **2. - Domine, verum est quod dicis.**  **Major est sollicitudo tua pro me**  **quam omnis cura quam ego gerere possum pro me.**  **Nimis enim casualiter stat**  **qui non projicit omnem sollicitudinem suam in me.**  **Domine, dummodo voluntas mea recta et firma ad te permaneat,**  **fac de me quidquid tibi placuerit.**  **Non enim potest esse nisi bonum quidquid de me feceris.**  **Si me vis esse in tenebris, sis benedictus -**  **et si me vis esse in luce, sis iterum benedictus;**  **si me dignaris consolari, sis benedictus -**  **et si me vis tribulari, sis aeque semper benedictus.** |

|  |
| --- |
| **3. - Fili, sic oportet te stare**  **si mecum desideras ambulare.**  **Ita promtus esse debes ad patiendum**  **sicut ad gaudendum.**  **Ita libenter debes esse inops et pauper**  **sicut plenus et dives.** |

|  |
| --- |
| **4. - Domine, libenter patiar pro te**  **quidquid volueris venire super me.**  **Indifferenter volo de manu tua bonum et malum,**  **dulce et amarum, laetum et triste suscipere**  **et pro omnibus mihi contingentibus gratias agere.**  **Custodi me ab omni peccato,**  **et non timebo mortem nec infernum.**  ***Dummodo in aeternum me non projicias (Lam 5 : 20)***  ***nec deleas de libro vitae, (Ap 3 : 5)***  **non mihi nocebit quidquid veniret tribulationis super me ».** |

## Capitulum 18.

## Quod temporales miseriae

## exemplo Christi aequanimiter sunt ferendae *audio: 08.24*

|  |
| --- |
| **1. « Fili, ego descendi de caelo pro tua salute.**  **Suscepi tuas miserias**  **non necessitate sed caritate trahente,**  **ut patientiam disceres**  **et temporales miserias non indignanter ferres.**  **Nam ab hora ortus mei usque ad exitum in cruce**  **non defuit mihi tolerantia doloris:**  **defectum rerum temporalium magnum habui;**  **multas querimonias de me frequenter audivi,**  **confusiones et opprobria benigne sustinui.**  **Pro beneficiis ingratitudinem recepi,**  **pro miraculis blasphemias, pro doctrina reprehensiones.** |

|  |
| --- |
| **2. - Domine, quia tu patiens fuisti in vita tua,**  **in hoc maxime implendo praeceptum Patris tui,**  **dignum est ut ego misellus peccator**  **secundum voluntatem tuam patienter me sustineam,**  **et donec ipse volueris**  **onus corruptibilis vitae pro salute mea portem.**  **Nam etsi onerosa sentitur praesens vita**  **facta est tamen jam per gratiam tuam valde meritoria,**  **atque exemplo tuo et sanctorum tuorum vestigiis**  **infirmis tolerabilior et clarior.**  **Sed et multo magis consolatoria quam olim in lege veteri fuerat,**  **cum porta caeli clausa persisteret**  **et obscurior etiam via ad caelum videbatur,**  **quando tam pauci regnum caelorum quaerere curabant;**  **sed neque qui tunc justi erant et salvandi**  **ante passionem tuam et sacrae mortis debitum**  **caeleste regnum poterant introire.** |

|  |
| --- |
| **3. « O, quantas tibi gratias teneor referre,**  **quod viam rectam et bonam dignatus es mihi et cunctis fidelibus**  **ad aeternum regnum tuum ostendere!**  **Nam vita tua via nostra**  **et per sanctam patientiam ambulamus ad te,**  **qui es corona nostra.**  **Nisi tu nos praecessisses et docuisses**  **quis sequi curaret?**  **Heu! quanti longe retroque manerent**  **nisi tua praeclara exempla inspicerent!**  **Ecce, adhuc tepescimus auditis tot signis tuis et doctrinis.**  **Quid fieret si tantum lumen ad sequendum te non haberemus? »** |

## Capitulum 19.

## De tolerantia injuriarum,

## et quis verus patiens probetur *audio: 11.23*

|  |
| --- |
| **1. « Quid est quod loqueris, fili?**  **Cessa conqueri**  **considerata mea et aliorum sanctorum passione.**  ***Nondum usque ad sanguinem restitisti. (Hb 12 : 4)***  **Parum est quod tu pateris in comparatione eorum**  **qui tam multa passi sunt,**  **tam fortiter tentati, tam graviter tribulati,**  **tam multipliciter probati et exercitati.**  **Oportet te igitur aliorum graviora ad mentem reducere**  **ut levius feras tua minima.**  **Et si tibi minima non videntur,**  **vide ne et hoc tua faciat impatientia.**  **Sive tamen parva, sive magna sint,**  **stude cuncta patienter suferre.** |

|  |
| --- |
| **2. « Quanto melius ad patiendum te disponis**  **tanto sapientius agis et amplius promereris:**  **feres quoque levius**  **animo et usu ad hoc non segniter paratus.**  **Nec dicas: « Non valeo haec ab homine tali pati**  **nec hujuscemodi mihi patienda sunt:**  **grave enim intulit damnum**  **et improperat mihi quae nunquam cogitaveram -**  **sed ab alio libenter patiar**  **et sicut patienda videro ».**  **Insipiens est talis cogitatio,**  **quae virtutem patientiae non considerat**  **nec a quo coronanda erit,**  **sed magis personas et offensas sibi illatas perpendit.** |

|  |
| --- |
| **3. « Non est verus patiens qui pati non vult**  **nisi quantum sibi visum fuerit et a quo sibi placuerit.**  **Verus autem patiens non attendit a quo homine**  **utrum a praelato suo, an ab alio aequali an inferiori,**  **utrum a bono et sancto viro**  **vel a perverso et indigno exerceatur -**  **sed indifferenter ab omni creatura**  **quantumcumque et quotiescumque ei aliquid adversi acciderit,**  **totum hoc de manu Dei gratanter accipit**  **et ingens lucrum reputat:**  **quia nihil apud Deum, quantumlibet parvum**  **pro Deo tamen passum,**  **poterit sine merito transire.** |

|  |
| --- |
| **4. « Esto itaque expeditus ad pugnam**  **si vis habere victoriam.**  **Sine certamine non potes venire ad patientiae coronam.**  **Si pati non vis, recusas coronari -**  **si autem coronari desideras**  **certa viriliter, sustine patienter.**  **Sine labore non tenditur ad requiem**  **nec sine pugna pervenitur ad victoriam.** |

|  |
| --- |
| **5. - Fiat, Domine, mihi possibile per gratiam**  **quod mihi impossibile videtur per naturam.**  **Tu scis quod modicum possum pati**  **et quod cito dejicior levi exsurgente adversitate.**  **Efficiatur mihi quaelibet exercitatio tribulationis amabilis et op- tabilis:**  **nam pati et vexari pro te valde salubre est animae meae ».** |

## Capitulum 20.

## De confessione propriae infirmitatis

## et hujus vitae miseriis *audio: 15.02*

|  |
| --- |
| **1. « *Confitebor adversus me injustitiam meam*, *(Ps 32 : 5)***  **confitebor tibi, Domine, infirmitatem meam.**  **Saepe parva res est quae me dejicit et contristat.**  **Propono me fortiter acturum -**  **sed cum modica tentatio venerit**  **magis mihi angustia fit.**  **Valde vilis quandoque res est**  **unde gravis tentatio provenit.**  **Et dum puto me aliquantulum tutum cum non sentio,**  **invenio me nonnunquam paene devictum ex levi flatu.** |

|  |
| --- |
| **2. « Vide ergo, Domine, humilitatem meam**  **et fragilitatem tibi undique notam.**  **Miserere, *et eripe me de luto ut non infigar*, *(Ps 69 : 15)***  **ne permaneam devictus usquequaque.**  **Hoc est quod me frequenter reverberat et coram te confundit:**  **quod tam labilis sum et infirmus ad resistendum passionibus -**  **et si non omnino ad consensionem,**  **tamen mihi etiam molesta et gravis est earum insectatio**  **et taedet valde sic quotidie vivere in lite.**  **Exhinc nota sit mihi infirmitas mea:**  **quia multo facilius irruunt abominandae semper phantasiae**  **quam discedunt.** |

|  |
| --- |
| **3. « Utinam, fortissime Deus Israel, zelator animarum fidelium,**  **respicias servi tui laborem et dolorem,**  **assistasque illi in omnibus ad quaecumque perrexerit.**  **Robora me caelesti fortitudine:**  **ne vetus homo, misera caro spiritui necdum plene subacta,**  **valeat dominari,**  **adversus quam certare oportebit quamdiu spiratur**  **in hac vita miserrima.**  **Heu! qualis est haec vita**  **ubi non desunt tribulationes et miseriae,**  **ubi plena laqueis et hostibus sunt omnia?**  **Nam una tribulatione seu tentatione recedente,**  **alia accedit,**  **sed et priore adhuc durante conflictu**  **aliae plures superveniunt et insperatae ».** |

|  |
| --- |
| **4. Et quomodo potest amari vita tantas habens amaritudines,**  **tot subjecta calamitatibus et miseriis?**  **Quomodo etiam dicitur *vita* tot generans mortes et pestes! -**  **et tamen amatur,**  **et delectari in ea a multis quaeritur.**  **Reprehenditur frequenter mundus tanquam fallax sit et vanus -**  **nec tamen facile relinquitur,**  **quia concupiscentiae carnis nimis dominantur.**  **Sed alia trahunt ad amandum, alia ad contemnendum.**  **Trahunt ad amorem mundi *desiderium carnis,***  ***desiderium oculorum et superbia vitae -* *(1Joh 2 : 16)***  **sed pœnae ac miseriae juste sequentes ea**  **odium mundi pariunt et taediunt.** |

|  |
| --- |
| **5. Sed vincit, proh dolor! delectatio prava**  **mentem mundo deditam,**  **et *esse sub sentibus delicias reputat*,  *(Jb 30: 7)***  **quia Dei suavitatem et internam virtutis amœnitatem**  **nec vidit nec gustavit.**  **Qui autem mundum perfecte contemnunt**  **et Deo vivere sub sancta disciplina student,**  **isti divinam dulcedinem veris abrenuntiatoribus promissam non ignorant,**  **et quam graviter mundus errat et varie fallitur**  **clarius vident.** |

## Capitulum 21.

## Quod in Deo super omnia bona et dona

## requiescendum est *audio: 19.00*

|  |
| --- |
| **1. « Super omnia et in omnibus requiesces, anima mea,**  **in Domino semper,**  **quia ipse sanctorum aeterna requies.**  **Da mihi, dulcissime et amantissime Jesu,**  **in te super omnem creaturam requiescere,**  **super omnem salutem et pulchritudinem,**  **super omnem gloriam et honorem,**  **super omnem potentiam et dignitatem,**  **super omnem scientiam et subtilitatem,**  **super omnes divitias et artes,**  **super omnem laetitiam et exultationem,**  **super omnem famam et laudem,**  **super omnem suavitatem et consolationem,**  **super omnem spem et promissionem,**  **super omne meritum et desiderium;**  **super omnia dona et munera**  **quae potest dare et infundere;**  **super omne gaudium et jubilationem**  **quam potest mens capere et sentire -**  **denique super omnes angelos et archangelos**  **et super omnem exercitum caeli,**  **super omnia visibilia et invisibilia -**  **et super omne quod tu, Deus meus, non es.** |

|  |
| --- |
| **2. « Quia tu, Domine Deus meus, super omnia optimus es.**  **Tu solus altissimus, tu solus potentissimus,**  **tu solus sufficientissimus et plenissimus,**  **tu solus suavissimus et solatiosissimus,**  **tu solus pulcherrimus et amantissimus.**  **Tu solus nobilissimus et gloriosissimus super omnia,**  **in quo cuncta bona simul et perfecta sunt**  **et semper fuerunt et erunt.**  **Atque ideo minus est et insufficiens**  **quidquid praeter te ipsum mihi donas**  **aut de te ipso revelas vel promittis,**  **te non viso nec plene adepto:**  **quoniam quidem non potest cor meum veraciter requiescere nec totaliter contentari,**  **nisi in te requiescat**  **et omnia dona omnemque creaturam transcendat.** |

|  |
| --- |
| **3. « O, mi dilectissime sponse Jesu Christe, Amator purissime,**  **Dominator universae creaturae,**  **quis mihi det pennas verae libertatis**  **ad volandum et pausandum in te?**  **O, quando ad plenum dabitur mihi vacare**  **et videre quam suavis es, Domine Deus meus?**  **Quando ad plenum me recolligam in te,**  **ut prae amore tuo non sentiam me**  **sed te solum supra omnem sensum et modum**  **in modo non omnibus noto?**  **Nunc autem frequenter gemo**  **et infelicitatem meam cum dolore porto,**  **quia multa mala in hac valle miseriarum occurrunt**  **quae me saepius conturbant, contristant et obnubilant,**  **saepius impediunt et distrahunt, alliciunt et implicant,**  **ne liberum habeam accessum ad te**  **et ne jucundis fruar amplexibus praesto semper beatis spiritibus.** |

|  |
| --- |
| **4. « Moveat te suspirium meumet desolatio multiplex in terra,**  **O, Jesu splendor aeternae gloriae,**  **solamen peregrinationis animae!**  **Apud te est os meum sine voce -**  **et silentium meum loquitur tibi.**  **Usquequo tardat venire Deus meus?**  **Veniat ad me pauperculum suum et laetum faciat!**  **Mittat manum suam**  **et miserum eripiat de omni angustia.**  **Veni, veni, quia sine te nulla erit laeta dies aut hora:**  **quia tu laetitia mea**  **et sine te vacua est mensa mea.**  **Miser sum**  **et quodammodo incarceratus et compeditus gravatus,**  **donec luce praesentiae tuae me reficias ac libertati dones,**  **vultumque amicabilem demonstres.** |

|  |
| --- |
| **5. « Quaerant alii pro te aliud quodcumque libuerit -**  **mihi aliud interim nihil placet nec placebit**  **nisi tu, Deus meus, spes mea, salus aeterna.**  **Non reticebo nec depraecari cessabo**  **donec gratia tua revertatur mihique tu intus loquaris.** |

|  |
| --- |
| **6. - « Ecce adsum: ecce ego ad te venio,**  **quia invocasti me.**  **Lacrymae tuae et desiderium animae tuae,**  **humiliatio tua et contritio cordis**  **inclinaverunt me et adduxerunt ad te.** |

|  |
| --- |
| **7. - « Et dixi: Domine, vocavi te et desideravi frui te,**  **paratus omnia respuere propter te:**  **tu enim prior excitasti me ut quaererem te.**  **Sis ergo benedictus, Domine,**  ***qui fecisti hanc bonitatem cum servo tuo***  ***secundum multitudinem misericordiae tuae*. *(Ps 119 : 65)***  **Quid habet ultra dicere servus tuus coram te**  **nisi ut humiliet se valde ante te,**  **memor semper propriae iniquitatis et vilitatis?**  **Non enim est similis tui in cunctis mirabilibus caeli et terrae.**  **Sunt opera tua bona valde, *judicia vera*, *(Ap 19 : 2)***  **et providentia tua reguntur universa.**  **Laus ergo tibi et gloria, o Patris sapientia!**  **Te laudet et benedicat os meum, anima mea,**  **et cuncta creata simul! »** |

## Capitulum 22.

## De recordatione multiplicium beneficiorum Dei *audio: 24.52*

|  |
| --- |
| **1. « Aperi, Domine, cor meum in lege tua**  **et in praeceptis tuis doce me ambulare.**  **Da mihi intelligere voluntatem tuam**  **ut cum magna reverentia ac diligenti consideratione**  **beneficia tua tam in generali quam in speciali memorari,**  **ut digne tibi exhinc valeam gratias referre.**  **Verum scio et confiteor**  **nec pro minimo puncto me posse debitas gratiarum laudes per- solvere.**  **Minor ego sum omnibus bonis mihi praestitis:**  **et cum tuam nobilitatem attendo**  **deficit prae magnitudine spiritus meus.** |

|  |
| --- |
| **2. « Omnia quae in anima habemus et corpore**  **et quaecumque exterius vel interius**  **naturaliter vel supernaturaliter possidemus**  **tua sunt beneficia,**  **et te beneficum pium ac bonum commendant,**  **a quo bona cuncta accepimus.**  **Et si alius plura alius pauciora accepit,**  **omnia tamen tua sunt**  **et sine te nec minimum potest haberi.**  **Ille qui majora accepit non potest merito suo gloriari**  **nec super alios extolli, nec minori insultare:**  **quia ille major et melior qui sibi minus adscribit**  **et in regratiando humilior est atque devotior.**  **Et qui omnibus viliorem se existimat et indigniorem se judicat**  **aptior est ad percipienda majora.** |

|  |
| --- |
| **3. « Qui autem pauciora accepit contristari non debet**  **nec indignanter ferre neque ditiori invidere -**  **sed te potius attendere et tuam bonitatem maxime laudare,**  **quod tam affluenter, tam gratis et libenter**  **sine personarum acceptione tua munera largiris.**  **Omnia ex te**  **et ideo omnibus es laudandus.**  **Tu scis quid unicuique donari expediat;**  **et cur iste minus et ille amplius habeat**  **non nostrum sed tuum est hoc discernere,**  **apud quem singulorum definita sunt merita.** |

|  |
| --- |
| **4. « Unde, Domine Deus,**  **pro magno etiam reputo beneficio non multa habere**  **unde exterius et secundum homines laus et gloria appareat:**  **ita ut considerata quis paupertate et vilitate personae suae**  **non modo gravitatem aut tristitiam vel dejectionem inde concipiat,**  **sed potius consolationem et hilaritatem magnam.**  **Quia tu, Deus, pauperes et humiles atque huic mundo despectos**  **tibi elegisti in familiares et domesticos.**  **Testes sunt ipsi apostoli tui,**  **quos *principes super omnem terram constituisti*. *(Ps 45 : 17)***  **Fuerunt tamen sine querela conversati in mundo,**  **tam humiles et simplices sine omni malitia et dolo,**  **ut etiam *pati contemelias gauderent pro nomine tuo* *(Act 5 : 41)***  **et quae mundus abhorret ipsi amplecterentur affectu magno.** |

|  |
| --- |
| **5. « Nihil ergo amatorem tuum et cognitorem beneficiorum tuorum**  **ita laetificare debet**  **sicut voluntas tua in eo et beneplacitum aeternae dispositionis tuae,**  **de qua tantum contentari debet et consolari**  **ut ita libenter velit esse minimus**  **sicut aliquis optaret esse maximus,**  **et ita pacificus et contentus in novissimo sicut in loco primo**  **atque ita libenter despicabilis et abjectus**  **nullius quoque nominis et famae**  **sicut caeteris honorabilior et major in mundo.**  **Nam voluntas tua et amor honoris tui omnia excedere debet,**  **et plus eum consolari magisque placere**  **quam omnia beneficia sibi data vel danda ».** |

## Capitulum 23.

## De quatuor magnam importantibus pacem *audio: 00.10*

|  |
| --- |
| **1. « Fili, nunc docebo te viam pacis et verae libertatis.** |

|  |
| --- |
| **2. - « Fac, Domine, quod dicis,**  **quia hoc mihi est gratum audire.** |

|  |
| --- |
| **3. - « Stude, fili,**  **alterius potius facere voluntatem quam tuam;**  **elige semper minus quam plus habere;**  **quaere semper inferiorem locum et omnibus subesse;**  **opta semper et ora ut voluntas Dei integre in te fiat.**  **Ecce, talis homo ingreditur fines pacis et quietis.** |

|  |
| --- |
| **4. - « Domine, sermo tuus iste brevis**  **multum in se continet perfectionis.**  **Parvus est dictu,**  **sed plenus sensu et uber in fructu.**  **Nam si posset a me fideliter custodiri**  **non deberet tam facilis in me turbatio oriri.**  **Nam quoties me impacatum sentio et gravatum**  **ab hac doctrina me recessisse invenio.**  **Sed tu qui omnia potes et animae profectum semper diligis,**  **adauge majorem gratiam**  **ut possim tuum complere sermonem et meam perficere salutem.** |

|  |
| --- |
| **Oratio contra cogitationes malas**  ***Domine Deus meus, ne elongeris a me!* *(Ps 71 : 12)***  **Deus meus, in auxilium meum respice:**  **quoniam insurrexerunt in me variae cogitationes**  **et timores magni affligentes animam meam.**  **Quomodo pertransibo illaesus?**  **Quomodo perfringam eas?**  ***« Ego »*, inquit, *« ante te ibo***  ***et gloriosos terrae humiliabo. (Es 45 : 2)***  **Aperiam januam carceris**  **et arcana secretorum revelabo tibi ».**  **Fac, Domine, ut loqueris,**  **et fugiant a facie tua omnes iniquae cogitationes.**  **Haec spes et unica consolatio mea:**  **ad te in omni tribulatione confugere,**  **tibi confidere, ex intimo invocare,**  **et patienter consolationem tuam exspectare.** |

|  |
| --- |
| **Oratio pro illuminatione mentis**  **Clarifica me, Jesu bone, claritate interni luminis**  **et educ de habitaculo cordis mei tenebras universas.**  **Cohibe evagationes multas**  **et vim facientes elide tentationes.**  **Pugna fortiter pro me et expugna malas bestias,**  **concupiscentias dico illecebrosas,**  **ut *fiat pax in virtute tua* *(Ps 122 : 7)***  **et abundantia laudis tuae resonet in aula sancta,**  **hoc est in conscientia pura.**  **Impera ventis et tempestatibus,**  **dic mari: « Quiesce! » et aquiloni: « Ne flaveris! »**  ***et erit tranquillitas magna*. *(Mrc 4 : 39)***  ***Emitte lucem tuam et veritatem* *(Ps 43 : 3)***  **ut luceant super terram,**  **quia terra sum inanis et vacua donec illumines me.**  **Effunde gratiam desuper,**  **perfunde cor meum rore caelesti,**  **ministra devotionis aquas ad irrigandum faciem terrae**  **ad producendum fructum bonum et optimum.**  **Eleva mentem pressam mole peccatorum**  **et ad caelestia totum desiderium meum suspende,**  **ut gustata suavitate supernae felicitatis**  **pigeat de terrenis cogitare.**  **Rape me et eripe ab omni creaturarum indurabili consolatione:**  **quia nulla res creata appetitum meum valet plenarie quietare et consolari.**  **Junge me tibi inseparabili dilectionis vinculo:**  **quoniam tu solus sufficis amanti,**  **et absque te frivola sunt universa.** |

## Capitulum 24.

## De evitatione curiosae inquisitionis

## super alterius vita *audio: 04.35*

|  |
| --- |
| **1. « Fili, noli esse curiosus**  **nec vacuas gerere sollicitudines.**  ***« Quid hoc vel illud ad te?***  ***Tu me sequere ». (Joh 21 : 22)***  **Quid enim ad te utrum ille sit talis vel talis**  **aut iste sic et sic agit vel loquitur?**  **Tu non indiges respondere pro aliis,**  **sed pro te ipso rationem reddes:**  **quid ergo te implicas?**  **Ecce, ego omnes cognosco**  **et cuncta quae sub sole fiunt video,**  **et scio qualiter cum unoquoque sit,**  **quod cogitet, quid velit**  **et ad quem finem tendat ejus intentio.**  **Mihi igitur omnia committenda sunt:**  **tu vero serva te in bona pace**  **et dimitte agitantem agitare quantum voluerit.**  **Veniet super eum quidquid fecerit vel dixerit,**  **quia me fallere non potest.** |

|  |
| --- |
| **2. « Non sit tibi curae de magni nominis umbra,**  **non de multorum familiaritate**  **nec de privata hominum dilectione:**  **ista enim generant distractiones**  **et magnas in corde obscuritates.**  **Libenter loquerer tibi verbum meum et abscondita revelarem,**  **si adventum meum diligenter observares**  **et ostium cordis mihi aperires.**  ***Esto providus et vigila in orationibus* *(1P 4 : 7)***  **et humilia te in omnibus ».** |

## Capitulum 25.

## In quibus firma pax cordis

## et verus profectus consistit *audio: 06.27*

|  |
| --- |
| **1. « Fili, ego locutus sum:**  ***Pacem relinquo vobis, pacem meam do vobis -***  ***non quomodo mundus dat ego do vobis. (Joh 14 : 27)***  **Pacem omnes desiderant -**  **sed quae ad veram pacem pertinent non omnes curant.**  **Pax mea cum humilibus et mansuetis corde,**  **pax tua erit in multa patientia.**  **Si me audieris et vocem meam secutus fueris**  **poteris multa pace frui.** |

|  |
| --- |
| **2. - « Quid igitur faciam?** |

|  |
| --- |
| **- « In omni re attende tibi quid facias et quid dicas**  **et omnem intentionem tuam ad hoc dirige:**  **ut mihi soli placeas**  **et extra me nihil cupias vel quaeras.**  **Sed et de aliorum dictis vel factis nil temere judices**  **nec cum rebus tibi non commissis te implices:**  **et poterit fieri ut parum vel raro turberis.**  **Nunquam autem sentire aliquam turbationem**  **nec aliquam pati cordis vel corporis molestiam**  **non est praesentis temporis sed status aeternae quietis.**  **Non ergo aestimes te veram pacem invenisse si nullam sense- ris gravitatem,**  **nec tunc totum esse bonum si neminem pateris adversarium,**  **nec hoc esse perfectum si cuncta fient secundum tuum affectum.**  **Neque tunc aliquid magni te reputes**  **aut specialiter dilectum existimes**  **si in magna fueris devotione atque dulcedine:**  **quia in istis non congnoscitur verus amator virtutis**  **nec in istis consistit profectus et perfectio hominis.** |

|  |
| --- |
| **3. - « In quo ergo, Domine?**  **- « In offerendo te ex toto corde tuo voluntati divinae,**  **non quaerendo quae tua sunt nec in parvo nec in magno,**  **nec in tempore nec in aeternitate,**  **ita ut una aequali facie in gratiarum actione permaneas**  **inter prospera et contraria,**  **omnia aequa lance pensando.**  **Si fueris tam fortis et longanimis in spe**  **ut, subtracta interiori consolatione,**  **etiam ad ampliora sustinenda cor tuum praeparaveris**  **nec te justificaveris quasi haec tantaque pati non deberes,**  **sed me in omnibus dispositionibus justicaveris**  **et sanctum laudaveris -**  **tunc in vera et recta via pacis ambulas;**  **et spes indubitata erit**  **quod rursus in jubilo faciem meam sis visurus.**  **Quod si ad plenum tui ipsius contemptum perveneris,**  **scito quod tunc abundantia pacis perfrueris**  **secundum possibilitatem tui incolatus ».** |

## Capitulum 26.

## De eminentia liberae mentis

## quam supplex oratio magis meretur quam lectio *audio: 09.55*

|  |
| --- |
| **1. « Domine, hoc opus est perfecti viri:**  **nunquam ab intentione caelestium animum relaxare**  **et inter multas curas quasi sine cura transire,**  **non more torpentis sed praerogativa quadam liberae mentis,**  **nulli creaturae inordinata affectione adhaerando.** |

|  |
| --- |
| **2. « Obsecro te, piissime Deus meus,**  **praeserva me a curis hujus vitae, ne nimis implicer;**  **a multis necessitatibus corporis, ne voluptate capiar;**  **ab universis animae obstaculis, ne molestiis fractus dejiciar.**  **Non dico ab his rebus quas toto affectu ambit vanitas mundana,**  **sed ab his miseriis quae animam servi tui**  **communi maledicto mortalitatis pœnaliter gravant et retardant,**  **ne in libertatem spiritus quoties libuerit valeat introire.** |

|  |
| --- |
| **3. « O, Deus meus, dulcedo ineffabilis!**  **Verte mihi in amaritudinem omnem consolationem carnalem**  **ab aeternorum amore me abstrahentem,**  **et ad se intuitu cujusdam boni delectabilis praesentis**  **male allicientem.**  **Non me vincat, Deus meus,**  **non vincat caro et sanguis!**  **Non me decipiat mundus et brevis gloria ejus,**  **non me supplantet diabolus et astutia illius!**  **Da mihi fortitudinem resistendi,**  **patientiam tolerandi, constantiam perseverandi.**  **Da pro omnibus mundi consolationibus suavissimam spiritus tui unctionem**  **et pro carnali amore tui nominis infunde amorem.** |

|  |
| --- |
| **4. « Ecce cibus, potus, vestis**  **ac caetera utensilia ad corporis sustentaculum pertinentia, ferventi spiritui sunt onerosa.**  **Tribue talibus fomentis temperate uti,**  **non desiderio nimio implicari.**  **Abjicere omnia non licet,**  **quia natura sustentanda est.**  **Requirere autem superflua et quae magis delectant**  **lex sancta prohibet:**  **nam alias caro adversus spiritum insolesceret.**  **Inter haec quaeso manus tua me regat et doceat**  **ne quid nimium fiat ».** |

## Capitulum 27.

## Quod privatus amor

## a summo bono maxime retardat *audio: 12.54*

|  |
| --- |
| **1. « Fili, oportet te dare totum pro toto**  **et nihil tui ipsius esse.**  **Scito quod amor tui ipsius magis nocet tibi**  **quam aliqua res mundi.**  **Secundum amorem et affectum quem geris,**  **quaelibet res plus vel minus adhaeret.**  **Si fuerit amor tuus purus, simplex et bene ordinatus,**  **eris sine captivitate rerum.**  **Noli concupiscere quod non licet habere,**  **noli habere quod te potest impedire**  **et libertate interiori privare.**  **Mirum quod non ex toto fundo cordis te ipsum mihi committis**  **cum omnibus quae desiderare potes vel habere.** |

|  |
| --- |
| **2. « Quare vano maerore consumeris?**  **Cur superfluis curis fatigaris?**  **Sta ad beneplacitum meum**  **et nullum patieris detrimentum.**  **Si quaeris hoc vel illud et volueris esse ibi vel ibi**  **propter tuum commodum et proprium beneplacitum magis ha- bendum,**  **nunquam eris in quietudine nec liber a sollicitudine,**  **quia in omni re reperietur aliquis defectus**  **et in omni loco erit qui adversetur.** |

|  |
| --- |
| **3. « Juvat igitur non quaelibet res adepta vel multiplicata exterius,**  **sed potius contempta et decisa ex corde radicitus:**  **quod non tantum de censu aeris et divitiarum intelligas,**  **sed de honoris etiam ambitu ac vanae laudationis desiderio,**  **quae omnia transeunt cum mundo.**  **Munit parum locus si deest spiritus fervoris,**  **nec diu stabit pax illa quaesita forinsecus si vacat a vero funda- mento status cordis,**  **hoc est: nisi steteris in me,**  **permutare te potes sed non meliorare.**  **Nam occasione orta et accepta,**  **invenies quod fugisti - et amplius ».** |

|  |
| --- |
| **Oratio pro purgatione cordis**  **et caelesti sapientia**  **Confirma me, Deus, per gratiam Sancti Spiritus.**  **Da virtutem corroborari in interiori homine**  **et cor meum ab omni inutili sollicitudine et angore evacuare,**  **nec variis desideriis trahi cujuscumque rei vilis aut praetiosae -**  **sed omnia inspicere sicut transeuntia**  **et me pariter cum illis transiturum,**  **quia *nihil permanens sub sole*,**  **ubi *omnia vanitas et afflictio spiritus*.  *(Eccl 2 : 11 ; 1 : 14)***  **O, quam sapiens qui ita considerat!**  **Da mihi, Domine, caelestem sapientiam,**  **ut discam te super omnia quaerere et invenire,**  **super omnia sapere et diligere**  **et caetera secundum ordinem sapientiae tuae,**  **prout sunt, intelligere.**  **Da prudenter declinare blandientem**  **et patienter ferre adversantem,**  **quia haec magna sapientia:**  **non moveri omni vento verborum**  **nec aurem male blandienti praebere sirenae:**  **sic enim incepta pergitur via secure.** |

## Capitulum 28.

## Contra linguas obtrectatorum *audio: 16.58*

|  |
| --- |
| **1. « Fili, non aegre feras si quidam de te male senserint**  **et dixerint quod non libenter audias.**  **Tu deteriora de te ipso sentire debes**  **et neminem inferiorem te credere.**  **Si ambulas ab intra**  **non multum ponderabis volantia verba.**  **Est non parva prudentia silere in tempore malo,**  **et introrsus ad me converti**  **nec humano judicio disturbari.** |

|  |
| --- |
| **2. « Non sit pax tua in ore hominum:**  **sive enim bene sive male interpretati fuerint,**  **non es ideo alter homo.**  **Ubi est vera pax et vera gloria - nonne in me?**  **Et qui non appetit hominibus placere nec timet displicere**  **multa perfruetur pace.**  **Ex inordinato amore et vano timore**  **oritur omnis inquietudo cordis et distractio sensuum ».** |

## Capitulum 29.

## Qualiter, instante tribulatione,

## Deus invocandus est et benediciendus *audio: 18.11*

|  |
| --- |
| **1. « Sit nomen tuum, Domine, benedictum in saecula,**  **qui voluisti hanc tentationem et tribulationem venire super me.**  **Non possum eam effugere,**  **sed necesse habeo ad te confugere**  **ut me adjuves et in bonum mihi convertas.**  **Domine, modo sum in tribulatione et non est cordi meo bene,**  **sed multum vexor a praesenti passione.**  **Et nunc, Pater dilecte, quid dicam?**  **Deprehensus sum inter angustias.**  ***Salvifica me ex hora hac!***  ***Sed propterea veni in hanc horam*, *(Joh 11 : 27-28)***  **ut tu clarificeris**  **cum fuero valde humiliatus et per te liberatus.**  ***Complaceat tibi, Domine, ut eruas me:*  *(Ps 40 : 14)***  **nam ego pauper quid agere possum**  **et quo ibo sine te?**  **Da patientiam, Domine, etiam hac vice.**  **Adjuva me, Deus meus,**  **et non timebo quantumcumque gravatus fuero.** |

|  |
| --- |
| **2. « Et nunc inter haec quid dicam?**  ***Domine, fiat voluntas tua. (Mt 6 : 10)***  **Ego bene merui tribulari et gravari.**  **Oportet utique ut sustineam - et utinam patienter -**  **donec transeat tempestas et melius fiat.**  **Potens est autem omnipotens manus tua**  **etiam hanc tentationem a me auferre et ejus impetum mitigare**  **ne penitus succumbam -**  **quemadmodum et prius saepius egisti mecum,**  **Deus meus, misericordia mea.**  **Et quanto mihi difficulius**  **tanto tibi facilior est *haec mutatio dexterae Excelsi*». *(Ps 77 : 11)*** |

## Capitulum 30.

## De divino petendo auxilio,

## et confidentia recuperandae gratiae *audio: 20.14*

|  |
| --- |
| **1. « Fili, ego Dominus**  ***confortans in die tribulationis*. *(Neh 1 : 7)***  **Venias ad me cum tibi non fuerit bene.**  **Hoc est quod maxime consolationem impedit caelestem:**  **quia tardius te convertis ad orationem.**  **Nam antequam me intente roges,**  **multa interim solatia quaeris et recreas te in externis.**  **Ideoque fit ut parum omnia prosint,**  **donec advertas quia ego sum qui eruo sperantes in me,**  **nec est extra me valens auxilium neque utile consilium**  **sed neque durabile remedium.**  **Sed jam, resumpto spiritu post tempestatem,**  **reconvalesce in lucem miserationum mearum:**  **quia prope sum, dicit Dominus,**  **ut restaurem universa non solum integre,**  **sed et abundanter ac cumulate.** |

|  |
| --- |
| **2. « *Numquid mihi quidquam est difficile*, *(Jer 32 : 27)***  **aut similis ero dicenti et non facienti?**  **Ubi est fides tua?**  **Sta firmiter et perseveranter, esto longanimis et vir fortis:**  **veniet tibi consolatio in tempore suo.**  **Exspecta me, exspecta: *veniam et curabo te*. *(Mt 8 : 7)***  **Tentatio est quae te vexat**  **et formido vana quae te exterret.**  **Quid importat sollicitudo de futuris contingentibus**  **nisi ut tristitiam super tristitiam habeas?**  ***Sufficit diei malitia sua*. *(Mt 6 : 34)***  **Vanum est et inutile de futuris conturbari vel gratulari**  **quae forte nunquam evenient.** |

|  |
| --- |
| **3. « Sed humanum est hujusmodi imaginationibus illudi,**  **et parvi adhuc animi signum tam leviter trahi a suggestione ini- mici.**  **Ipse enim non curat utrum veris an falsis illudat et decipiat,**  **utrum praesentium amore an futurorum formidine prosternat.**  ***Non ergo turbetur cor tuum neque formidet*. *(Joh 14 : 27)***  ***Crede in me* *(Joh 14 : 1)* et in misericordia mea habeto fiduciam.**  **Quando tu putas te elongatum a me -**  **saepe sum propinquior.**  **Quando tu aestimas paene totum perditum -**  **tunc saepe majus merendi instat lucrum.**  **Non est totum perditum quando res accidit in contrarium.**  **Non debes judicare secundum praesens sentire**  **nec sic gravitati alicui undecumque venienti**  **inhaerere et accipere,**  **tamquam omnis spes sit ablata emergendi.** |

|  |
| --- |
| **4. « Noli putare te relictum ex toto**  **quamvis ad tempus tibi miserim aliquam tribulationem**  **vel etiam optatam subtraxerim consolationem:**  **sic enim transitur ad regnum caelorum.**  **Et hoc sine dubio magis expedit tibi et caeteris servis meis**  **ut exercitemini adversis**  **quam si cuncta ad libitum haberetis.**  **Ego novi cogitationes absconditas:**  **quia multum expedit pro salute tua**  **ut interdum sine sapore relinquaris,**  **ne forte eleveris in bono successu**  **et tibi ipsi placere velis in eo quod non es.**  **Quod dedi auferre possum**  **et restituere cum mihi placuerit.** |

|  |
| --- |
| **5. « Cum dedero - meum est,**  **cum subtraxero - tuum non tuli:**  **quia meum est *omne datum bonum***  ***et omne donum perfectum*. *(Jc 1 : 17)***  **Si tibi admisero gravitatem aut quamlibet contrarietatem,**  **ne indigneris neque concidat cor tuum:**  **ego cito sublevare possum**  **et omne onus in gaudium transmutare.**  **Verumtamen justus sum et recommendabilis multum**  **cum sic facio tecum.** |

|  |
| --- |
| **6. « Si recte sapis et in veritate aspicis**  **nunquam debes propter adversa tam dejecte contristari:**  **sed magis gaudere et gratias agere,**  **imo hoc unicum reputare gaudium**  **quod *affligens te doloribus non parco tibi.* *(Jb 6 : 10)***  ***« Sicut dilexit me Pater et ego vos diligo »* *(Joh 15 : 9)***  **dixi dilectis discipulis meis,**  **quos utique non misi ad gaudia temporalia sed ad magna certamina,**  **non ad honores sed ad despectiones, non ad otium sed ad labores,**  **non ad requiem sed ad afferendum fructum multum in patientia.**  **Horum memento, fili me, verborum ».** |

## Capitulum 31.

## De neglectu omnis creaturae

## ut Creator possit inveniri *audio: 00.11*

|  |
| --- |
| **1. « Domine, bene indigeo adhuc majori gratia**  **si debeo illuc pervenire ubi nemo me poterit nec ulla creatura impedire.**  **Nam quamdiu res aliqua me retinet**  **non possum libere ad te volare.**  **Cupiebat libere volare qui dicebat:**  ***« Quis dabit mihi pennas sicut columbae***  ***et volabo et requiescam? » (Ps 55 : 7)***  **Quid simplici oculo quietius**  **et quid liberius nil desiderante in terris?**  **Oportet igitur omnem supertransire creaturam**  **et se ipsum perfecte deserere,**  **ac in excessu mentis stare et videre te omnium Conditorem**  **cum creaturis nil simile habere.**  **Et nisi quis ab omnibus creaturis fuerit expeditus**  **non poterit libere intendere divinis.**  **Ideo enim pauci inveniuntur contemplativi,**  **quia pauci sciunt se a perituris et creaturis ad plenum sequestrari.** |

|  |
| --- |
| **2. Ad hoc magna requiritur gratia**  **quae animam levet et supra semet ipsam rapiat.**  **Et nisi homo sit in spiritu elevatus**  **et ab omnibus creaturis liberatus ac Deo totus unitus,**  **quidquid scit, quidquid etiam habet, non est magni ponderis.**  **Diu parvus erit et infra jacebit qui aliquid magnum aeistimat**  **nisi solum unum, immensum, aeternum bonum.**  **Et quidquid Deus non est nihil est**  **et pro nihilo computari debet.**  **Est magna differencia: sapientia illuminati et devoti viri -**  **et scientia litterati atque studiosi clerici.**  **Multo nobilior est illa doctrina quae desursum ex divina influen- tia manat**  **quam quae laboriose humano acquiritur ingenio.** |

|  |
| --- |
| **3. Plures reperiuntur contemplationem desiderare -**  **sed quae ad eam requiruntur non student exercere.**  **Est magnum impedimentum quia in signis et sensibilibus re- bus statur**  **et parum de perfecta mortificatione habetur.**  **Nescio quid est, quo spiritu ducimur et quid praetendimus,**  **qui *spirituales* dici videmur,**  **quod tantum laborem et ampliorem sollicitudinem**  **pro transitoriis et vilibus rebus agimus,**  **et de interioribus nostris**  **vix raro plene recollectis sensibus cogitamus.** |

|  |
| --- |
| **4. Proh dolor!**  **Statim post modicam recollectionem foras erumpimus**  **nec opera nostra destricta examinatione trutinamus.**  **Ubi jacent affectus nostri non attendimus**  **et quam impura sint omnia non deploramus.**  ***Omnis quippe caro corruperat viam suam* *(Gen 6 : 12)***  **et ideo sequebatur diluvium magnum.**  **Cum ergo interior affectus noster multum corruptus sit,**  **necesse est ut actio sequens**  **index carentiae interioris vigoris corrumpatur.**  **Ex puro corde procedit fructus bonae vitae.** |

|  |
| --- |
| **5. Quantum quis fecerit quaeritur -**  **sed ex quanta virtute agit non tam studiose pensatur.**  **Si fuerit fortis, dives, pulcher, habilis**  **vel bonus scriptor, bonus cantor, bonus laborator**  **investigatur -**  **sed quam pauper sit spiritu, quam patiens et mitis,**  **quam devotus et internus,**  **a multis tacetur.**  **Natura exteriora hominis respicit -**  **gratia ad interiora se convertit.**  **Illa frequenter fallitur -**  **ista in Deo sperat ut non decipiatur.** |

## Capitulum 32.

## De abnegatione sui

## et abdicatione omnis cupiditatis *audio: 04.37*

|  |
| --- |
| **1. « Fili, non potes perfectam possidere libertatem**  **nisi totaliter abneges temet ipsum.**  **Compediti sunt omnes proprietarii et sui ipsius amatores,**  **cupidi, curiosi, gyrovagi,**  **quaerentes semper mollia - non quae Jesu Christi,**  **sed hoc saepe fingentes et componentes quod non stabit.**  **Peribit enim totum quod non es ex Deo ortum.**  **Tene breve et consummatum verbum:**  **« Dimitte omnia, et invenies omnia.**  **Relinque cupidinem, et reperies requiem ».**  **Hoc mente pertracta et cum impleveris,**  **intelliges omnia.** |

|  |
| --- |
| **2. - Domine, hoc non est opus unius diei**  **nec ludus parvulorum:**  **immo in hoc brevi includitur omnis perfectio religiosorum.** |

|  |
| --- |
| **3. - « Fili, non debes averti nec statim dejici**  **audita via perfectorum -**  **sed magis ad sublimiora provocari**  **et ad minus ad haec ex desiderio suspirare.**  **Utinam sic tecum esset**  **et ad hoc pervenisses ut tui ipsius amator non esses,**  **sed ad nutum meum pure stares**  **et ejus quem tibi praeposui patris!**  **Tunc mihi valde placeres**  **et tota vita tua in gaudio et pace transiret.**  **Adhuc multa habes ad relinquendum -**  **quae nisi mihi ex integro resignaveris**  **non acquires quod postulas.**  ***Suadeo tibi emere a me aurum ignitum***  ***ut locuples fias*, *(Ap 3 : 18)***  **idest caelestem sapientiam omnia infima conculcantem.**  **Postpone terrenam sapientiam,**  **omnem humanam et propriam complacentiam.** |

|  |
| --- |
| **4. « Dixi: Viliora tibi emenda**  **pro praetiosis et altis rebus humanis.**  **Nam valde vilis et parva ac paene oblivioni tradita**  **videtur vera caelestis sapientia,**  **non sapiens alta de se nec magnificari quaerens in terra,**  **quam multi ore tenus praedicant -**  **sed vita longe dissentiunt:**  **ipsa tamen est praetiosa *margarita***  **a multis *abscondita »*. *(Mt 13 : 46)*** |

## Capitulum 33.

## De instabilitate cordis,

## et de intentione finali ad Deum habenda *audio: 07.23*

|  |
| --- |
| **1. « Fili, noli credere affectui tuo qui nunc est:**  **cito mutabitur in aliud.**  **Quamdiu vixeris mutabilitati subjectus es, etiam nolens:**  **ut modo laetus, modo tristis,**  **modo pacatus, modo turbatus;**  **nunc devotus, nunc indevotus,**  **nunc studiosus, nunc acidiosus,**  **nunc gravis, nunc levis inveniaris.**  **Sed stat super haec mutabilia sapiens et bene doctus in spiritu,**  **non attendens quid in se sentiat**  **vel qua parte flet ventus instabilitatis,**  **sed ut tota intentio mentis ejus**  **ad debitum et ad optatum proficiat finem:**  **nam sic poterit unus et idem inconcussusque permanere,**  **simplici intentionis oculo**  **et tot varios eventus ad me impraetermisse directo.** |

|  |
| --- |
| **2. « Quanto autem purior fuerit intentionis oculus**  **tanto constantius inter diversas itur procellas.**  **Sed in multis caligat oculus purae intentionis:**  **respicitur enim cito in aliquod delectabile quod occurrit;**  **nam et raro totus liber quis invenitur**  **a naevo propriae exquisitionis.**  **Sic Judaei olim venerant in Bethaniam ad Martham et Mariam,**  ***non propter Jesum tantum sed ut Lazarum viderent*. *(Joh 12 : 9)***  **Mundandus est ergo intentionis oculus**  **ut sit simplex et rectus,**  **atque ultra omnia varia media ad me dirigendus ».** |

## Capitulum 34.

## Quod amanti sapit Deus

## super omnia et in omnibus *audio: 09.27*

|  |
| --- |
| **1. « Ecce Deus meus et omnia!**  **Quid volo amplius, et quid felicius desiderare possum?**  **O, sapidum et dulce verbum,**  **sed *amanti* Verbum,**  ***non mundum nec ea quae in mundo sunt!* *(1 Joh 2 : 15)***  **Deus meus et omnia!**  **Intelligenti satis dictum est,**  **et saepe repetere jucundum est amanti.**  **Te siquidem praesente, jucunda sunt omnia -**  **te autem absente, fastidiunt cuncta.**  **Tu facis cor tranquillum**  **et pacem magnam laetitiamque festivam.**  **Tu facis bene sentire de omnibus et in omnibus te laudare,**  **nec potest aliquid sine te diu placere -**  **sed si debet gratum esse et bene sapere,**  **oportet gratiam tuam adesse**  **et condimento tuae sapientiae condiri.** |

|  |
| --- |
| **2. « Cui tu sapis**  **quid ei recte non sapiet?**  **Et cui tu non sapis**  **quid ei ad jucunditatem esse poterit?**  **Sed deficiunt in sapientia tua**  **mundi sapientes et qui carnem sapiunt:**  **quia ibi plurima vanitas et hic mors invenitur.**  **Qui autem te per contemptum mundanorum et carnis morti- ficationem sequuntur**  **vere sapientes esse cognoscuntur,**  **quia de vanitate ad veritatem,**  **de carne ad spiritum transferuntur.**  **Istis sapit Deus;**  **et quidquid boni invenitur in creaturis**  **totum ad laudem referunt sui Conditoris.**  **Dissimilis tamen - et multum dissimilis -**  **sapor Creatoris et creaturae, aeternitatis et temporis,**  **lucis increatae et lucis illuminatae.** |

|  |
| --- |
| **3. « O, lux perpetua, cuncta creata transcendens lumina,**  **fulgura coruscationem de sublimi**  **penetrantem omnia intima cordis mei intima!**  **Purifica, laetifica, clarifica**  **et vivifica spiritum meum cum suis potentiis**  **ad inhaerendum tibi jubilosis excessibus.**  **O, quando veniet haec beata et desiderabilis hora**  **ut tua me saties praesentia**  **et sis mihi *omnia in omnibus*? *(Col 3 : 11)***  **Quamdiu hoc datum non fuerit,**  **nec plenum gaudium erit.**  **Adhuc, proh dolor! vivit in me vetus homo!**  **non est totus crucifixus, non est perfecte mortuus,**  **adhuc concupiscit fortiter contra spiritum,**  **bella movet intestina,**  **nec regnum animae patitur esse quietum.** |

|  |
| --- |
| **4. « Sed tu *qui dominaris potestati maris***  ***et motum fluctuum ejus mitigas*, *(Ps 89 : 10)***  **exsurge, adjuva me!**  ***Dissipa gentes quae bella volunt, (Ps 58 : 31)***  **contere eas in virtute tua.**  **Ostende, quaeso, magnalia tua**  **et glorificetur dextera tua:**  **quia non est spes alia nec refugium mihi**  **nisi in te, Domine Deus meus ».** |

## Capitulum 35.

## Quod non est securitas a tentatione

## in hac vita *audio: 13.04*

|  |
| --- |
| **1. « Fili, nunquam securus es in hac vita -**  **sed quoad vixeris, semper arma spiritualia tibi sunt necessaria.**  **Inter hostes versaris**  **et a dextris et a sinistris impugnaris.**  **Si ergo non uteris undique scuto patientiae**  **non eris diu sine vulnere.**  **Insuper si non ponis cor tuum fixe in me**  **cum vera voluntate cuncta patiendi propter me,**  **non poteris ardorem istum sustinere**  **nec ad palmam pertingere beatorum.**  **Oportet te ergo viriliter omnia pertransire**  **et potenti manu uti adversus objecta.**  **Nam *vincenti datur manna* - *(Ap 2 : 17)***  **et torpenti relinquitur multa miseria.** |

|  |
| --- |
| **2. « Si quaeris in hac vita requiem**  **quomodo tunc pervenies ad aeternam requiem?**  **Non ponas te ad multam requiem**  **sed ad magnam patientiam.**  **Quaere veram pacem non in terris sed in caelis,**  **non in hominibus nec in caeteris creaturis**  **sed in Deo solo.**  **Pro amore Dei debes omnia libenter subire:**  **labores scilicet et dolores, tentationes, vexationes,**  **anxietates, necessitates, infirmitates,**  **injurias, oblocutiones, reprehensiones, humiliationes, confusiones, correctiones et despectiones.**  **Haec juvant ad virtutem, haec probant Christi tironem,**  **haec fabricant coelestam coronam.**  **Ego reddam mercedem aeternam pro brevi labore**  **et infinitam gloriam pro transitoria confusione.** |

|  |
| --- |
| **3. « Putas quod semper habebis, pro tua voluntate, consolationes spirituales?**  **Sancti mei non semper habuerunt tales,**  **sed multas gravitates et tentationes varias**  **magnasque desolationes -**  **sed patienter sustinuerunt se in omnibus**  **et magis confisi sunt Deo quam sibi:**  **scientes quia *non sunt condignae passiones hujus temporis***  ***ad futuram gloriam* promerendam. *(Ro 8 : 18)***  **Vis tu statim habere**  **quod multi post multas lacrymas et magnos labores**  **vix obtinuerunt?**  ***Exspecta Dominum, viriliter age et confortare. (Ps 27 : 14)***  **Noli diffidere, noli discedere,**  **sed corpus et animam expone constanter pro gloria Dei.**  **Ego reddam plenissime,**  **ego tecum ero in omni tribulatione ».** |

## Capitulum 36.

## Contra vana hominum judicia *audio: 16.21*

|  |
| --- |
| **1. « Fili, jacta cor tuum firmiter in Domino**  **- et humanum ne metuas judicium -**  **ubi te conscientia pium reddit et insontem.**  **Bonum est et beatum taliter pati,**  **nec hoc erit grave humili cordi**  **et Deo magis quam sibi ipsi confidenti.**  **Multi multa loquuntur -**  **et ideo parva fides est adhibenda.**  **Sed et omnibus satis esse non est possibile.**  **Et si Paulus omnibus studuit in Domino placere**  **et *omnibus omnia factus est* - *(1Co 9 : 22)***  **tamen etiam *pro minimo duxit***  ***quod ab humano die judicatus fuerit*. *(1Co 4 : 3)***  **Egit satis pro aliorum aedificatione et salute**  **quantum in se erat et poterat -**  **sed ne ab aliis aliquando judicaretur vel non despiceretur**  **cohibere non potuit.**  **Ideo totum Deo commisit, qui totum noverat,**  **et patientia ac humilitate contra ora loquentium iniqua**  **ac etiam vana ac mendosa cogitantium**  **atque pro libitu suo quaeque jactantium**  **se defendit.**  **Respondit tamen interdum,**  **ne infirmis ex sua taciturnitate generaretur scandalum.** |

|  |
| --- |
| **2. « *Quis tu, ut timeas a mortali homine?* *(Es 51 : 12)***  **Hodie est - et cras non comparet.**  **Deum time:**  **et hominum terrores non expavesces.**  **Quid potest aliquis in te verbis aut injuriis ?**  **Sibi potius nocet quam tibi**  **nec poterit judicium Dei effugere, quicumque est ille.**  **Tu habe Deum prae oculis**  **et noli contendere verbis querulosis.**  **Quod si ad praesens tu videris succumbi**  **et confusionem pati quam non meruisti,**  **ne indigneris ex hoc**  **neque per impatientiam minuas coronam tuam.**  **Sed ad me potius respice in caelum,**  **qui potens sum eripere ab omni confusione et injuria**  **et *unicuique reddere secundum opera sua »*. *(Ro 11 : 6)*** |

## Capitulum 37.

## De pura et integra resignatione sui

## ad obtinendam cordis libertatem *audio: 19.02*

|  |
| --- |
| **1. « Fili, relinque te,**  **et invenies me.**  **Sta sine electione et omni proprietate,**  **et lucraberis semper.**  **Nam et adjicietur tibi amplior gratia**  **statim ut te resignaveris nec resumpseris.** |

|  |
| --- |
| **2. - Domine, quoties me resignabo,**  **et in quibus me relinquam?** |

|  |
| --- |
| **3. - Semper, et omni hora: sicut in parvo, sic et in magno.**  **Nihil excipio, sed in omnibus te nudatum inveniri volo.**  **Alioquin quomodo poteris esse meus et ego tuus,**  **nisi fueris ab omni propria voluntate intus et foris spoliatus?**  **Quanto celerius hoc agis**  **tanto melius habebis,**  **et quanto plenius et sincerius**  **tanto mihi plus placebis et amplius lucraberis.** |

|  |
| --- |
| **4. « Quidam se resignant - sed cum aliqua exceptione,**  **non enim plene in Deo confidunt:**  **ideo sibi providere satagunt.**  **Quidam etiam primo totum offerunt -**  **sed postea tentatione pulsante ad propria redeunt:**  **ideo minime in virtute proficiunt.**  **Hi ad veram puri cordis libertatem**  **et jucundae familiaritatis meae gratiam non pertingent**  **nisi integra resignatione et quotidiana sui immolatione prius facta,**  **sine qua non stat nec stabit unio fruitiva.** |

|  |
| --- |
| **5. « Dixi tibi saepissime et nunc iterum dico:**  **Relinque te, resigna te,**  **et frueris magna interna pace.**  **Da totum pro toto,**  **nil exquire, nil repete.**  **Sta pure et inhaesitanter in me,**  **et habebis me.**  **Eris liber in corde et tenebrae non conculcabunt te.**  **Ad hoc conare, hoc ora, hoc desidera,**  **ut ab omni proprietate possis exspoliari**  **et nudus nudum Jesum sequi,**  **tibi mori - et mihi aeternaliter vivere.**  **Tunc deficient omnes vanae phantasiae,**  **conturbationes iniquae et curae superfluae.**  **Tunc etiam recedet immoderatus timor**  **et inordinatus amor morietur ».** |

## Capitulum 38.

## De bono regimine in externis

## et recursu ad Deum in periculis *audio: 21.41*

|  |
| --- |
| **1. « Fili, ad istud diligenter tendere debes**  **ut in omni loco et actione seu occupatione externa**  **sis intus liber et tui ipsius potens,**  **et sint omnia sub te et tu non sub eis,**  **ut sis dominus actionum tuarum et rector,**  **non servus, nec emptitius -**  **sed magis exemptus verusque hebraeus**  **in sortem ac libertatem transiens filiorum Dei**  **qui stant super praesentia et speculantur aeterna,**  **qui transitoria sinistro intuentur oculo et dextro caelestia,**  **quos temporalia non trahunt ad inhaerendum**  **sed trahunt ipsi magis ea ad bene serviendum,**  **prout ordinata sunt a Deo et instituta a summo Opifice,**  **qui nil inordinatum in sua reliquit creatura.** |

|  |
| --- |
| **2. « Si etiam in omni eventu stas non in apparentia externa**  **nec oculo carnali lustras visa vel audita,**  **sed mox in qualibet causa intras cum Moyse**  **in tabernaculum ad consulendum Dominum,**  **audies nonnunquam divinum responsum**  **et redies instructus de multis praesentibus et futuris.**  **Semper enim Moyses recursum habuit ad tabernaculum**  **pro dubiis et quaestionibus solvendis,**  **fugitque ad orationis adjutorium**  **pro periculis et improbitatibus hominum sublevandis.**  **Sic et tu confugere debes in cordis tui secretarium**  **divinum intentius implorando auxilium.**  **Propterea namque Josue et filii Israel a Gabaonitis leguntur de- cepti**  **quia *os Domini prius non interrogaverunt* *(Jos 9 : 14)***  **sed nimium creduli dulcibus sermonibus falsa pietate delusi sunt ».** |

## Capitulum 39.

## Quod homo non sit importunus in negociis *audio: 00.12*

|  |
| --- |
| **1. « Fili, committe mihi semper causam tuam:**  **ego bene disponam in tempore suo.**  **Expecta ordinationem meam,**  **et senties exinde profectum.** |

|  |
| --- |
| **2. - Domine, satis libenter tibi omnes res committo,**  **quia parum potest cogitatio mea proficere.**  **Utinam non multum adhaererem futuris eventibus**  **sed ad beneplacitum tuum incunctanter me offerrem!** |

|  |
| --- |
| **3. - Fili mi, saepe homo rem aliquam vehementer agitat**  **quam desiderat -**  **sed cum ad eam pervenerit aliter sentire incipit,**  **quia affectiones circa idem non sunt durabiles**  **sed magis de uno ad in aliud impellunt.**  **Non est ergo minimum etiam in minimis se ipsum relinquere.** |

|  |
| --- |
| **4. - « Verus profectus hominis est abnegatio sui ipsius,**  **et homo abnegatus valde liber est et securus.**  **Sed antiquus hostis, omnibus bonis adversans,**  **a tentatione non cessat;**  **sed die noctuque graves molitur insidias,**  **si forte in laqueum deceptionis possit praecipitare incautum.**  ***« Vigilate et orate »*, dicit Dominus,**  ***« ut non intretis in tentationem ». (Mt 26 : 41)*** |

## Capitulum 40

## Quod homo nihil boni ex se habet

## et de nullo gloriari potest *audio: 01.48*

|  |
| --- |
| **1. « Domine, *quid est homo quod memores ejus,***  ***aut filius hominis quia visitas eum? (Ps 8 : 5)***  **Quid promeruit homo ut dares illi gratiam tuam?**  **Domine, quid possum conqueri si me deseris**  **aut quid juste obtendere possum si quod peto non feceris?**  **Certe hoc in veritate cogitare possum et dicere:**  **Domine, nihil sum, nihil possum,**  **nihil boni ex me habeo,**  **sed in omnibus deficio et ad nihil semper tendo.**  **Et nisi a te fuero adjutus et interius informatus**  **totus efficior tepidus et dissolutus.** |

|  |
| --- |
| **2. « Tu autem, Domine, *semper idem ipse es* *(Ps 102 : 27)***  **et permanes in aeternum:**  **semper bonus, justus et sanctus,**  **bene, juste ac sancte agens omnia**  **et disponens in sapientia.**  **Sed ego, qui ad defectum sum magis pronus**  **quam ad profectum,**  **non sum semper in uno statu perdurans,**  **quia *septem tempora mutantur super me*. *(Dan 4 : 13, 20, 22)***  **Verumtamen cito melius fit cum tibi placuerit**  **et manum porrexeris adjutricem:**  **quia tu solus sine humano suffragio poteris auxiliari**  **et in tantum confirmare,**  **ut vultus meus amplius in diversa non mutetur,**  **sed in te uno cor meum convertatur et quiescat.** |

|  |
| --- |
| **3. « Unde, si bene scirem omnem humanam consolationem abjicere,**  **sive propter devotionem adipiscendam**  **sive propter necessitatem qua compellor te quaerere**  **quia non est homo qui me consoletur -**  **tunc possem merito de gratia tua sperare**  **et de dono novae consolationis exultare.** |

|  |
| --- |
| **4. « Gratias tibi, unde totum venit,**  **quotiescumque mihi bene succedit.**  **Ego autem vanitas et nihilum ante te,**  **inconstans homo et infirmus.**  **Unde ergo possum gloriari, aut cur appeto reputari?**  **Numquid de nihilo? et hoc vanissimum est!**  **Vere inanis gloria mala pestis, vanitas maxima:**  **quia a vera trahit gloria et caelesti spoliat gratia.**  **Dum enim homo complacet sibi displicet tibi,**  **dum inhiat laudibus humanis privatur veris virtutibus.** |

|  |
| --- |
| **5. « Est autem vera gloria et exultatio sancta:**  **gloriari in te et non in se,**  **gaudere in nomine tuo, non in propria virtute**  **nec in aliqua creatura delectari nisi propter te.**  **Laudetur nomen tuum - non meum;**  **magnificetur opus tuum - non meum;**  **benedicatur nomen sanctum tuum:**  **nihil mihi autem attribuatur de laudibus hominum.**  ***Tu gloria mea, tu exaltatio cordis mei. (Ps 3 : 4, 118 : 111)***  **In te gloriabor et exultabo tota die -**  ***pro me autem nihil nisi in infirmatibus meis. (2Co 12 : 5)*** |

|  |
| --- |
| **6. « *Quaerant Judaei gloriam quae ab invicem est* -**  **ego hanc requiram *quae a solo Deo est*. *(Joh 5 : 44)***  **Omnis quidem gloria humana, omnis honor temporalis,**  **omnis altitudo mundana**  **aeternae gloriae tuae comparata vanitas est et stultitia.**  **O, veritas mea et misericordia mea,**  **Deus meus, Trinitas beata,**  **tibi soli laus, honor, virtus et gloria**  **per infinita saeculorum saecula!** |

## Capitulum 41.

## De contemptu omnis temporalis honoris *audio: 06.16*

|  |
| --- |
| **1. « Fili, noli tibi attrahere si videas alios honorari et elevari**  **te autem despici et humiliari.**  **Erige cor tuum ad me in caelum**  **et non contristabit te contemptus hominum in terris.** |

|  |
| --- |
| **2. - Domine, in caecitate sumus**  **et vanitate cito seducimur.**  **Si recte me inspicio,**  **nunquam mihi facta est injuria ab aliqua creatura:**  **unde nec juste habeo conqueri adversum te.**  **Quia autem frequenter et graviter peccavi tibi,**  **merito armatur contra me omnis creatura.**  **Mihi igitur juste debetur confusio et contemptus -**  **tibi autem laus, honor et gloria.**  **Et nisi me ad hoc me praeparavero**  **quod velim libenter ab omni creatura despici et relinqui**  **atque penitus nihil videri,**  **non possum interius pacificari et stabiliri**  **nec spiritualiter illuminari neque plene tibi uniri ».** |

## Capitulum 42.

## Quod pax non est ponenda in hominibus *audio: 07.41*

|  |
| --- |
| **1. « Fili, si ponis pacem tuam cum aliqua persona**  **propter tuum sentire et convivere,**  **instabilis eris et implacatus.**  **Sed si recursum habes ad semper viventem et manentem veri- tatem,**  **non contristabit amicus recedens aut moriens.**  **In me debet amici dilectio stare,**  **et propter me diligendus est quisquis tibi bonus visus est**  **et multum carus in hac vita.**  **Sine me non valet nec durabit amicitia**  **nec est vera et munda dilectio quam ego non copulo.**  **Ita mortuus debes esse talibus affectionibus dilectorum homi- num,**  **ut quantum ad te pertinet**  **sine omni humano optes esse consortio.**  **Tanto homo Deo magis appropinquat**  **quanto ab omni solatio terreno longius recedit.**  **Tanto etiam altius ad Deum ascendit**  **quanto profundius in se descendit**  **et plus sibi ipsi vilescit.** |

|  |
| --- |
| **2. « Qui autem sibi aliquid boni attribuit**  **gratiam Dei in se venire impedit:**  **quia gratia Spiritus Sancti cor humile semper quaerit.**  **Si scires te perfecte annihilare**  **atque ab omni creato amore evacuare,**  **tunc deberem in te cum magna gratia emanare.**  **Quando tu respicis ad creaturas**  **subtrahitur tibi aspectus Creatoris.**  **Disce te in omnibus propter Creatorem vincere:**  **tunc ad divinam valebis cognitionem pertingere. Quantumcumque modicum sit,**  **si quid inordinate diligitur et respicitur,**  **retardat a summo bono, et vitiat ».** |

## Capitulum 43.

## Contra vanam et saecularem scientiam *audio: 09.51*

|  |
| --- |
| **1. « Fili, non te moveant pulchra et subtilia hominum dicta:**  ***non enim est regnum Dei in sermone***  ***sed in virtute.* *(1Co 4 : 20)***  **Attende verba mea quae corda accendunt et mentes illuminant,**  **inducunt compunctionem et variam ingerunt consolationem.**  **Nunquam ad hoc legas verbum**  **ut doctior aut sapientior possis videri.**  **Stude mortificationem vitiorum:**  **quia hoc amplius tibi proderit**  **quam notitia multarum difficilium quaestionum.** |

|  |
| --- |
| **2. « Cum multa legeris et cognoveris,**  **ad unum semper oportet redire principium:**  ***Ego sum qui doceo hominem scientiam (Ps 94 : 10)***  ***et clariorem intelligentiam parvulis tribuo (Ps 119 : 130)***  **quam ab homine possit doceri.**  **Cui ego loquor cito sapiens erit**  **et multum in spiritu proficiet.**  **Vae eis qui multa curiosa ab hominibus inquirunt**  **et de via mihi serviendi parum curant!**  **Veniet tempus quando apparebit Magister magistrorum**  **Christus, Dominus angelorum,**  **cunctorum auditurus lectiones**  **- hoc est singulorum examinaturus conscientias:**  ***et tunc scrutabitur Hierusalem in lucernis, (Soph 1 :12)***  ***et manifesta erunt abscondita tenebrarum (1Co 4 : 5)***  **tacebuntque argumenta linguarum.** |

|  |
| --- |
| **3. « Ego sum qui humilem in puncto elevo mentem**  **ut plures aeternae veritatis capiat rationes**  **quam si quis decem annis studuisset in scholis.**  **Ego doceo sine strepitu verborum, sine confusione opinionum,**  **sine fastu honoris, sine pugnatione argumentorum.**  **Ego sum qui doceo terrena despicere, praesentia fastidire, aeterna quaerere, aeterna sapere,**  **honores fugere, scandala sufferre,**  **omnem spem in me ponere,**  **extra me nihil cupere et super omnia me ardenter amare.** |

|  |
| --- |
| **4. « Nam quidam amando me intime didicit divina**  **et loquebatur mirabilia.**  **Plus profecit in relinquendo omnia quam in studendo subtilia.**  **Sed aliis loquor communia, aliis specialia,**  **aliquibus in signis et figuris dulciter appareo,**  **quibusdam vero in multo lumine revelo mysteria.**  **Una vox librorum - sed non omnes aeque informat,**  **quia intus sum doctor veritatis, scrutator cordis,**  **cogitationum intellector, actionum promotor,**  **distribuens singulis sicut dignum judicavero ».** |

## Capitulum 44.

## De non attrahendo sibi res exteriores *audio: 13.10*

|  |
| --- |
| **1. « Fili, in multis oportet te esse inscium**  **et aestimare te tamquam mortuum super terram**  **et cui totus mundus crucifixus sit.**  **Multa etiam oportet surda aure pertransire**  **et quae tuae pacis sunt magis cogitare.**  **Utilius est oculos a rebus displicentibus avertere**  **et unicuique suum sentire relinquere**  **quam contentiosis sermonibus deservire.**  **Si bene steteris cum Deo et ejus judicium aspexeris,**  **facilius te victum portabis.** |

|  |
| --- |
| **2. - O, Domine, quousque venimus?**  **Ecce damnum defletur temporale,**  **pro modico quaestu laboratur et curritur -**  **et spirituale detrimentum in oblivionem transit**  **et vix sero reditur.**  **Quod parum vel nihil prodest attenditur -**  **et quod summe necessarium est negligenter praeteritur,**  **quia totus homo ad externa defluit**  **et nisi cito resipiscat**  **libens in exterioribus jacet ».** |

## Capitulum 45.

## Quod omnibus non est credendum

## et de facili lapsu verborum *audio: 14.33*

|  |
| --- |
| **1. *« Da mihi auxilium, Domine, de tribulatione,***  ***quia vana salus hominis*. *(Ps 60 : 13)***  **Quam saepe ibi non inveni fidem ubi me habere putavi!**  **Quoties etiam ibi reperi ubi minus praesumsi!**  **Vana ergo spes in hominibus -**  **salus autem justorum in te, Deus.**  **Benedictus sis, Domine Deus meus,**  **in omnibus quae accidunt nobis.**  **Infirmi sumus et instabiles,**  **cito fallimur et permutamur.** |

|  |
| --- |
| **2. « Quis est homo qui ita caute et circumspecte**  **in omnibus se custodire valet**  **ut aliquando in aliquam deceptionem vel perplexitatem**  **non veniat?**  **Sed qui in te, Domine, confidit ac simplici ex corde quaerit**  **non tam facile labitur.**  **Et si inciderit aliquam tribulationem,**  **quomodocumque fuerit etiam implicatus,**  **citius per te eruetur aut a te consolabitur,**  **quia tu non deseres in te sperantem usque in finem.**  **Rarus fidus amicus**  **in cunctis amici perseverans pressuris.**  **Tu Domine, tu solus es fidelissimus in omnibus,**  **et praeter te non est alter talis.** |

|  |
| --- |
| **3. « O, quam bene sapuit sancta illa anima, quae dixit:**  **« Mens mea solidata est et in Christo fundata ».**  **Si ita mecum foret,**  **non tam facile timor humanus me sollicitaret**  **nec verborum jacula moverent.**  **Quis omnia praevidere,**  **quis praecavere futura mala sufficit?**  **Si praevisa saepe etiam laedunt,**  **quid improvisa nisi graviter feriunt?**  **Sed quare mihi misero non melius providi?**  **Cur etiam tam facile aliis credidi?**  **Sed homines sumus**  **nec aliud quam fragiles homines sumus -**  **etiamsi angeli a multis aestimamur et dicimur.**  **Cui credam, Domine? Cui nisi tibi?**  **Veritas es quae non fallis nec falli potes.**  **Et rursum: *Omnis homo mendax*, *(Ps 116 : 11)***  **infirmus, instabilis et labilis,**  **maxime in verbis:**  **ita ut statim vix credi debeat**  **quod rectum in facie sonare videtur.** |

|  |
| --- |
| **4. « Quam prudenter praemonuisti *cavendum ab hominibus,***  ***(Mt 10 : 36)***  ***et quia inimici hominis domestici ejus*, *(Mt 10 : 36)***  ***nec credendum si quis dixerit:***  ***« Ecce hic! », aut « Ecce illic! » (Mt 24 : 23)***  **Doctus sum damno meo,**  **et utinam ad cautelam majorem et non ad insipientiam mihi!**  **« Cautus esto », ait quidam, « Cautus esto,**  **serva apud te quod dico » -**  **et dum ego sileo et absconditum credo,**  **nec ille silere potest quod silendum petiit**  **sed statim prodit me et se, et abit!**  **Ab hujusmodi fabulis et incautis hominibus protege me, Domine,**  **ne in manus eorum incidam**  **nec unquam talia committam.**  **Verbum verum et stabile da in os meum**  **et linguam callidam longe fac a me.**  **Quod pati nolo,**  **omnimode cavere debeo.** |

|  |
| --- |
| **5. « O, quam bonum et pacificum de aliis silere**  **nec indifferenter omnia credere,**  **nec de facili ulterius effari,**  **paucis seipsum revelare,**  **te semper inspectorem cordis quaerere,**  **nec omni verborum vento circumferri,**  **sed omnia intima et externa**  **secundum placitum tuae voluntatis optare perfici!**  **Quam tutum pro conservatione caelestis gratiae**  **humanam fugere apparentiam,**  **nec appetere quae foris admirationem videntur praebere -**  **sed ea tota sedulitate sectari**  **quae vitae emendationem dant et fervorem!**  **Quam multis nocuit virtus scita ac praepropere laudata!**  **Quam sane profuit gratia silentio servata in hac fragili vita,**  **quae tota tentatio fertur et militia! »** |

## Capitulum 46.

## De confidentia in Deo habenda

## quando insurgunt verborum jacula *audio: 19.37*

|  |
| --- |
| **1. « Fili, sta firmiter et spera in me.**  **Quid enim sunt verba, nisi verba?**  **Per aerem volant**  **sed lapidem non laedunt.**  **Si reus es,**  **cogita quod libenter emendare te velis.**  **Si nihil tibi conscius es,**  **pensa quod velis libenter pro Deo hoc sustinere.**  **Parum satis est ut vel verba interdum sustineas -**  **qui necdum fortia verbera tolerare vales.**  **Et quare tam parva tibi ad cor transeunt,**  **nisi quia adhuc carnalis es**  **et homines magis quam oportet attendis?**  **Nam quia despici metuis,**  **reprehendi pro excessibus non vis**  **et excusationum umbracula quaeris.** |

|  |
| --- |
| **2. « Sed inspice te melius,**  **et agnosces quia vivit adhuc in te mundus**  **et vanus amor placendi hominibus.**  **Cum enim bassari refugis et confundi pro defectibus,**  **constat utique quod nec verus humilis sis**  **nec vere *mundo mortuus* nec *mundus tibi crucifixus*. *(Ga 6 : 14)***  **Sed audi verbum meum:**  **et non curabis decem millia verba hominum.**  **Ecce, si cuncta contra te dicerentur**  **quae fingi malitiosissime possent,**  **quid tibi noceret si omnino transire permitteres**  **nec plus quam festucam perpenderes?**  **Numquid vel unum capillum tibi extrahere possent?** |

|  |
| --- |
| **3. « Sed qui cor intus non habet nec Deum prae oculis**  **faciliter verbo movetur vituperationis -**  **qui autem in me confidit nec proprio judicio stare appetit**  **absque humano terrore erit.**  **Ego enim sum judex et cognitor omnium secretorum.**  **Ego scio qualiter res acta est,**  **ego injuriantem novi et sustinentem.**  **A me exiit verbum istud,**  **me permittente hoc accidit**  ***ut revelentur ex multis cordibus cogitationes*. *(Lc 2 : 35)***  **Ego reum et innocentem judicabo -**  **sed occulto judicio utrumque ante probare volui.** |

|  |
| --- |
| **4. « Testimonium hominum saepe fallit -**  **meum judicium verum est,**  **stabit et non subvertetur.**  **Latet plerumque et paucis ad singula patet -**  **numquam tamen errat nec errare potest,**  **etiamsi oculis insipientium non rectum videatur.**  **Ad me ergo recurrendum est in omni judicio**  **nec proprio innitendum arbitrio:**  ***justus enim non conturbabitur,***  ***quidquid a Deo ei acciderit*. *(Pr 12 : 21)***  **Etiamsi injuste aliquid contra eum prolatum fuerit**  **non multum curabit,**  **sed nec vane exultabit**  **si per alios rationabiliter excusetur.**  **Pensat namque quia *ego sum scrutans corda et renes, (Ap 2 : 23)***  **qui non judico secundum faciem et humanam apparentiam.**  **Nam saepe in oculis meis reperitur culpabile**  **quod hominum judicio creditur laudabile.** |

|  |
| --- |
| **5. « Domine Deus, judex juste, fortis et patiens,**  **qui hominum nosti fragilitatem et pravitatem,**  **esto robur meum et tota fiducia mea:**  **non enim mihi sufficit conscientia mea.**  **Tu nosti quod ego non novi:**  **et ideo in omni reprehensione humiliare me debui**  **et mansuete sustinere.**  **Ignosce quoque mihi propitius quoties sic non egi,**  **et dona iterum gratiam amplioris sufferentiae.**  **Melior est enim mihi tua copiosa misericordia ad consecutio-**  **nem indulgentiae,**  **quam mea opinata justitia pro defensione latentis conscientiae.**  ***Et si mihi nihil conscius sum***  ***tamen in hoc justificare me non possum*: *(1Co 4 : 4)***  **quia, remota misericordia tua,**  ***non justificabitur in conspectu tuo omnis vivens ». (Ps 143 : 2)*** |

## Capitulum 47.

## Quod omnia gravia

## pro aeterna vita sunt toleranda *audio: 24.42*

|  |
| --- |
| **1. « Fili, non te frangant labores quos assumpsisti propter me**  **nec tribulationes te dejiciant usquequaque -**  **sed mea promissio in omni eventu te roboret et consoletur.**  **Ego sufficiens sum ad reddendum**  **supra omnem modum et mensuram.**  **Non diu hic laborabis nec semper gravaberis doloribus.**  **Expecta paulisper**  **et videbis celerem finem malorum.**  **Veniet una hora quando cessabit omnis labor et tumultus.**  **Modicum est et breve omne quod transit cum tempore.** |

|  |
| --- |
| **2. « Age quod agis,**  **fideliter labora in vinea mea:**  ***ego ero merces tua*. *(Gen 15 : 1)***  **Scribe, lege, canta,**  **geme, tace, ora,**  **sustine viriliter contraria:**  **digna est his omnibus et majoribus praeliis vita aeterna.**  **Veniet pax in die una quae nota est Domino**  **et erit non dies neque nox hujus scilicet temporis -**  **sed lux perpetua, claritas infinita,**  **pax firma et requies secura.**  **Non dices tunc:**  ***« Quis me liberabit de corpore mortis hujus? » (Ro 7 : 24)***  **neque clamabis: *« Heu mihi,***  ***quia incolatus meus prolongatus est! »*, *(Ps 120 : 5)***  **quoniam *praecipitabitur mors* *(Es 25 : 8)*  et salus erit indefectiva;**  **anxietas nulla, jucunditas beata,**  **societas dulcis et decora.** |

|  |
| --- |
| **3. « O, si vidisses sanctorum in caelo coronas perpetuas,**  **quanta quoque nunc exultant gloria**  **qui huic mundo olim contemptibiles**  **et quasi vita ipsa indigni putabantur!**  **Profecto te statim humiliares usque ad terram**  **et affectares potius omnibus subesse quam uni praeesse,**  **nec hujus vitae laetos dies concupisceres -**  **sed magis pro Deo tribulari gauderes**  **et pro nihilo inter homines computari maximum lucrum duceres.** |

|  |
| --- |
| **4. « O, si tibi haec saperent et profunde ad cor transirent,**  **quomodo auderes vel semel conqueri?**  **Nonne pro vita aeterna cuncta laboriosa sunt toleranda?**  **Non est parvum quid**  **perdere aut lucrari regnum Dei!**  **Leva igitur faciem tuam in caelo:**  **ecce ego, et omnes sancti mei mecum**  **qui in hoc saeculo magnum habuere certamen,**  **modo gaudent, modo consolantur,**  **modo securi sunt, modo requiescunt,**  **et sine fine mecum in regno Patris mei permanebunt ».** |

## Capitulum 48.

## De die aeternitatis

## et hujus vitae angustiis *audio: 00.13*

|  |
| --- |
| **1. O, supernae civitatis mansio beatissima!**  **O, dies aeternitatis clarissima,**  **quam nox non obscurat**  **sed summa veritas semper irradiat.**  **Dies semper laeta, semper secura**  **et nunquam statum mutans in contraria.**  **O, utinam dies illa illuxisset**  **et cuncta haec temporalia finem accepissent!**  **Lucet quidem sanctis perpetua claritate splendida -**  **sed non nisi a longe et per speculum peregrinantibus in terra.** |

|  |
| --- |
| **2. Norunt caeli cives quam gaudiosa sit illa -**  **gemunt exules filii Evae,**  **quod amara et taediosa sit ista.**  ***Dies hujus temporis parvi et mali, (Gen 47 : 9)***  **pleni doloribus et angustiis:**  **ubi homo multis peccatis inquinatur, multis passionibus irretitur,**  **multis timoribus stringitur, multis curis distenditur,**  **multis curiositatibus distrahitur, multis vanitatibus implicatur,**  **multis erroribus circumfunditur, multis laboribus atteritur,**  **tentationibus gravatur, deliciis enervatur, egestate cruciatur.** |

|  |
| --- |
| **3. O, quando erit finis horum malorum?**  **Quando liberabor a misera servitute vitiorum?**  **Quando memorabor, Domine, tui solius?**  **Quando ad plenum laetabor in te?**  **Quando ero sine omni impedimento in vera libertate,**  **sine omni gravamine mentis et corporis?**  **Quando erit pax solida, pax imperturbabilis et secura,**  **pax intus et foris, pax ex omni parte firma?**  **Jesu bone, quando stabo ad videndum te?**  **Quando contemplabor gloriam regni tui?**  **Quando eris mihi *omnia in omnibus*? *(Col 3 : 11)***  **O, quando ero tecum in regno tuo**  ***quod praeparasti dilectis tuis* *ab aeterno*? *(Mt 25 : 34)***  **Relictus sum pauper et exul in terra hostili,**  **ubi bella quotidiana et infortunia maxima.** |

|  |
| --- |
| **4. Consolare exilium meum, mitiga dolorem meum,**  **quia ad te suspirat omne desiderium meum.**  **Nam onus mihi totum est quidquid hic mundus offert ad solatium.**  **Desidero te intime frui - sed nequeo apprehendere.**  **Opto inhaerere caelestibus - sed deprimunt res temporales**  **et immortificatae passiones.**  **Mente omnibus rebus superesse volo -**  **carne autem invite subesse cogor.**  **Sic ego homo infelix mecum pugno**  **et factus sum mihimet ipsi gravis,**  **dum spiritus sursum - et caro quaerit esse deorsum!** |

|  |
| --- |
| **5. O, quid intus patior, dum mente caelestia tracto**  **et mox carnalium turba occurit oranti!**  ***Deus meus, ne elongeris a me (Ps 71 : 12)***  ***neque declines in ira a servo tuo! (Ps 27 : 9)***  ***Fulgura coruscationem tuam et dissipa eas,***  ***emitte sagittas tuas*  *(Ps 144 : 6)***  **et conturbentur omnes phantasiae inimici.**  **Recollige sensus meos ad te,**  **fac me oblivisci omnium mundanorum.**  **Da cito abjicere et contemnere phantasmata vitiorum.**  **Succurre mihi, aeterna Veritas,**  **ut nulla me moveat vanitas.**  **Adveni, caelestis suavitas,**  **et fugiat a facie tua omnis impuritas!**  **Ignosce quoque mihi et misericorditer indulge**  **quoties praeter te aliud in oratione revolvo.**  **Confiteor etenim vere**  **quia valde distracte me habere consuevi.**  **Nam ibi multoties non sum ubi corporaliter sto aut sedeo,**  **sed ibi magis sum quo cogitationibus feror:**  **Ibi sum ubi cogitatio mea est;**  **Ibi est frequenter cogitatio mea ubi est id quod amo.**  **Hoc mihi cito occurrit**  **quod naturaliter delectat aut ex usu placet.** |

|  |
| --- |
| **6. Unde tu, Veritas, aperte dixisti:**  ***« Ubi enim est thesaurus tuus ibi est et cor tuum ».*  *(Mt 6 : 21)***  **Si caelum diligo**  **libenter de caelestibus penso.**  **Si mundum amo**  **mundi felicitatibus congaudeo et de adversitatibus ejus tristor.**  **Si carnem diligo**  **quae carnis sunt saepe imaginor.**  **Si spiritum amo**  **de spiritualibus cogitare delector.**  **Quaecumque enim diligo**  **de his libenter loquor et audio**  **atque talium imagines mecum ad domum reporto.**  **Sed beatus ille homo qui propter te, Domine,**  **omnibus creaturis licentiam abeundi tribuit,**  **qui naturae vim facit**  **et concupiscentias carnis fervore spiritus crucifigit,**  **ut serenata conscientia puram tibi orationem offerat,**  **dignusque sit angelicis interesse choris**  **omnibus terrenis foris et intus exclusis.** |

## Capitulum 49.

## De desiderio aeternae vitae,

## et quanta sint certantibus bona promissa *audio: 06.18*

|  |
| --- |
| **1. « Fili, cum tibi desiderium aeternae beatitudinis**  **desuper infundi sentis,**  **et de tabernaculo corporis exire concupiscis**  **ut claritatem meam sine vicissitudinis umbra contemplari possis,**  **dilata cor tuum**  **et omni desiderio hanc sanctam inspirationem suscipe.**  **Redde amplissimas supernae Bonitati gratias,**  **quae tecum sic dignanter agit,**  **clementer visitat, ardenter excitat, potenter sublevat,**  **ne proprio pondere ad terrena labaris.**  **Neque enim hoc cogitatu tuo aut conatu accipis,**  **sed sola dignatione supernae gratiae et divini respectus**  **quatenus in virtutibus et majori humilitate proficias**  **et ad futura certamina te praepares**  **mihique toto cordis affectu adhaerere**  **ac ferventi voluntate studeas deservire.** |

|  |
| --- |
| **2. « Fili, saepe ignis ardet -**  **sed sine fumo flamma non ascendit.**  **Sic et aliquorum desideria ad caelestia flagrant -**  **et tamen a tentatione carnalis affectus liberi non sunt.**  **Idcirco nec omnino pure pro honore Dei agunt**  **quod tam desideranter ab eo petunt:**  **tale est et tuum saepe desiderium,**  **quod insinuasti fore tam importunum.**  **Non enim est hoc purum et perfectum**  **quod propria commoditate est infectum.** |

|  |
| --- |
| **3. « Pete, non quod tibi est delectabile et commodum,**  **sed quod mihi est acceptabile atque honorificum:**  **quia, si recte judicas, meam ordinationem**  **tuo desiderio et omni desiderato praeferre debes ac sequi.**  **Novi desiderium tuum**  **et frequentes gemitus audivi.**  **Jam velles esse *in libertate gloriae filiorum Dei*,  *(Ro 8 : 21)***  **jam te delectat domus aeterna et caelestis patria gaudio plena.**  **Sed nondum venit hora ista -**  **sed est adhuc aliud tempus: scilicet tempus belli,**  **tempus laboris et probationis.**  **Optas summo repleri bono -**  **sed non potes hoc assequi modo.**  **« Ego sum, exspecta me », dicit Dominus,**  ***« donec veniat regnum Dei ». (Lc 22 : 18)*** |

|  |
| --- |
| **4. « Probandus es adhuc in terris et in multis exercitandus.**  **Consolatio tibi interdum dabitur -**  **sed copiosa satietas non concedetur.**  ***Confortare igitur et esto robustus, (Jos 1 : 7)***  **tam in agendo quam in patiendo naturae contraria.**  **Oportet te *novum induere hominem*  *(Eph 4 : 24)***  **et *in alterum virum mutari*.  *(1S 10 : 6)***  **Oportet te saepe agere quod non vis**  **et quod vis oportet relinquere.**  **Quod aliis placet processum habebit -**  **quod tibi placet ultra non proficiet.**  **Quod alii dicunt audietur -**  **quod tu dicis pro nihilo computabitur.**  **Petent alii et accipient -**  **tu petes nec impetrabis.**  **Erunt alii magni in ore hominum -**  **de te autem tacebitur.**  **Aliis hoc vel illud committetur -**  **tu autem ad nihil utilis judicaberis.**  **Propter hoc natura quandoque contristabitur:**  **et magnum si silens portaveris.** |

|  |
| --- |
| **5. « In his et similibus multis probari solet fidelis Domini servus**  **qualiter se abnegare et in omnibus frangere quiverit.**  **Vix est aliquid tale in quo tantundem mori indiges**  **sicut videre et pati quae voluntati tuae adversa sunt,**  **maxime autem cum disconvenientia**  **et quae minus utilia tibi apparent, fieri jubentur.**  **Et quia non audes resistere altiori potestati,**  **sub dominio constitutus,**  **ideo durum tibi videtur ad nutum alterius ambulare**  **et omne proprium sentire omittere.** |

|  |
| --- |
| **6. « Sed pensa, fili, horum fructum laborum,**  **celerem finem atque praemium nimis magnum:**  **et non habebis inde gravamen**  **sed fortissimum patientiae tuae solamen.**  **Nam et pro modica hac voluntate quam nunc sponte deseris**  **habebis semper voluntatem tuam in caelis.**  **Ibi quippe invenies omne quod volueris,**  **omne quod desiderare poteris;**  **ibi aderit tibi totius facultas boni sine timore amittendi;**  **ibi voluntas tua una semper mecum,**  **nil cupies extraneum vel privatum;**  **ibi nullus resistet tibi,**  **nemo de te conqueretur, nemo impediet, nihil obviabit -**  **sed cuncta desiderata simul erunt praesentia,**  **totumque affectum tuum reficient**  **et adimplebunt usque ad summum.**  **Ibi reddam gloriam pro contumelia perpessa,**  **pallium laudis pro maerore,**  **pro loco novissimo sedem regni in saecula.**  **Ibi apparebit fructus obedientiae, gaudebit labor pœitentiae,**  **et humilis subjectio coronabitur gloriose.** |

|  |
| --- |
| **7. « Nunc ergo inclina te humiliter sub omnium manibus**  **nec sit curae quis hoc dixerit vel jusserit -**  **sed hoc magno opere curato,**  **ut sive praelatus seu junior aut aequalis**  **aliquid a te exposcerit vel innuerit,**  **pro bono totum accipias**  **et sincera voluntate studeas adimplere.**  **Quaerat alius hoc, alius illud,**  **glorietur ille in illo, et iste in isto,**  **laudeturque millies mille -**  **tu autem nec in isto nec in illo**  **sed in tui ipsius gaude contemptu,**  **et in mei solius beneplacito ac honore.**  **Hoc optandum est tibi:**  **ut, *sive per vitam sive per mortem,***  ***Deus semper in te glorificetur*. *(Phil 1 : 20)*** |

## Capitulum 50.

## Qualiter homo desolatus

## debet se in manus Dei offerre *audio: 13.42*

|  |
| --- |
| **1. Domine Deus, sancte Pater,**  **sis nunc et in aeternum benedictus,**  **quia sicut vis sic factum est,**  **et quod facis bonum est.**  **Laetetur in te servus tuus, non in se nec in aliquo alio,**  **quia tu solus laetitia vera,**  **tu spes mea et corona mea,**  **tu gaudium meum et honor meus, Domine.**  ***Quid habet servus tuus nisi quod a te accepit* *(1Co 4 : 7)***  **etiam sine merito suo?**  **Tua sunt omnia quae dedisti et quae fecisti.**  ***Pauper sum et in laboribus a juventute mea* *(Ps 88 : 16)***  **et contristatur anima mea nonnunquam usque ad lacrymas;**  **quandoque etiam conturbatur ad se**  **propter imminentes passiones.** |

|  |
| --- |
| **2. Desidero pacis gaudium:**  **pacem filiorum tuorum flagito,**  **qui in lumine consolationis a te pascuntur.**  **Si das pacem, si gaudium sanctum infundis,**  **erit anima servi tui plena modulatione et devota in laude tua -**  **sed si te subtraxeris sicut saepissime soles,**  **non poterit *currere viam mandatorum tuorum* *(Ps 119 : 32)***  **sed magis ad tundendum pectus genua ejus incurvantur,**  **quia *non est illi sicut heri et nudius tertius*, *(Gen 31 : 5)***  ***quando splendebat lucerna tua super caput ejus* *(Jb 29 : 3)***  **et *sub umbra alarum tuarum protegebatur* *(Ps 17 : 8)***  **a tentationibus irruentibus.** |

|  |
| --- |
| **3. Pater juste et semper laudande,**  **venit hora ut probetur servus tuus.**  **Pater amande,**  **dignum est ut hac hora patiatur pro te aliquid servus tuus.**  **Pater perpetue venerande,**  **venit hora quam ab aeterno praesciebas affuturam**  **ut ad modicum tempus succumbat foris servus tuus -**  **vivat vero semper apud te intus.**  **Paululum vilipendatur, humilietur et deficiet coram hominibus,**  **passionibus conteratur et languoribus,**  **ut iterum tecum in aurora novae lucis resurgat**  **et in caelestibus clarificetur.**  **Pater sancte, tu sic ordinasti et sic voluisti,**  **et hoc factum est quod ipse praecepisti.** |

|  |
| --- |
| **4. Est haec enim gratia ad amicum tuum:**  **pati et tribulari in mundo pro amore tuo**  **quotiescumque et a quocumque id permiseris fieri.**  **Sine consilio et providentia tua et sine causa nihil fit in terra.**  ***Bonum mihi,* Domine,**  ***quod humiliasti me ut discam justificationes tuas* *(Ps 69 : 71)***  **et omnes elationes cordis atque praesumtiones abjiciam.**  **Utile mihi quod *confusio cooperuit faciem meam*, *(Ps 69 : 8)***  **ut te potius quam homines ad consolandum requiram.**  **Didici etiam ex hoc inscrutabile judicium tuum expavescere**  **qui affligis justum cum impio -**  **sed non sine aequitate et justitia.** |

|  |
| --- |
| **5. Gratias tibi, quia non pepercisti malis meis:**  **sed attrivisti me verberibus amaris,**  **infligens dolores et immittens angustias foris et intus.**  **Non est qui me consoletur ex omnibus quae sub caelo sunt**  **nisi tu, Domine Deus meus, caelestis medicus animarum,**  **qui percutis et sanas,**  ***deducis ad inferos et reducis*. *(1S 2 : 6)***  **Disciplina tua super me et virga tua ipsa me docebit.** |

|  |
| --- |
| **6. Ecce, Pater dilecte, in manibus tuis sum ego,**  **sub virga correctionis tuae me inclino:**  **percute dorsum meum et collum meum**  **ut incurvem ad voluntatem tuam tortuositatem meam.**  **Fac me pium et humilem discipulum sicut bene facere consuevisti**  **ut ambulem ad omnem nutum tuum.**  **Tibi me et omnia mea ad corrigendum commendo:**  **melius est hic corripi quam in futuro.**  **Tu scis omnia et singula**  **et nihil te latet in humana conscientia.**  **Antequam fiant nosti ventura**  **et non opus est tibi ut quis te doceat aut admoneat**  **de his quae geruntur in terra.**  **Tu scis quid expedit ad profectum meum**  **et quantum deservit tribulatio ad rubiginem vitiorum purgandam.**  **Fac mecum desideratum beneplacitum tuum**  **et ne despicias peccaminosam vitam meam**  **nulli melius nec clarius quam tibi soli notam.** |

|  |
| --- |
| **7. Da mihi, Domine, scire quod sciendum est,**  **hoc amare quod amandum est,**  **hoc laudare quod tibi summe placet,**  **hoc reputare quod tibi praetiosum apparet,**  **hoc vituperare quod oculis tuis sordescit.**  **Non me sinas *secundum visionem oculorum exteriorum judicare***  ***neque secundum auditum aurium hominum imperitorum senten- tiare, (Es 11 : 3)***  **sed in judicio vero de visibilibus et spiritualibus discernere**  **atque super omnia voluntatem beneplaciti tui semper inquirere.** |

|  |
| --- |
| **8. Falluntur saepe hominum sensus in judicando,**  **falluntur et amatores saeculi visibilia tantummodo amando.**  **Quid est homo inde melior**  **quia reputatur ab homine major?**  **Fallax fallacem, vanus vanum, caecus caecum,**  **infirmus infirmum decipit dum exaltat**  **et veraciter magis confundit dum inaniter laudat.**  **Nam « quantum unusquisque est in oculis tuis**  **tantum est et non amplius »,**  **ait humilis Sanctus Franciscus.** |

## Capitulum 51.

## Quod humilibus insistendum est operibus

## cum deficitur a summis *audio: 20.54*

|  |
| --- |
| **1. « Fili, non vales semper in ferventiori desiderio virtutum stare**  **nec in altiori gradu contemplationis consistere,**  **sed necesse habes interdum, ob originalem corruptelam,**  **ad inferiora descendere**  **et onus corruptibilis vitae etiam invite et cum taedio portare.**  **Quamdiu mortale corpus geris,**  **taedium senties et gravamen cordis.**  **Oportet ergo saepe in carne de carnis onere gemere,**  **eo quod non vales spiritualibus studiis**  **et divinae contemplationi indesinenter inhaerere.** |

|  |
| --- |
| **2. « Tunc expedit tibi ad humilia et exteriora opera confugere**  **et in bonis actibus te recreare,**  **adventum meum et supernam visitationem firma confidentia ex- spectare,**  **exilium tuum et ariditatem mentis patienter sufferre**  **donec iterum a me visiteris et ab omnibus anxietatibus libereris.**  **Nam faciam te laborum oblivisci et interna quiete perfrui.**  **Expandam coram te prata Scripturarum**  **ut dilatato corde *currere* incipias *viam mandatorum meorum*,**  ***(Ps 119 : 32)***  **et dices: *« Non sunt condignae passiones hujus temproris***  ***ad futuram gloriam quae revelabitur in nobis ». (Ro 8 : 15)*** |

## Capitulum 52.

## Quod homo non reputet se consolatione dignum,

## sed magis verberibus reum *audio: 22.40*

|  |
| --- |
| **1. « Domine, non sum dignus consolatione tua**  **nec aliqua spirituali visitatione:**  **et ideo juste mecum agis**  **quando me inopem et desolatum relinquis.**  **Si enim ad instar maris lacrymas fundere possem**  **adhuc consolatione tua dignus non essem.**  **Unde nihil dignus sum quam flagellari et puniri:**  **quia graviter et saepe te offendi**  **et in multis valde deliqui.**  **Ergo, vera pensata ratione, nec minima sum dignus consolatione.**  **Sed tu, clemens et misericors Deus,**  **qui non vis perire opera tua,**  ***ad ostendendum divitias bonitatis tuae in vasa misericordiae*, *(Ro 9 : 23)***  **etiam praeter omne proprium meritum**  **dignaris consolari servum tuum supra humanum modum.**  **Tuae enim consolationes non sunt sicut humanae confabulationes.** |

|  |
| --- |
| **2. « Quid egi, Domine,**  **ut mihi conferres aliquam caelestem consolationem?**  **Ego nihil boni me egisse recolo -**  **sed semper ad vitia pronum et ad emendationem pigrum fuisse.**  **Verum est, et negare non possum.**  **Si aliter dicerem,**  **tu stares contra me et non esset qui defenderet.**  **Quid merui pro peccatis meis nisi infernum et ignem aeternum?**  **In veritate confiteor**  **quoniam dignus sum omni ludibrio et contemptu**  **nec decet me inter tuos devotos commorari.**  **Et licet hoc aegre audiam,**  **tamen adversum me pro veritate peccata mea arguam**  **ut facilius misericordiam tuam merear impetrare.** |

|  |
| --- |
| **3. « Quid dicam, reus et omni confusione plenus?**  **Non habeo os loquendi nisi hoc tantum verbum:**  **« Peccavi, Domine, peccavi:**  **miserere mei, ignosce mihi ».**  ***Sine me paululum ut plangam dolorem meum,***  ***antequam vadam ad terram tenebrosam***  ***et opertam mortis caligine. (Jb 10 : 20)***  **Quid tam maxime a reo et misero peccatore requiris**  **nisi ut conteratur et humiliet se pro delictis suis?**  **In vera contritione et cordis humiliatione nascitur spes veniae,**  **reconciliatur perturbata conscientia, reparatur gratia perdita,**  **tuetur homo a futura ira,**  **et occurrunt sibi mutuo in osculo sancto Deus et pœnitens anima.** |

|  |
| --- |
| **4. « Humilis peccatorum contritio**  **acceptabile tibi est, Domine, sacrificium,**  **longe suavius odorans in conspectu tuo quam thuris incensum.**  **Haec est gratum etiam unguentum**  **quod sacris pedibus tuis infundi voluisti,**  **quia *cor contritum et humiliatum nunquam despexisti*. *(Ps 51 : 19)***  **Ibi est locus refugii a facie irae inimici,**  **ibi emendatur et abluitur**  **quidquid aliunde contractum est et inquinatum ».** |

## Capitulum 53.

## Quod gratia Dei non miscetur terrena sapientibus *audio: 26.25*

|  |
| --- |
| **1. « Fili, praetiosa est gratia mea:**  **non patitur se misceri extraneis rebus nec consolationibus ter- renis.**  **Abjicere ergo oportet omnia impedimenta gratiae**  **si optas ejus infusionem suscipere.**  **Pete secretum tibi, ama solus habitare tecum,**  **nullius require confabulationem,**  **sed magis ad Deum devotam effunde precem**  **ut compuctam teneas mentem et puram conscientiam.**  **Totum mundum nihil exstima,**  **Dei vacationem omnibus exterioribus antepone.**  **Non enim poteris mihi vacare et in transitoriis pariter delectari.**  **A notis et a caris oportet elongari**  **et ab omni temporali solatio mentem tenere privatam.**  **Sic obsecrat beatus apostolus Petrus:**  **ut *tanquam advenas et peregrinos in hoc mundo*  *(1P 2 : 11)***  **se contineant Christi fideles.** |

|  |
| --- |
| **2. « O, quanta fiducia erit morituro**  **quem nullius rei affectus detinet in mundo!**  **Sed sic segregatum cor habere ab omnibus**  **aeger necdum capit animus**  **nec animalis homo novit interni hominis libertatem.**  **Attamen si vere velit esse spiritualis**  **oportet eum renuntiare tam remotis quam propinquis,**  **et a nemine magis cavere quam a se ipso.**  **Si temet ipsum perfecte viceris**  **caetera facilis subjugabis.**  **Perfecta victoria est de semet ipso triumphare:**  **qui enim semet ipsum subjectum tenet**  **ut sensualitas rationi et ratio in cunctis obediat mihi,**  **hic vere victor est sui et dominus mundi.** |

|  |
| --- |
| **3. « Si ad hunc apicem scandere gliscis,**  **oportet viriliter incipere et securim ad radicem ponere**  **ut evellas et destruas occultam inordinatam inclinationem**  **ad te ipsum et ad omne privatum et materiale bonum.**  **Ex hoc vitio quod homo semet ipsum nimis inordinate diligit**  **paene totum pendet quidquid radicaliter vincendum est,**  **quo devicto et subacto malo,**  **pax magna et tranquillitas erit continuo.**  **Sed quia pauci sibi ipsi perfecte mori laborant**  **nec plene extra se tendunt,**  **propterea in se implicati remanent**  **nec supra se in spiritu elevari possunt.**  **Qui autem libere mecum ambulare desiderat**  **necesse est ut omnes pravas et inordinatas affectiones suas mor-**  **tificet**  **atque nulli creaturae privato amore concupiscenter inhaereat ».** |

## Capitulum 54.

## De diversis motibus naturae et gratiae *audio: 00.12*

|  |
| --- |
| **1. « Fili, diligenter adverte motus naturae et gratiae:**  **quia valde contrarie et subtiliter moventur**  **et vix nisi a spirituali et intimo illuminato homine discernuntur.**  **Omnes quidem bonum appetunt**  **et aliquid boni in suis dictis vel factis praetendunt:**  **ideo sub specie boni multi falluntur.** |

|  |
| --- |
| **2. « Natura callida est et multos trahit, illaqueat et decipit,**  **et se semper pro fine habet -**  **sed gratia simpliciter ambulat, ab omni specie mala declinat,**  **fallacias non praetendit,**  **et omnia pure propter Deum agit**  **in quo et finaliter requiescit.** |

|  |
| --- |
| **3. « Natura invite vult mori nec premi nec superari**  **nec subesse nec sponte subjugari -**  **gratia vero studet mortificationi propriae,**  **resistit sensualitati, quaerit subjici, appetit vinci;**  **nec propria vult libertate fungi,**  **sub disciplina amat teneri nec alicui cupit dominari,**  **sed sub Dei semper vivere, stare et esse,**  **atque propter Deum *omni humanae creaturae***  ***humiliter parata est inclinari*. *(1P 2 : 13)*** |

|  |
| --- |
| **4. « Natura pro suo commodo laborat**  **et quid lucri ex alio sibi proveniat attendit -**  **gratia autem non quid sibi utile et commodum sit**  **sed quod multis proficiat magis considerat.** |

|  |
| --- |
| **5. « Natura libenter honorem et reverentiam accipit -**  **gratia vero omnem honorem et gloriam Deo fideliter attribuit.** |

|  |
| --- |
| **6. « Natura confusionem timet et contemptum -**  **gratia autem gaudet *pro nomine Jesu pati contumeliam*. *(Act 5 : 41)*** |

|  |
| --- |
| **7. « Natura otium amat et quietem corporalem -**  **gratia vero vacua esse non potest**  **sed libenter amplectitur laborem.** |

|  |
| --- |
| **8. « Natura quaerit habere curiosa et pulchra,**  **abhorret vilia et grossa -**  **gratia vero simplicibus delectatur et humilibus.**  **Aspera non aspernatur**  **nec vetustis refugit indui pannis.** |

|  |
| --- |
| **9. « Natura respicit temporalia, gaudet ad lucra terrena,**  **tristatur de damno, irritatur levi injuriae verbo -**  **sed gratia attendit aeterna,**  **non inhaeret temporalibus nec in perditione rerum turbatur**  **neque verbis durioribus acerbatur,**  **quia thesaurum suum et gaudium**  **in caelo, ubi nihil perit, constituit.** |

|  |
| --- |
| **10. « Natura cupida est et libentius accipit quam donat,**  **amat propria et privata -**  **gratia autem pia est et communis,**  **vitat singularia, contentatur paucis,**  ***beatius dare judicat quam accipere. (Act 20 : 35)*** |

|  |
| --- |
| **11. « Natura inclinat ad creaturas, ad carnem propriam,**  **ad vanitates et discursus -**  **sed gratia trahit ad Deum et ad virtutes,**  **renuntiat creaturis, fugit mundum,**  **odit carnis desideria, restringit evagationes,**  **erubescit in publico apparere.** |

|  |
| --- |
| **12. « Natura libenter aliquod solatium habet externum**  **in quo delectetur ad sensum -**  **sed gratia in solo Deo quaerit consolari**  **et in summo bono super omnia visibilia delectari.** |

|  |
| --- |
| **13. « Natura totum agit propter lucrum et commodum proprium,**  **nihil gratis facere potest:**  **sed aut aequale, aut melius, aut laudem vel favorem**  **pro benefactis consequi sperat**  **et multum ponderari sua gesta et dona concupiscit -**  **gratia vero nihil temporale quaerit**  **nec aliud praemium quam Deum solum pro mercede postulat,**  **nec amplius de temporalibus necessariis desiderat**  **nisi quantum haec sibi ad assecutionem aeternorum valeant de- servire.** |

|  |
| --- |
| **14. « Natura gaudet de amicis multis et propinquis,**  **gloriatur de nobili loco et ortu generis.**  **Arridet potentibus, blanditur divitibus,**  **applaudit sibi similibus -**  **gratia autem et inimicos diligit nec de amicorum turba extollitur,**  **nec locum nec ortum natalium reputat**  **nisi virtus major fuerit;**  **favet magis pauperi quam diviti,**  **compatitur plus innocenti quam potenti,**  **congaudet veraci et non fallaci,**  **exhortatur semper bonos *meliora charismata aemulari* *(1Co 12 : 31)***  **et Filio Dei per virtutes assimilari.** |

|  |
| --- |
| **15. « Natura de defectu et molestia cito conqueritur -**  **gratia constanter fert inopiam.** |

|  |
| --- |
| **16. « Natura omnia ad se reflectit,**  **pro se certat et arguit -**  **gratia autem ad Deum cuncta reducit**  **unde originaliter emanant.**  **Nihil boni sibi adscribit nec arroganter praesumit,**  **non contendit nec suam sententiam aliis praefert,**  **sed in omni sensu et intellectu**  **aeternae sapientiae ac divino examini se submittit.** |

|  |
| --- |
| **17. « Natura appetit scire secreta et nova audire,**  **vult exterius apparere et multa per sensus experiri,**  **desiderat agnosci et agere unde laus et admiratio procedit -**  **sed gratia non curat nova nec curiosa percipere:**  **quia totum hoc de vetustate corruptionis est ortum**  **cum nihil novum et durabile sit super terram.**  **Docet itaque sensus restringere,**  **vanam complacentiam et ostentationem devitare,**  **laudanda et digne miranda humiliter abscondere,**  **et de omni re et in omni scientia utilitatis fructum**  **atque Dei laudem et honorem quaerere.**  **Non vult se nec sua praedicari**  **sed Deum in donis suis optat benedici,**  **qui cuncta ex mera caritate largitur.** |

|  |
| --- |
| **18. « Haec gratia supernaturale lumen**  **et quoddam Dei speciale donum est,**  **et proprie electorum signaculum et pignus salutis aeternae:**  **quae hominem de terrenis ad caelestia amanda sustollit**  **et de carnali spiritualem efficit.**  **Quanto igitur natura amplius premitur et vincitur**  **tanto major gratia infunditur,**  **et quotidie novis visitationibus interior homo secundum ima- ginem Dei reformatur ».** |

## Capitulum 55.

## De corruptione naturae

## et efficacia gratiae divinae *audio: 06.04*

|  |
| --- |
| **1. « Domine Deus meus,**  **qui me creasti ad imaginem et similitudinem tuam,**  **concede mihi hanc gratiam**  **quam ostendisti tam magnam et necessariam ad salutem,**  **ut vincam pessimam naturam meam**  **trahentem ad peccata et in perditionem.**  ***Sentio enim in carne mea legem peccati***  ***contradicentem legi mentis meae* *(Ro 7 : 23)***  **et captivum me ducentem ad obediendum sensualitati in multis,**  **nec possum resistere passionibus ejus**  **nisi assistat tua sanctissima gratia cordi meo ardenter infusa.** |

|  |
| --- |
| **2. « Opus est gratia tua - et magna gratia - ut vincatur natura**  ***ad malum semper prona ab adolescentia sua*. *(Gen 8 : 21)***  **Nam per primum hominem Adam lapsa**  **et vitiata per peccatum,**  **in omnes homines pœna hujus maculae descendit:**  **ut ipsa natura, quae bene et recta a te condita fuit,**  **pro vitio jam et infirmitate corruptae naturae ponatur,**  **eo quod motus ejus sibi relictus ad malum et inferiora trahit.**  **Nam modica vis quae remansit est tamquam scintilla quaedam latens in cinere:**  **haec est ipsa ratio naturalis, circumfusa magna caligine,**  **adhuc judicium habens boni et mali, veri falsique distantiam -**  **licet impotens sit adimplere omne quod approbat,**  **nec pleno jam lumine veritatis nec sanitate affectionem suarum potiatur.** |

|  |
| --- |
| **3. « Hinc est, Deus meus, quod *condelector legi tuae***  ***secundum interiorem hominem*, *(Ro 7 : 22)***  **sciens *mandatum tuum* fore *bonum, justum et sanctum*, *(Ro 7 : 12)***  **arguens etiam omne malum et peccatum fugiendum -**  ***carne* autem *servio lege peccati*  *(Ro 7 : 18)***  **dum magis sensualitati obedio quam rationi.**  **Hinc est quod *velle bonum mihi adjacet -***  ***perficere autem non invenio.* *(Ro 7 : 18)***  **Hinc saepe multa bona propono -**  **sed, quia gratia deest ad adjuvandam infirmitatem meam,**  **ex levi resistentia resilio et deficio.**  **Hinc accidit quod viam perfectionis agnosco**  **et qualiter agere debeam clare satis video -**  **sed propriae corruptionis pondere pressus**  **ad perfectiora non assurgo.** |

|  |
| --- |
| **4. « O, quam maxime est mihi necessaria, Domine, tua gratia**  **ad inchoandum bonum, ad proficiendum et ad perficiendum!**  **Nam sine ea nihil possum facere -**  ***omnia autem possum in te, confortante me gratia*. *(Phil 4 : 15)***  **O, vere caelestis gratia, sine qua nulla sunt propria merita,**  **nulla quoque dona naturae ponderanda!**  **Nihil artes, nihil divitiae, nihil pulchritudo vel fortitudo,**  **nihil ingenium vel eloquentia valent apud te, Domine,**  **sine gratia.**  **Nam dona naturae bonis et malis sunt communia -**  **electorum autem proprium donum est gratia sive dilectio,**  **qua insigniti digni habentur vita aeterna.**  **Tantum eminet haec gratia**  **ut nec donum prophetiae, nec signorum operatio**  **nec quantalibet alta speculatio**  **aliquid aestimetur sine ea.**  **Sed neque fides, neque spes, neque aliae virtutes**  **tibi acceptae sunt sine caritate et gratia.** |

|  |
| --- |
| **5. « O, beatissima gratia,**  **quae pauperem spiritu virtutibus divitem facis**  **et divitem multis bonis humilem corde reddis,**  **veni, descende ad me,**  **reple me mane consolatione tua,**  **ne deficiat prae lassitudine et ariditate mentis anima mea.**  **Obsecro, Domine, ut *inveniam gratiam in oculis tuis*: *(Gen 43 : 3)***  ***sufficit enim mihi gratia tua (2Co 12 : 9)***  **caeteris non obtentis quae desiderat natura.**  **Si fuero tentatus et vexatus tribulationibus multis**  **non timebo mala dum mecum fuerit gratia tua.**  **Ipsa fortitudo mea,**  **ipsa consilium confert et auxilium.**  **Cunctis hostibus potentior est**  **et sapientior universis sapientibus.** |

|  |
| --- |
| **6. « Magistra est veritatis, doctrix disciplinae,**  **lumen cordis, solamen pressurae,**  **fugatrix tristitiae, ablatrix timoris,**  **nutrix devotionis, productrix lacrymarum.**  **Quid sum sine ea nisi aridum lignum**  **et stips inutilis, ad ejiciendum?**  **Tua ergo me, Domine, gratia semper praeveniat et sequatur**  **ac bonis operibus jugiter praestet esse intentum**  **per Jesum Christum Filium tuum ».**  **Amen.** |

## Capitulum 56.

## Quod nos ipsos abnegare

## et Christum imitari debemus per crucem *audio: 14.16*

|  |
| --- |
| **1. « Fili, quantum a te vales exire**  **tantum in me poteris transire.**  **Sicut nihil foris concupiscere internam pacem facit**  **sic se interius relinquere Deo conjungit.**  **Volo te addiscere perfectam abnegationem tui in voluntate mea**  **sine contradictione et querela.**  **Sequere me: *Ego sum Via, Veritas et Vita*. *(Joh 14 : 6)***  **Sine via non itur, sine veritate non cognoscitur,**  **sine vita non vivitur.**  **Ego sum Via quam sequi debes, Veritas cui credere debes,**  **Vita quam sperare debes.**  **Ego sum Via inviolabilis, Veritas infallibilis,**  **Vita interminabilis.**  **Ego sum Via rectissima, Veritas suprema,**  **Vita vera, Vita beata, Vita increata.**  **Si manseris in via mea**  ***cognosces veritatem et veritas liberabit te*, *(Joh 8 : 32)***  ***et apprehendes vitam aeternam*. *(1T 6 : 12)*** |

|  |
| --- |
| **2. « *Si vis ad vitam ingredi, serva mandata*. *(Mt 19 : 17)***  **Si vis veritatem cognoscere, crede mihi.**  ***Si vis perfectus esse, vende omnia. (Mt 19 : 21)***  ***Si vis esse discipulus meus, abnega temet ipsum. (Mt 16 : 24)***  **Si vis beatam vitam possidere, praesentem vitam contemne.**  **Si vis exaltari in caelo, humilia te in mundo.**  **Si vis regnare mecum, porta crucem mecum:**  **soli enim servi crucis inveniunt vitam beatitudinis**  **et verae lucis.** |

|  |
| --- |
| **3. - Domine Jesu, quia arta erat vita tua et mundo despecta,**  **dona mihi tecum mundi despectu imitari.**  ***Non enim major est servus Domino suo***  ***nec discipulus supra magistrum. (Mt 10 : 24)***  **Exerceatur servus tuus in vita tua,**  **quia ibi est salus mea et sanctitas vera.**  **Quidquid extra eam lego vel audio**  **non me recreat nec delectat plene.** |

|  |
| --- |
| **4. - Fili, quia haec scis et legisti omnia,**  ***beatus eris si feceris ea*. *(Joh 13 : 17)***  ***Qui habet mandata mea et servat ea***  ***ipse est qui diligit me,***  ***et ego diligam eum et manifestabo ei me ipsum (Joh 14 : 21)***  ***et faciam eum consedere mecum* in regno Patris mei. *(Ap 3 : 20)*** |

|  |
| --- |
| **5. - Domine Jesu, sicut dixisti et promisisti,**  **sic utique fiat et mihi promereri contingat.**  **Suscepi, suscepi de manu tua crucem:**  **portavi, et portabo eam usque ad mortem**  **sicut imposuisti mihi.**  **Vere vita boni monachi crux est - sed dux paradisi.**  **Inceptum est: retro abire non licet**  **nec relinquere oportet ».** |

|  |
| --- |
| **6. Eia fratres, pergamus simul:**  **Jesus erit nobiscum.**  **Propter Jesum suscepimus hanc crucem,**  **propter Jesum perseveremus in cruce.**  **Erit adjutor noster,**  **qui est dux noster et praecessor.**  **En rex noster ingrediatur ante nos,**  **qui pugnabit pro nobis.**  **Sequamur viriliter: nemo metuat terrores.**  **Simus parati mori fortiter in bello,**  **nec inferamus crimen gloriae nostrae ut fugiamus a cruce.** |

## Capitulum 57.

## Quod homo non sit nimis dejectus

## quando in aliquos labitur defectus *audio: 18.17*

|  |
| --- |
| **1. « Fili, magis placent mihi patientia et humilitas in adversis quam multa consolatio et devotio in prosperis.**  **Ut quid te contristat parvum factum contra te dictum?**  **Si amplius fuisset, commoveri non debuisses.**  **Sed nunc permitte transire: non est primum nec novum,**  **nec ultimum erit si diu vixeris.**  **Satis virilis es quamdiu nil obviat adversi -**  **bene etiam consulis et alios nosti roborare verbis;**  **sed cum ad januam tuam venit repentina tribulatio,**  **deficis consilio et robore.**  **Attende magnam fragilitatem tuam**  **quam saepius experiris in modicis objectis:**  **tamen pro salute tua ista fiunt**  **cum haec et similia contingunt.** |

|  |
| --- |
| **2. « Pone, ut melius nosti, ex corde -**  **et si tetigerit,**  **non tamen dejiciat nec diu implicet.**  **Ad minus sustine patienter**  **si non potes gaudenter.**  **Etiam si minus libenter audis et indignationem sentis,**  **reprime te**  **nec patiaris aliquid inordinatum ex ore tuo exire**  **unde parvuli scandalizentur.**  **Cito conquiescet commotio excitata,**  **et dolor internus revertente dulcorabitur gratia.**  **Adhuc vivo ego, dixit Dominus,**  **juvare te paratus et solito amplius consolari,**  **si confisus fueris in me et devote invocaveris.** |

|  |
| --- |
| **3. « Animaequior esto**  **et ad majorem sustinentiam accingere.**  **Non est totum frustratum**  **si te saepius percipis tribulatum vel graviter tentatum.**  **Homo es, et non Deus;**  **caro es, non angelus.**  **Quomodo tu posses semper in eodem statu virtutis permanere,**  **quando hoc defuit angelo in caelo**  **et primo homini in paradiso?**  **Ego sum qui maerentes erigo sospitate,**  **et suam cognoscentes infirmitatem ad meam proveho divinitatem.** |

|  |
| --- |
| **4. - Domine, benedictum sit verbum tuum,**  ***dulce super mel et favum ori meo! (Ps 19 : 11)***  **Quid facerem in tantis tribulationibus et angustiis meis**  **nisi me confortares tuis sanctis sermonibus?**  **Dummodo tandem ad portum salutis perveniam,**  **quid curae est quae et quanta passus fuero?**  **Da finem bonum,**  **da felicem ex hoc mundo transitum.**  **Memento mei, Deus meus,**  **et dirige me recto itinere in regnum tuum ».**  **Amen.** |

## Capitulum 58.

## De altioribus rebus et occultis judiciis Dei

## non scrutandis *audio: 21.48*

|  |
| --- |
| **1. « Fili, caveas disputare de altis materiis**  **et de occultis Dei judiciis:**  **cur iste sic relinquitur et ille ad tantam gratiam assumitur;**  **cur etiam iste tantum affligitur et ille tam eximie exaltatur?**  **Ista omnem humanam facultatem excedunt**  **nec ad investigandum judicium divinum**  **ulla ratio praevalet vel disputatio.**  **Quando ergo haec tibi suggerit inimicus**  **vel etiam quidam curiosi inquirunt homines,**  **responde illud prophetae:**  ***« Justus es, Domine, et rectum judicium tuum »*, *(Ps 119 : 137)***  **et illud: *« Judicia Domini vera, justificata in semet ipsa ». (Ps 19 : 10)***  **Judicia mea metuenda sunt, non discutienda,**  **quia humano intellectu sunt incomprehensibilia.** |

|  |
| --- |
| **2. « Noli etiam inquirere nec disputare de meritis sanctorum:**  **quis alio sit sanctior aut quis major fuerit in regno caelorum.**  **Talia generant saepe lites et contentiones inutiles**  **nutriunt quoque superbiam et vanam gloriam**  **unde oriuntur invidiae et dissensiones,**  **dum iste istum sanctum et alius alium conatur superbe praeferre.**  **Talia autem velle scire et investigare nullum fructum afferunt**  **sed magis sanctis displicent,**  **quia *non sum Deus dissensionis sed pacis* - *(1Co 14 : 33)***  **quae pax magis in humilitate vera**  **quam in propria exaltatione consistit.** |

|  |
| --- |
| **3. « Quidam zelo dilectionis trahuntur ad hos vel ad illos ampliori effectu -**  **sed humano potius quam divino.**  **Ego sum qui cunctos condidi sanctos,**  **ego donavi gratiam, ego praestiti gloriam.**  **Ego novi singulorum merita,**  ***ego praeveni eos in benedictionibus dulcedinis meae*. *(Ps 21 : 4)***  **Ego praescivi dilectos ante saecula,**  ***ego eos elegi de mundo* - *(Joh 15 : 19)* non ipsi me praeelegerunt.**  **Ego vocavi per gratiam, attraxi per miscericordiam.**  **Ego perduxi eos per tentationes varias,**  **ego infudi consolationes magnificas.**  **Ego dedi perseverantiam, ego coronavi eorum patientiam.** |

|  |
| --- |
| **4. « Ego primum et novissimum agnosco,**  **ego omnes inaestimabili dilectione amplector.**  **Ego laudandus sum in omnibus sanctis meis,**  **ego super omnia benedicendus sum et honorandus in singulis,**  **quos sic gloriose magnificavi et praedestinavi**  **sine ullis praecedentibus propriis meritis.**  **Qui ergo unum de minimis meis contempserit**  **nec magnum honorat:**  **quia pusillum et magnum ego feci.**  **Et qui derogat alicui sanctorum**  **derogat et mihi et caeteris omnibus in regno caelorum.**  **Omnes unum sunt per caritatis vinculum:**  **idem sentiunt, idem volunt**  **et omnes in unum se diligunt.** |

|  |
| --- |
| **5. « Adhuc autem - quod multo altius est -**  **plus me quam se et sua merita diligunt.**  **Nam supra se rapti et extra propriam dilectionem tracti,**  **toti in amorem mei pergunt**  **in quo et fruitive quiescunt.**  **Nihil est quod eos avertere possit aut deprimere:**  **quippe qui, aeterna veritate pleni,**  **igne ardescunt inexstinguibilis caritatis.**  **Taceant igitur carnales et animales homines de sanctorum sta-**  **tu disserere,**  **qui non norunt nisi privata gaudia diligere.**  **Demunt et addunt pro sua inclinatione,**  **non prout placet aeternae Veritati.** |

|  |
| --- |
| **6. « In multis est ignorantia, eorum maxime qui parum illuminati**  **raro aliquem perfecta dilectione spirituali diligere norunt.**  **Multum adhuc naturali affectu et humana amicitia**  **ad hos vel ad illos trahuntur,**  **et sicut in inferioribus se habent**  **ita et de caelestibus imaginantur.**  **Sed est distantia incomparabilis quae imperfecti cogitant**  **et quae illuminati viri per revelationem supernam speculantur.** |

|  |
| --- |
| **7. « Cave ergo, fili, de istis curiose tractare**  **quae tuam scientiam excedunt -**  **sed hoc magis satage et intende**  **ut vel minimus in regno Dei queas inveniri.**  **Et si quispiam sciret quis alio sanctior esset**  **vel major haberetur in regno caelorum,**  **quid ei haec notitia prodesset**  **nisi se ex hac cognitione coram me humiliaret**  **et in majorem nominis mei laudem exsurgeret?**  **Multo acceptius Deo facit qui de peccatorum suorum magnitudine**  **et virtutum suarum parvitate cogitat**  **et quam longe a perfectione sanctorum distat,**  **quam is qui de eorum majoritate vel parvitate disputat.**  **Melius est sanctos devotis precibus et lacrymis exorare**  **et eorum gloriosa suffragia humili mente implorare**  **quam eorum secreta vana inquisitione perscrutari.** |

|  |
| --- |
| **8. « Illi bene et optime contentantur -**  **si homines scirent contentari et vaniloquia sua compescere.**  **Non gloriantur de propriis meritis**  **quippe qui sibi nihil bonitatis adscribunt sed totum mihi,**  **quoniam ipsis cuncta ex infinita caritate mea donavi.**  **Tanto amore divinitatis et gaudio supereffluenti replentur,**  **ut nihil eis desit gloriae nihilque possit deesse felicitatis.**  **Omnes sancti quanto altiores in gloria**  **tanto humiliores in se ipsis,**  **et mihi viciniores et dilectiores existunt.**  **Ideoque habes scriptum:**  **quia *mittebant coronas suas ante Deum,***  ***et ceciderunt in facies suas coram Agno***  ***et adoraverunt Viventem in saecula saeculorum. (Ap 4 : 10, 5 : 4)*** |

|  |
| --- |
| **9. « Multi quaerunt *quis major sit in regno Dei* *(Mt 18 : 1)***  **qui ignorant an cum minimis erunt digni computari.**  **Magnum est vel minimum esse in caelo**  **ubi omnes magni sunt:**  **quia *omnes filii Dei vocabuntur -* et erunt. *(Mt 5 : 9)***  ***Minimus erit in mille***  ***et peccator centum annorum morietur. (Es 65 : 20)***  **Cum enim quaererent discipuli quis major esset in regno caelorum**  **tale audierunt responsum:**  ***« Nisi conversi fueritis et efficiamini sicut parvuli***  ***non intrabitis in regnum caelorum.***  ***Quicumque ergo humiliaverit se sicut parvulus iste***  ***hic major est in regno caelorum ». (Mt 18 : 3-4)*** |

|  |
| --- |
| **10. « Vae eis qui cum parvulis humiliare se sponte dedignantur,**  **quoniam humilis janua regni caelestis eos non admittet intrare.**  ***Vae etiam divitibus,***  ***qui habent hic consolationes suas*. *(Lc 6 : 24)***  **Quia, pauperibus intrantibus in regnum Dei,**  **ipsi stabunt foris ejulantes.**  **Gaudete humiles, et exultate pauperes,**  ***quia vestrum est regnum De*i - *(Lc 6 : 20)***  **si tamen in veritate ambulatis ».** |

## Capitulum 59.

## Quod omnis spes et fiducia

## in solo Deo est figenda *audio: 31.04*

|  |
| --- |
| **1. « Domine, quae est fiducia mea quam in hac vita habeo**  **aut quod majus solatium meum ex omnibus apparentibus sub caelo?**  **Nonne tu, Domine Deus meus,**  **cujus misericordiae non est numerus?**  **Ubi mihi bene fuit sine te**  **aut quando male esse potuit praesente te?**  **Malo pauper esse propter te**  **quam dives sine te.**  **Eligo potius tecum in terra peregrinari**  **quam sine te caelum possidere.**  **Ubi tu, ibi caelum -**  **atque ibi mors et infernus ubi tu non es.**  **Tu mihi in desiderio es;**  **et ideo post te gemere, clamare et exorare necesse est.**  **In nullo denique possum plene confidere,**  **qui in necessitatibus auxilietur opportunius**  **nisi in te solo Deo meo.**  **Tu es spes mea, tu fiducia mea,**  **tu consolator meus et fidelissimus in omnibus.** |

|  |
| --- |
| **2. « *Omnes quae sua sunt quaerunt* - *(Phil 2 : 21)***  **tu salutem meam et profectum meum solummodo praetendis**  **et omnia in bonum mihi convertis.**  **Etiamsi variis tentationibus et adversitatibus exponas,**  **hoc totum ad utilitatem meam ordinas,**  **qui mille modis dilectos tuos probare consuevisti.**  **In qua probatione non minus diligi debes et laudari**  **quam si caelestibus consolationibus me repleres.** |

|  |
| --- |
| **3. « In te ergo, Domine Deus,**  **pono totam spem meam et refugium;**  **in te omnem tribulationem et angustiam meam constituo,**  **quia totum infirmum et instabile invenio**  **quidquid extra te conspicio.**  **Non enim proderunt multi amici**  **neque fortes auxiliarii adjuvare poterunt;**  **nec prudentes consiliarii responsum utile dare**  **neque libri doctorum consolari;**  **nec aliqua praetiosa substantia liberare**  **nec locus aliquis secretus et amoenus contutari,**  **si tu ipse non assistas, juves, confortes,**  **consoleris, instruas et custodias.** |

|  |
| --- |
| **4. « Omnia namque quae ad pacem videntur esse et felicita- tem habendam**  **te absente nihil sunt nihilque felicitatis in veritate conferunt.**  **Finis ergo omnium bonorum**  **et altitudo vitae et profunditas eloquiorum tu es,**  **et in te super omnia sperare**  **fortissimum solatium servorum tuorum.**  ***Ad te sunt oculi mei*, *(Ps 141 : 8)***  **in te confido, Deus meus, misericordiarum Pater!**  **Benedic et sanctifica animam meam benedictione caelesti**  **ut fiat habitatio sancta tua et sedes aeternae gloriae tuae,**  **nihilque in templo tuae dignitatis inveniatur**  **quod oculos tuae majestatis offendat.**  **Secundum magnitudinem bonitatis tuae**  **et multitudinem miserationum tuarum**  **respice in me,**  **et exaudi orationem pauperis servi tui**  **longe exulantis in regione umbrae mortis.**  **Protege et conserva animam servuli tui**  **inter tot discrimina vitae corruptibilis,**  **ac comitante gratia tua dirige per viam pacis**  **ad patriam perpetuae claritatis.**  **Amen ».** |

# Liber quartus

# Devota exhortatio

# ad sacram communionem *audio: 00.12*

|  |
| --- |
| **Vox Christi:**  ***« Venite ad me, omnes qui laboratis et onerati estis,***  ***et ego reficiam vos »*, dicit Dominus. *(Mt 11 : 28)***  ***« Panis quem ego dabo***  ***caro mea est pro mundi vita.***  ***Accipite et comedite:***  ***hoc est Corpus meum quod pro vobis tradetur.***  ***Hoc facite in meam commemorationem. (Lc 22 : 19, 1Co 11 : 24)***  ***Qui manducat meam carnem et bibit meum sanguinem***  ***in me manet et ego in illo. (Joh 6 : 57)***  ***Verba quae ego locutus sum vobis***  ***spiritus et vita sunt ». (Joh 6 : 64)*** |

## Capitulum 1.

## Cum quanta reverentiae

## Christus sit suscipiendus *audio: 00.10*

|  |
| --- |
| **Vox discipuli:**  **1. « Haec sunt verba tua, Christe, Veritas aeterna,**  **quamvis non uno tempore prolata nec uno in loco conscripta.**  **Quia ergo tua sunt et vera**  **gratanter mihi et fideliter cuncta sunt accipienda.**  **Tua sunt et tu ea protulisti,**  **et mea quoque sunt**  **quia pro salute mea ea edidisti:**  **libenter suspicio ea ex ore tuo**  **ut arctius inserantur cordi meo.**  **Excitant me verba tantae pietatis,**  **plena dulcedinis et dilectionis -**  **sed terrent me delicta propria,**  **et ad capienda tanta mysteria**  **me reverberat impura conscientia.**  **Provocat me dulcedo verborum tuorum -**  **sed onerat multitudo vitiorum meorum.** |

|  |
| --- |
| **2. « Jubes ut fiducialiter ad te accedam**  **si tecum velim habere partem,**  **et ut immortalitatis accipiam alimoniam,**  **si aeternam cupiam obtinere vitam et gloriam.**  ***« Venite »,* inquis*, « ad me omnes qui laboratis et onerasti estis,***  ***et ego reficiam vos ». (Mt 11 : 28)***  **O, dulce et amicabile verbum in aure peccatoris,**  **quod tu, Domine Deus meus, egenum et pauperem invitas**  **ad communionem tui sanctissimi corporis.**  **Sed quis ego sum, Domine,**  **ut ad te praesumam accedere?**  ***Ecce caeli caelorum te non capiunt - (1 R 8 :27)***  **et tu dicis*: « Venite ad me omnes »*!** |

|  |
| --- |
| **3. « Quid sibi vult ista piissima dignatio**  **et tam amicabilis invitatio?**  **Quomodo ausus ero venire,**  **qui nihil boni mihi conscius sum unde possim praesumere?**  **Quomodo te introducam in domum meam,**  **qui saepius offendi benignissimam faciem tuam?**  **Reverentur angeli et archangeli, metuunt sancti et justi,**  **et tu dicis: *« Venite ad me omnes »*!**  **Nisi tu, Domine, hoc diceres, quis verum esse crederet?**  **Et nisi tu juberes, quis accedere attentaret?** |

|  |
| --- |
| **4. « Ecce Noe vir justus in arcae fabrica centum annis laboravit**  **ut cum paucis salvaretur -**  **et ego quomodo me potero una hora praeparare**  **ut mundi Fabricatorem cum reverentia sumam?**  **Moyses, famulus tuus, magnus et specialis amicus tuus,**  **arcam ex lignis imputribilibus fecit**  **quam et mundissimo vestivit auro,**  **ut tabulas legis in ea reponeret -**  **et ego putrida creatura**  **audebo te Conditorem legis ac vitae datorem tam facile suscipere?**  **Salomon, sapientissimus regum Israel,**  **templum magnificum septem annis in laudem nominis tui aedificavit,**  **et octo diebus festum dedicationis ejus celebravit:**  **mille hostias pacificas obtulit**  **et arcam faederis in clangore buccinae et jubilo**  **in loco sibi praeparato solemniter collocavit -**  **Et ego infelix et pauperrimus hominum,**  **quomodo te in domum meam introducam,**  **qui vix mediam expendere devote novi horam? -**  **et utinam vel semel digne fere mediam!** |

|  |
| --- |
| **5. « O, mi Deus, quantum illi ad placendum tibi agere studuerunt!**  **Heu, quam pusillum est quod ago!**  **Quam breve expleo tempus cum me ad communicandum dispono!**  **Raro totus collectus,**  **rarissime ab omni distractione purgatus.**  **Et certe in tua salutari deitatis praesentia**  **nulla deberet occurrere indecens cogitatio -**  **nulla etiam occupare creatura,**  **quia non angelum sed angelorum Dominum**  **suscepturus sum hospitio.** |

|  |
| --- |
| **6. « Est tamen valde magna distantia inter arcam fœderis**  **cum suis reliquiis,**  **et mundissimum Corpus tuum cum suis ineffabilibus virtutibus,**  **inter legalia illa sacrificia futurorum praefigurativa**  **et veram Corporis tui hostiam,**  **omnium antiquorum sacrificiorum completivam.** |

|  |
| --- |
| **7. « Quare igitur non magis ad tuam venerabilem inardesco prae- sentiam?**  **Cur non majori me praeparo sollicitudine ad tua sancta sumenda,**  **quando illi antiqui sancti patriarchae et prophetae**  **reges quoque et principes cum universo populo**  **tantum devotionis demonstrarunt affectum**  **erga cultum divinum?** |

|  |
| --- |
| **8. « Saltavit devotissimus rex David coram arca Dei totis veribus,**  **recolens beneficia olim indulta patribus.**  **Fecit diversi generis organa,**  **psalmos edidit et cantari instituit cum laetitia,**  **cecinit et ipse frequenter in cithara**  **Spiritus Sancti afflatus gratia,**  **docuit populum Israel toto corde Deum laudare**  **et ore consono diebus singulis benedicere et praedicare.**  **Si tanta agebatur tunc devotio**  **ac divinae laudis extitit recordatio coram arca testamenti,**  **quanta nunc mihi et omni populo christiano**  **habenda est reverentia et devotio in praesentia Sacramenti**  **in sumptione excellentissimi corporis Christi!** |

|  |
| --- |
| **9. « Currunt multi ad diversa loca pro visitandis reliquiis sanctorum**  **et mirantur auditis gestis eorum.**  **Ampla aedificia templorum inspiciunt**  **et osculantur sericis et auro involuta sacra ossa ipsorum.**  **Et ecce, tu praesens es hic apud me in altari,**  **Deus meus, Sanctus sanctorum,**  **Creator hominum et Dominus angelorum.**  **Saepe in talibus videndis curiositas est hominum**  **et novitas invisorum -**  **et modicus reportatur emendationis fructus,**  **maxime ubi est tam levis sine vera contritione discursus.**  **Hic autem in Sacramento altaris totus praesens es Deus meus,**  **homo Christus Jesus:**  **ubi et copiosus percipitur aeternae salutis fructus**  **quotienscumque fueris digne ac devote susceptus.**  **Ad istud vero non trahit levitas aliqua**  **nec curiositas aut sensualitas,**  **sed firma fides, devota spes, et sincera caritas.** |

|  |
| --- |
| **10. « O, invisibilis Conditor mundi Deus,**  **quam mirabiliter agis nobiscum,**  **quam suaviter et gratiose cum electis tuis disponis,**  **quibus temet ipsum in Sacramento sumendum proponis!**  **Hoc namque omnem intellectum superat,**  **hoc specialiter devotorum corda trahit**  **et accendit affectum.**  **Ipsi enim veri fideles tui**  **qui totam vitam suam ad emendationem disponunt,**  **ex hoc dignissimo Sacramento magnam devotionis gratiam**  **et virtutis amorem frequenter recipiunt.** |

|  |
| --- |
| **11. « O, admirabilis et abscondita gratia Sacramenti**  **quam norunt tantum Christi fideles -**  **infideles autem et peccatis servientes experiri non possunt!**  **In hoc Sacramento confertur spiritualis gratia**  **et reparatur in anima virtus amissa,**  **et per peccatum deformata redit pulchritudo.**  **Tanta est aliquando haec gratia**  **ut ex plenitudine collatae devotionis**  **non tantum mens sed et debile corpus**  **vires sibi praestitas sentiat ampliores.** |

|  |
| --- |
| **12. « Dolendum tamen valde et miserandum**  **super tepiditate et negligentia nostra,**  **quod non majori affectu trahimur ad Christum sumendum,**  **in quo tota spes salvandorum consistit et meritum.**  **Ipse enim est sanctificatio nostra et redemptio,**  **ipse consolatio viatorum et sanctorum aeterna fruitio. Dolendum itaque valde**  **quod multi tam parum hoc salutare mysterium advertunt**  **quod caelum laetificat et mundum conservat universum.**  **Heu caecitas et duritia cordis humani**  **tam ineffabile donum non magis attendere**  **et ex quotidiano usu etiam ad inadvertentiam defluere!** |

|  |  |
| --- | --- |
| **13. « Si enim hoc sanctissimum Sacramentum in uno tantum celebraretur loco**  **et ab uno tantum consecraretur sacerdote in mundo,**  **quanto putas desiderio ad illum locum**  **et ad talem Dei sacerdotem homines afficerentur**  **ut divinia ministeria celebrari viderent?**  **Nunc autem multi facti sunt sacerdotes**  **et in multis locis offertur Christus:**  **ut tanto major appareat gratia et dilectio Dei ad hominem**  **quanto latius est sacra communio diffusa orbem.** | |
| **Gratias tibi, Jesu bone, pastor aeterne,**  **qui nos pauperes et exules**  **dignatus est praetioso corpore et sanguine tuo reficere,**  **et ad haec mysteria percipienda**  **etiam proprii oris tui eloquio invitare dicendo:**  ***« Venite ad me, omnes qui laboratis et onerati estis,***  ***et ego reficiam vos ». (Mt 11 : 28)*** |

## Capitulum 2.

## Quod magna bonitas et caritas Dei

## in Sacramento homini exhibetur *audio: 12.10*

|  |
| --- |
| **Vox discipuli:**  **1. « Super bonitate tua et magna misericordia tua,**  **Domine, confisus,**  **accedo aeger ad Salvatorem,**  **esuriens et sitiens ad fontem vitae,**  **egenus ad Regem caeli, servus ad Dominum,**  **creatura ad Creatorem,**  **desolatus ad meum pium Consolatorem.**  **Sed unde hoc mihi ut venias ad me?**  **Quis ego sum ut praestes mihi temet ipsum?**  **Quomodo audet peccator coram te apparere**  **et tu quomodo dignaris ad peccatorem venire?**  **Tu nosti servum tuum**  **et scis quia nihil boni in se habet unde hoc illi praestes.**  **Confiteor igitur vilitatem meam -**  **agnosco tuam bonitatem, laudo pietatem,**  **et gratias ago propter nimiam caritatem.**  **Propter temet ipsum enim hoc facis - non propter mea merita,**  **ut bonitas tua mihi magis innotescat,**  **caritas amplior ingeratur et humilitas perfectius commendetur.**  **Quia ergo tibi hoc placet et tu sic fieri jussisti,**  **placet et mihi dignatio tua:**  **et utinam iniquitas mea non obsistat!** |

|  |
| --- |
| **2. « O, dulcissime et benignissime Jesu,**  **quanta tibi reverentia et gratiarum actio cum perpetua laude**  **pro susceptione sacri Corporis tui debetur,**  **cujus dignitatem nullus hominum explicare potens invenitur!**  **Sed quid cogitabo in hac communione,**  **in accessu ad Dominum meum,**  **quem debite venerari nequeo**  **et tamen devote suscipere desidero?**  **Quid cogitabo melius et salubrius**  **nisi me ipsum totaliter humiliando coram te**  **et tuam infinitam bonitatem exaltando supra me?**  **Laudo te, Deus meus, et exalto in aeternum.**  **Despicio me et subicio tibi**  **in profundum vilitatis meae.** |

|  |
| --- |
| **3. « Ecce, tu Sanctus sanctorum,**  **et ego sordes peccatorum:**  **Ecce, tu inclinas te ad me,**  **qui non sum dignus ad te respicere.**  **Ecce, tu venis ad me, tu vis esse mecum,**  **tu invitas ad convivium tuum,**  **tu mihi dare vis caelestem cibum et *panem angelorum ad man- ducandum, (Ps 77 : 25)***  **non alium sane quam te ipsum, panem vivum,**  ***qui de caelo descendisti et das vitam mundo*. *(Joh 6 : 33, 51)*** |

|  |
| --- |
| **4. « Ecce unde dilectio procedit,**  **qualis dignatio illucescit!**  **Quam magnae gratiarum actiones et laudes**  **tibi pro his debentur!**  **O, quam salutare et utile consilium tuum**  **cum istud instituisti!**  **Quam suave et jucundum convivium**  **cum te ipsum in cibum donasti!**  **O, quam admirabilis operatio tua, Domine,**  **quam potens virtus tua, quam infallibilis veritas tua!**  ***Dixisti* enim et *facta sunt omnia:*  *(Ps 148 : 5)***  **et hoc factum es quod ipse jussisti.** |

|  |
| --- |
| **5. « Mira res et fide digna ac humanum vincens intellectum,**  **quod tu, Domine Deus meus, verus Deus et homo,**  **sub modica specie panis et vini integer contineris**  **et sine consumptione a sumente manducaris.**  **Tu, Domine universorum, qui nullius habes indigentiam,**  **voluisti per Sacramentum tuum habitare in nobis:**  **conserva cor meum et corpus immaculatum,**  **ut laeta et pura conscientia saepius tua valeam celebrare mysteria**  **et ad meam perpetuam accipere salutem,**  **quae ad tuum praecipue honorem et memoriale perenne**  **sanxisti et instituisti.** |

|  |
| --- |
| **6. « Laetare, anima mea, et gratias age Deo**  **pro tam nobili munere et solatio singulari**  **in hac lacrymarum valle tibi relicto!**  **Nam quoties hoc mysterium recolis et Christi corpus accipis,**  **toties tuae redemptionis opus agis**  **et particeps omnium meritorum Christi efficeris.**  **Caritas etenim Christi nunquam minuitur**  **et magnitudo propitiationis ejus nunquam exhauritur.**  **Ideo nova semper mentis renovatione ad hoc disponere te debes**  **et magnum salutis mysterium attenta consideratione pensare.**  **Ita magnum, novum et jucundum tibi videri debet**  **cum celebras aut missam audis,**  **ac si eodem die Christus primum in uterum Virginis descendens**  **homo factus esset,**  **aut in cruce pendens**  **pro salute hominum pateretur et moreretur ».** |

## Capitulum 3.

## Quod utile sit saepe communicare *audio: 18.02*

|  |
| --- |
| **Vox discipuli:**  **1. « Ecce, ego ad te venio, Domine,**  **ut bene mihi sit ex munere tuo**  **et laetificer in convivio sancto tuo**  ***quod parasti in dulcedine tua pauperi*, Deus. *(Ps 68 : 11)***  **Ecce, in te est totum quod desiderare possum et debeo.**  **Tu salus mea et redemptio,**  **spes et fortitudo, decus et gloria.**  ***Laetifica* ergo hodie *animam servi tui*,**  ***quoniam ad te*, Domine Jesu, *animam meam levavi. (Ps 86 : 4)***  **Desidero te nunc devote ac reverenter suscipere,**  **cupio te in domum meam inducere,**  **quatenus cum Zachaeo merear a te benedici**  **ac inter filios Abrahae computari.**  **Anima mea Corpus tuum concupiscit,**  **cor meum tecum uniri desiderat.** |

|  |
| --- |
| **2. « Trade te mihi, et sufficit:**  **nam praeter te nulla consolatio valet.**  **Sine te esse nequeo**  **et sine visitatione tua vivere non valeo.**  **Ideoque oportet me frequenter ad te accedere**  **et in remedium salutis meae recipere,**  ***ne forte deficiam in via (Mt 15 : 32)***  **si fuero caelesti fraudatus alimonia.**  **Sic enim tu, misericordissime Jesu,**  **praedicans populis et varios curans languores,**  **aliquando dixisti:**  ***« Nolo eos jejunos dimittere in domum sua***  ***ne dificiant in via ». (Mt 15 : 32)***  **Age igitur hoc mecum modo,**  **qui te pro fidelium consolatione in sacramento reliquisti.**  **Tu es enim suavis refectio animae,**  **et qui te digne manducaverit**  **particeps et haeres erit aeternae gloriae.** |

|  |
| --- |
| **3. « Necessarium quidem mihi est, qui tam saepe labor et pecco,**  **tam cito torpesco et deficio,**  **ut per frequentes orationes et confessiones**  **ac sacram Corporis tui perceptionem**  **me renovem, mundem et accendam -**  **ne forte diutius abstinendo**  **a sancto proposito defluam.**  ***Proni enim sunt sensus hominis ad malum***  ***ab adolescentia sua*, *(Gen 8 : 21)***  **et nisi succurrat divina medicina**  **labitur homo mox ad pejora.**  **Retrahit ergo sancta communio a malo**  **et confortat in bono.**  **Si enim modo tam saepe negligens sum et tepidus**  **quando communico aut celebro,**  **quid fieret si medelam non sumerem**  **et tam grande juvamen non quaererem?**  **Et licet omni die non sim aptus**  **et ad celebrandum bene dispositus,**  **dabo tamen operam congruis temporibus**  **divina percipere mysteria**  **ac tantae gratiae participem me praebere.**  **Nam haec est una principalis fidelis animae consolatio**  ***quamdiu peregrinatur ad te in mortali corpore*, *(2Co 5 : 6)***  **ut, saepius memor Dei sui,**  **Dilectum suum devota suscipiat mente.** |

|  |
| --- |
| **4. « O, mira circa nos tuae pietatis dignatio:**  **quod tu, Domine Deus,**  **Creator et Vivificator omnium spirituum,**  **ad pauperculam dignaris venire animam**  **et cum tota divinitate tua ac humanitate**  **ejus impinguare esuriem!**  **O, felix mens et beata anima,**  **quae te, Dominum Deum suum, meretur devote suscipere**  **et in tua susceptione spirituali gaudio repleri!**  **O, quam magnum suscipit Dominum,**  **quam dilectum inducit hospitem!**  **Quam jucundum recipit socium,**  **quam fidelem acceptat amicum!**  **Quam speciosum et nobilem amplectitur sponsum,**  **prae omnibus dilectis et super omnia desiderabilia amandum!**  **Sileant a facie tua, dulcissime Dilecte meus, caelum et terra**  **et omnis ornatus eorum:**  **quoniam quidquid laudis habent ac decoris**  **ex dignatione tuae est largitatis,**  **nec ad decorem tui pervenient nominis,**  ***cujus sapientiae non est numerus »*. *(Ps 147 : 5)*** |

## Capitulum 4.

## Quod multa praestantur

## devote communicantibus *audio: 23.05*

|  |
| --- |
| **Vox discipuli:**  **1. « Domine Deus meus,**  ***praeveni servum tuum in benedictione dulcedinis tuae*, *(Ps 21 : 4)***  **ut ad tuum magnificum Sacramentum**  **digne ac devote merear accedere.**  **Excita cor meum in te**  **et a gravi torpore exue me.**  ***Visita me in salutari tuo (Ps 106 : 4)***  **ad gustandum in spiritu sauvitatem tuam**  **quae in hoc Sacramento tanquam in fonte plenarie latet. Illumina quoque oculos meos ad intuendum tantum mysterium**  **et ad credendum illud indubitata fide me robora.**  **Est enim operatio tua - non humana potentia:**  **tua sacra institutio - non hominis adinventio.**  **Non enim ad haec capienda et intelligenda**  **aliquis idoneus per se reperitur,**  **quae angelicam etiam subtilitatem transcendunt.**  **Quid ergo ego peccator indignus, terra et cinis,**  **de tam alto sacro secreto potero investigare et capere?** |

|  |
| --- |
| **2. « Domine, in simplicitate cordis mei,**  **in bona firma fide et in tua jussione**  **ad te cum spe ac reverentia accedo.**  **Et vere credo quia tu praesens es hic in Sacramento**  **Deus et homo.**  **Vis ergo ut te suscipiam**  **et me ipsum tibi in caritate uniam.**  **Unde tuam precor clementiam**  **et specialem ad hoc imploro mihi donare gratiam,**  **ut totus in te liquefiam et amore pereffluam**  **atque de nulla aliena consolatione amplius me intromittam.**  **Est enim hoc altissimum et dignissimum Sacramentum,**  **salus animae et corporis,**  **medicina omnis spiritualis languoris**  **in quo vitia mea curantur, passiones fraenantur,**  **tentationes vincuntur aut minuuntur,**  **gratia major infunditur, virtus incepta augetur,**  **firmatur fides, spes roboratur,**  **et caritas ignescit ac dilatatur.** |

|  |
| --- |
| **3. « Multa namque bona largitus es,**  **et adhuc saepius largiris in Sacramento dilectis tuis devote com- municantibus,**  **Deus meus, susceptor animae meae,**  **reparator infirmitatis humanae**  **et totius dator consolationis internae.**  **Nam multam ipsis consolationem adversus varias tribulationes infundis,**  **et de immo dejectionis propriae ad spem tuae protectionis erigis**  **atque nova quadam gratia eos intus recreas et illustras,**  **ut qui anxii primum et sine affectione se ante communionem sen- serant -**  **postea refecti cibo potuque caelesti**  **in melius se mutatos inveniant.**  **Quod idcirco cum electis tuis dispensanter agis,**  **ut veraciter agnoscant et patenter experiantur**  **quantum infirmitatis ex se ipsis habeant**  **et quid bonitatis ac gratiae ex te consequantur:**  **quia, ex semet ipsis frigidi, duri et indevoti,**  **ex te autem ferventes, alacres et devoti esse merentur.**  **Quis enim ad fontem suavitatis humiliter accedens**  **non modicum suavitatis inde reportat?**  **Aut quis juxta copiosum ignem stans**  **non parum caloris inde percipit?**  **Et tu fons es semper plenus et super abundans,**  **ignis jugiter ardens et nunquam deficiens.** |

|  |
| --- |
| **4. « Unde, si mihi non licet haurire de plenitudine fontis**  **nec usque ad satietatem potare,**  **apponam tamen os meum ad foramen caelestis fistulae**  **ut saltem modicam inde guttulam capiam**  **ad refocillandam sitim meam et non penitus exarescam.**  **Et si necdum totus caelestis et tam ignitus**  **ut cherubim et seraphim esse possum,**  **conabor tamen devotioni insistere et cor meum praeparare,**  **ut vel modicam divini incendii flammam**  **ex humili sumptione vivifici Sacramenti conquiram.**  **Quidquid autem mihi deest, Jesu bone, Salvator sanctissime,**  **tu pro me supple benigne ac gratiose,**  **qui omnes ad te dignatus es vocare, dicens:**  ***« Venite ad me, omnes qui laboratis et onerati estis,***  ***et ego reficiam vos ». (Mt 11 : 28)*** |

|  |
| --- |
| **5. « Ego quidem laboro in sudore vultus mei,**  **dolore cordis torqueor, peccatis oneror, tentationibus inquietor,**  **multis malis passionibus implicor et premor -**  **et non est qui adjuvet,**  **non est qui liberet et salvum faciat**  **nisi tu, Domine Deus, Salvator meus,**  **cui committo me et omnia mea**  **ut me custodias et perducas in vitam aeternam.**  **Suscipe me in laudem et gloriam nominis tui,**  **qui Corpus tuum et Sanguinem in cibum et potum mihi parasti.**  **Praesta, Domine Deus salutaris meus,**  **ut cum frequentatione mysterii tui**  **crescat meae devotionis affectus ».** |

## Capitulum 5.

## De dignitate Sacramenti

## et statu sacerdotali *audio: 29.43*

|  |
| --- |
| **Vox Dilecti:**  **1. « Si haberes angelicam puritatem**  **et sancti Johannis Baptistae sanctitatem,**  **non esses dignus hoc Sacramentum accipere nec tractare.**  **Non enim hoc meritis debetur hominum**  **quod homo consecret et tractet Christi sacramentum**  **et sumat in cibum panem angelorum.**  **Grande mysterium et magna dignitas sacerdotum,**  **quibus datum est quod angelis non est concessum!**  **Soli namque sacerdotes rite in Ecclesia ordinati**  **potestatem habent celebrandi et Corpus Christi consecrandi:**  **sacerdos quidem minister est Dei,**  **utens verbo Dei per jussionem et institutionem Dei.**  **Deus autem ibi principalis est auctor et invisibilis operator,**  **cui subest omne quod voluerit**  **et paret omne quod jusserit.** |

|  |
| --- |
| **2. « Plus ergo credere debes Deo omnipotenti**  **in hoc excellentissimo Sacramento**  **quam proprio sensui aut aliqui signo visibili.**  **Ideoque cum timore et reverentia ad hoc opus est accedendum.**  **Attende tibi et vide cujus ministerium tibi traditum est**  **per impositionem manus episcopi.**  **Ecce sacerdos factus es et ad celebrandum consecratus:**  **vide nunc ut fideliter et devote**  **in suo tempore Deo sacrificum offeras,**  **et te ipsum irreprehensibilem exhibeas.**  **Non alleviasti onus tuum,**  **sed arctiori jam alligatus es vinculo disciplinae**  **et ad majorem teneris perfectionem sanctitatis.**  **Sacerdos omnibus virtutibus debet esse ornatus**  **et aliis bonae vitae exemplum praebere.**  **Ejus conversatio non cum popularibus et communibus hominum viis,**  **sed cum angelis in caelo aut cum perfectis viris in terra.** |

|  |
| --- |
| **3. « Sacerdos sacris vestibus indutus Christi vices gerit**  **ut Deum pro se et pro omni populo suppliciter et humiliter roget:**  **habet ante se et retro dominicae crucis signum**  **ad memorandam jugiter Christi passionem.**  **Ante se crucem in casula portat**  **ut Christi vestigia diligenter inspiciat**  **et sequi ferventer studeat.**  **Post se cruce signatus est**  **ut adversa quaelibet ab aliis illata clementer pro Deo toleret.**  **Ante se crucem gerit ut propria peccata lugeat -**  **post se, ut aliorum etiam commissa per compassionem defleat**  **et se medium inter Deum et peccatorem constitutum esse sciat,**  **nec ab oratione et oblatione sancta torpescat**  **donec gratiam et misericordiam impetrare mereatur.**  **Quando sacerdos celebrat**  **Deum honorat, angelos laetificat, Ecclesiam aedificat,**  **vivos adjuvat, defunctis requiem praestat,**  **et sese omnium bonorum participem efficit ».** |

## Capitulum 6.

## Interrogatio de exercitio ante communionem *audio: 00.13*

|  |
| --- |
| **Vox discipuli:**  **1. « Cum tuam dignitatem, Domine, et meam vilitatem penso,**  **valde contremisco et in me ipso confundor.**  **Si enim non accedo, vitam fugio -**  **et si indigne me ingessero, offensam incurro.**  **Quid ergo faciam, Deus meus,**  **auxiliator meus et consiliator in necessitatibus?** |

|  |
| --- |
| **2. « Tu doce me viam rectam,**  **propone breve aliquod exercitium sacrae communioni congruum.**  **Utile est enim scire qualiter scilicet devote ac reverenter**  **tibi praeparare debeam cor meum**  **ad recipiendum salubriter tuum Sacramentum,**  **seu etiam celebrandum tam magnum et divinum sacrificium ».** |

## Capitulum 7.

## De discussione propriae conscientiae

## et emendationis proposito *audio: 00.12*

|  |
| --- |
| **Vox Dilecti:**  **1. « Super omnia,**  **cum summa humilitate cordis et supplici reverentia,**  **cum plena fide et pia intentione honoris Dei,**  **ad hoc Sacramentum celebrandum, tractandum et sumendum,**  **oportet Dei accedere sacerdotem.**  **Diligenter examina conscientiam tuam**  **et pro posse tuo vera contritione et humili confessione**  **eam munda et clarifica,**  **ita ut nil grave habeas aut scias quod te remordeat**  **et liberum accessum impediat.**  **Habeas displicentiam omnium peccatorum tuorum in generali**  **et pro quotidianis excessibus magis in speciali doleas et gemas.**  **Et, si tempus patitur, Deo in secreto cordis**  **cunctas confidere passionum tuarum miserias.** |

|  |
| --- |
| **2. « Ingemisce et dole**  **quod adhuc ita carnalis sis et mundanus:**  **tam immortificatus a passionibus,**  **tam plenus concupiscentiarum motibus,**  **tam incustoditus in sensibus exterioribus,**  **tam saepe multis vanis phantasiis implicatus,**  **tam multum inclinatus ad exteriora,**  **tam negligens ad interiora;**  **tam levis ad risum et dissolutionem,**  **tam durus ad fletum et compunctionem;**  **tam promtus ad laxiora et carnis commoda,**  **tam segnis ad rigorem et fervorem,**  **tam curiosus ad nova audienda et pulchra intuenda,**  **tam remissus ad humilia et abjecta amplectenda;**  **tam cupidus ad multa habenda,**  **tam parcus ad dandum, tam tenax ad retinendum;**  **tam inconsideratus in loquendo, tam incontinens in tacendum;**  **tam incompositus in moribus, tam importunus in actibus;**  **tam effusus super cibum, tam surdus ad Dei verbum;**  **tam velox ad quietem, tam tardus ad laborem;**  **tam vigilans ad fabulas, tam somnolentus ad vigilias sacras;**  **tam festinus ad finem, tam vagus ad attendendum;**  **tam negligens in horis persolvendis,**  **tam tepidus in celebrando, tam aridus in communicando;**  **tam cito distractus, tam raro plene tibi collectus;**  **tam subito commotus ad iram, tam facilis ad alterius displicentiam,**  **tam pronus ad judicandum, tam rigidus ad arguendum;**  **tam laetus ad prospera, tam debilis in adversis;**  **tam saepe multa bona proponens -**  **et modicum ad effectum perducens!** |

|  |
| --- |
| **3. « His et aliis defectibus tuis**  **cum dolore et magna displicentia propriae infirmitatis**  **confessis ac deploratis,**  **firmum statue propositum semper emendandi vitam tuam**  **et in melius proficiendi.**  **Deinde cum plena resignatione et integra voluntate**  **offer te ipsum in honorem nominis mei**  **in ara cordis tui holocaustum perpetuum:**  **corpus tuum scilicet et animam mihi fideliter commitendo,**  **quatenus et sic digne merearis ad offerendum Deo sacrificium ac- cedere**  **et Sacramentum Corporis mei salubriter suscipere.** |

|  |
| --- |
| **4. « Non est enim oblatio dignior et satisfacio major**  **pro peccatis diluendis**  **quam se ipsum pure et integre cum oblatione Corporis Christi**  **in missa et in communione Deo offerre.**  **Si fecerit homo quod in se est et vere pœnituerit**  **quotiescumque pro venia et gratia ad me accesserit,**  ***« Vivo ego*, dicit Dominus, *qui nolo mortem peccatoris***  ***sed magis ut convertatur et vivat -* *(Ez 33 : 11)***  **quoniam *peccatorum suorum non recordabor amplius (Heb 10 : 17)***  **sed cuncta sibi indulta erunt ».** |

## Capitulum 8.

## De oblatione Christi in cruce,

## et propria resignatione *audio: 06.02*

|  |
| --- |
| **Vox Dilecti:**  **1. « Sicut ego me ipsum,**  **expansis in cruce manibus et nudo corpore,**  **pro peccatis tuis Deo Patri sponte obtuli**  **ita ut nihil in me remaneret quin totum in sacrificium divi- nae placationis transierit -**  **ita debes et tu temet ipsum mihi voluntarie**  **in oblationem puram et sanctam**  **quotidie in missa cum omnibus viribus et affectibus tuis,**  **quanto intimus vales, offere.**  **Quid magis a te requiro**  **quam ut te studeas mihi ex integro resignare?**  **Quidquid praeter te ipsum das, nihil curo:**  **quia non quaero datum tuum, sed te.** |

|  |
| --- |
| **2. « Sicut non sufficeret tibi omnibus habitis praeter me,**  **ita nec mihi placere poterit quidquid dederis te non oblato.**  **Offer te mihi, et da te totum pro Deo -**  **et erit accepta oblatio.**  **Ecce ego me totum obtuli Patri pro te,**  **dedi etiam totum corpus meum et sanguinem in cibum,**  **ut totus tuus essem et tu meus permaneres.**  **Si autem in teipso steteris**  **nec sponte te ad voluntatem meam obtuleris,**  **non est plena oblatio nec integra erit inter nos unio.**  **Igitur omnia opera tua praecedere debet spontanea tui ipsius**  **in manus Dei oblatio,**  **si libertatem consequi vis et gratiam.**  **Ideo enim tam pauci illuminati et liberi intus efficiuntur,**  **quia se ipsos ex toto abnegare nesciunt.**  **Est firma sententia mea:**  ***« Nisi quis renunciaverit omnibus***  ***non potest meus esse discipulus ». (Lc 14 : 33)***  **Tu ergo si optas meus esse discipulus,**  **offer te ipsum mihi cum omnibus affectibus tuis ».** |

## Capitulum 9.

## Quod nos et omnia nostra Deo debemus offerre,

## et pro omnibus orare *audio: 08.30*

|  |
| --- |
| **Vox discipuli:**  **1. « Domine, *omnia tua sunt***  ***quae in caelo sunt et quae in terra. (1Chr 29 : 11)***  **Desidero me ipsum tibi in spontaneam oblationem offerre**  **et tuus perpetuo permanere.**  **Domine, *in simplicitate cordis mei (1Chr 29 : 17)***  ***offero* me ipsum tibi hodie in servum sempiternum,**  **in obsequium et in sacrificium laudis perpetuae.**  **Suscipe me cum hac sancta oblatione tui praetiosi corporis**  **quam tibi hodie in praesentia angelorum invisibiliter assisten- tium offero,**  **ut sit pro me et pro cuncto populo tuo in salutem.** |

|  |
| --- |
| **2. « Domine, offero tibi omnia peccata et delicta mea**  **quae commisi coram te et sanctis angelis tuis**  **a die quo primum peccare potui usque horam hanc**  ***super placabili altari tuo: (Es 60 : 7)***  **ut tu omnia pariter incendas et comburas igne caritatis tuae,**  **et deleas universas maculas peccatorum meorum**  **et conscientiam meam ab omni delicto emundes,**  **et restituas mihi gratiam tuam quam peccando amisi,**  **omnia mihi plene indulgendo**  **et in osculum pacis me misericorditer assumendo.** |

|  |
| --- |
| **3. « Quid possum agere pro peccatis meis**  **nisi humiliter ea confitendo et lamentando**  **et tuam propitiationem incessanter deprecando?**  **Deprecor te, exaudi me propitius**  **ubi adsto coram te, Deus meus.**  **Omnia peccata mea mihi maxime displicent:**  **nolo ea unquam amplius perpetrare**  **sed pro eis doleo et dolebo quamdiu vixero,**  **paratus pœnitentiam agere et pro posse satisfacere.**  **Dimitte mihi, Deus, dimitte mihi peccata mea,**  **propter nomen sanctum tuum!**  **Salva animam meam**  **quam praetioso sanguine tuo redemisti.**  **Ecce committo me misericordiae tuae,**  **resigno me manibus tuis:**  ***age mecum secundum bonitatem tuam, (Ps 119 : 124)***  ***non secundum meam malitiam et iniquitatem. (Ps 103 : 10)*** |

|  |
| --- |
| **4. « Offero etiam tibi omnia bona mea -**  **quamvis valde pauca et imperfecta,**  **ut tu ea emendes et sanctifices,**  **ut ea grata habeas et accepta tibi facias**  **et semper ad meliora trahas,**  **nec non ad beatum ac laudabilem finem**  **me pigrum et inutilem homuncionem perducas.** |

|  |
| --- |
| **5. « Offero quoque tibi omnia pia desideria devotorum,**  **necessitates parentum, amicorum, fratrum, sororum,**  **omniumque carorum meorum,**  **et eorum qui mihi vel aliis propter amorem tuum benefecerunt,**  **et qui orationes et missas pro se suisque omnibus dici a me**  **desideraverunt et petierunt,**  **sive in carne adhuc vivant sive jam saeculo defuncti sint,**  **ut omnes sibi auxilium gratiae tuae**  **- opem consolationis, protectionem a periculis,**  **liberationem a pœnis - advenire sentiant;**  **et ut, ab omnibus malis erepti,**  **gratias magnificas laeti persolvant.** |

|  |
| --- |
| **6. « Offero etiam tibi preces et hostias placationis**  **pro illis specialiter qui me in aliquo laeserunt,**  **contristaverunt aut vituperaverunt**  **vel aliquod damnum vel gravamen intulerunt,**  **pro his quoque omnibus quos aliquando contristavi,**  **conturbavi, gravavi, et scandalizavi,**  **verbis, factis, scienter et ignoranter,**  **ut nobis omnibus pariter indulgeas peccata nostra**  **et mutuas offensiones.**  **Aufer, Domine, a cordibus nostris omnem suspicionem, indignationem, iram et deceptionem**  **et quidquid potest caritatem laedere**  **et fraternam dilectionem minuere.**  **Miserere, miserere, Domine, misericordiam tuam poscentibus,**  **da gratiam indigentibus,**  **et fac nos tales existere ut simus digni gratia tua perfrui**  **et ad vitam proficiamus aeternam ».**  **Amen** |

## Capitulum 10.

## Quod sacra communio

## de facili non est reliquenda *audio: 13.28*

|  |
| --- |
| **Vox Dilecti:**  **1. « Frequenter recurrendum est ad fontem gratiae et divinae mi- sericordiae,**  **ad fontem bonitatis et totius puritatis,**  **quatenus a passionibus tuis et vitiis curare valeas**  **et contra universas tentationes et fallacias diaboli**  **fortior atque vigilantior effici merearis.**  **Inimicus, sciens fructum et remedium maximum in sacra com- munione positum,**  **omni modo et occasione nititur fideles et devotos,**  **quantum praevalet, retrahere et impedire.** |

|  |
| --- |
| **2. « Cum enim quidam sacrae communioni se aptare disponunt,**  **pejores Satanae immissiones patiuntur.**  **Ipse namque Spiritus - ut in Job scribitur -**  ***venit inter filios Dei (Jb 1 :7)***  **ut solita illos nequitia sua perturbet**  **aut timidos nimium reddat et perplexos,**  **quatenus affectus eorum minuat**  **vel fidem impugnando auferat -**  **si forte aut omnino communionem relinquant**  **aut cum tepore accedant.**  **Sed non est quidquam curandum de versutiis et phantasiis illius**  **quantumlibet turpibus et horrendis,**  **sed cuncta phantasmata in caput ejus sunt retorquenda. Contemnendus est miser et deridendus,**  **nec propter insultus ejus et commotiones quas suscitat,**  **sacra est omittenda communio.** |

|  |
| --- |
| **3. « Saepe etiam impedit nimia sollicitudo pro devotione ha-**  **benda**  **et anxietas quaedam de confessione facienda.**  **Age secundum consilium sapientum**  **et depone anxietatem et scrupulum,**  **quia gratiam Dei impedit et devotionem mentis destruit.**  **Propter aliquam parvam turbationem vel gravitatem**  **sacram ne dimittas communionem -**  **sed vade citius confiteri**  **et omnes offensiones aliis libenter indulge.**  **Si vero tu aliquem offendisti,**  **veniam humiliter precare:**  **et Deus libenter indulgebit tibi.** |

|  |
| --- |
| **4. « Quid prodest diu tardare confessionem**  **aut sacram differre communionem?**  **Expurga te cumprimis, exspue velociter venenum,**  **festina accipere remedium,**  **et senties melius quam si diu distuleris.**  **Si hodie propter istud dimittis**  **cras forsitan aliud majus eveniet,**  **et sic diu posses a communione impediri**  **et magis ineptus fieri.**  **Quanto citius vales a praesenti gravitate et inertia te excutias,**  **quia nihil importat diu anxiari, diu cum tribulatione transire**  **et ob quotidiana obstacula se a divinis sequestrare.**  **Immo plurimum nocet diu communionem protelare:**  **nam et gravem torporem consuevit inducere.**  **Proh dolor! quidam tepidi et dissoluti**  **moras confitendi libenter accipiunt,**  **et communionem sacram idcirco differre cupiunt**  **ne ad majorem sui custodiam se dare teneantur.** |

|  |
| --- |
| **5. « Heu, quam modicam caritatem et debilem devotio-**  **nem habent,**  **qui sacram communionem tam faciliter postponunt!**  **Quam felix ille et Deo acceptus habetur**  **qui sic vivit et in tali puritate conscientiam suam custodit,**  **ut etiam omni die communicare paratus**  **et bene affectatus esset,**  **si ei liceret et sine nota agere posset!**  **Si quis interdum abstinet humilitatis gratia**  **aut legitima impediente causa,**  **laudandus est de reverentia -**  **si autem torpor obrepserit**  **se ipsum excitare debet et facere quod in se est,**  **et Dominus aderit desiderio suo pro bona voluntate**  **quam specialiter respicit.** |

|  |
| --- |
| **6. « Cum vero legitime praepeditus est,**  **habebit semper bonam voluntatem**  **et piam intentionem communicandi:**  **et sic non carebit fructu sacramenti.**  **Potest enim quilibet devotus omni die et omni hora**  **ad spiritualem Christi communionem salubriter et sine prohi- bitione accedere.**  **Et tamen certis diebus et statuto tempore**  **corpus sui Redemptoris cum affectuosa reverentia**  **sacramentaliter debet suscipere,**  **et magis laudem Dei et honorem praetendere**  **quam suam consolationem quaerere.**  **Nam toties mystice communicat et invisibiliter reficitur,**  **quoties incarnationis Christi mysterium passionemque**  **devote recolit,**  **et in amorem ejus accenditur.** |

|  |
| --- |
| **7. « Qui aliter se non praeparat**  **nisi instante festo vel consuetudine compellente,**  **saepius imparatus erit.**  **Beatus qui se Domino in holocaustum offert**  **quoties celebrat aut communicat!**  **Non sis in celebrando nimis prolixus aut festinus,**  **sed serva bonum communem modum cum quibus vivis.**  **Non debes aliis generare molestiam et taedium,**  **sed communem servare viam secundum majorum institutionem,**  **et potius aliorum servire utilitati**  **quam propriae devotioni vel affectui ».** |

## Capitulum 11.

## Quod Corpus Christi et sacra Scriptura

## maxime sint animae fideli necessaria *audio: 19.42*

|  |
| --- |
| **Vox discipuli:**  **1. « O dulcissime Domine Jesu,**  **quanta est dulcedo devotae animae tecum epulantis in con- vivio tuo,**  **ubi ei non alius cibus manducandus proponitur**  **nisi tu unicus Dilectus ejus,**  **super omnia desideria cordis ejus desiderabilis!**  **Et mihi quidem dulce foret in praesentia tua**  **ex intimo affectu lacrymas fundere,**  **et cum pia Magdalena pedes tuos lacrymis irrigare.**  **Sed ubi est haec devotio,**  **ubi lacrymarum sanctarum copiosa effusio?**  **Certe in conspectu tuo et sanctorum angelorum tuorum**  **totum cor meum ardere deberet**  **et ex gaudio flere.**  **Habeo enim te in Sacramento vere praesentem,**  **quamvis aliena specie occultatum.** |

|  |
| --- |
| **2. « Nam in propria et divina claritate te conspicere**  **oculi mei ferre non possent -**  **sed neque totus mundus in fulgore gloriae majestatis tuae sub-**  **sisteret.**  **In hoc ergo imbecillitati meae consulis**  **quod te sub Sacramento abscondis.**  **Habeo vere et adoro quem angeli adorant in caelo -**  **sed ego adhuc interim in fide,**  **illi autem in specie et sine velamine.**  **Me oportet contentum esse in lumine verae fidei**  **et in ea ambulare,**  **donec *aspiret dies* aeternae claritatis,**  ***et umbrae* figurarum *inclinentur.* *(Cant 2 : 17)***  ***Cum autem venerit quod perfectum est (1Co 13 : 10)***  **cessabit usus sacramentorum,**  **quia beati in gloria caelesti non egent medicamine sacramentali.**  **Gaudent enim sine fine in praesentia Dei,**  **facie ad faciem gloriam ejus speculantes,**  **et *de claritate in claritatem* abyssalis Deitatis *transformati*, *(2Co 3 : 18)***  **gustant verbum Dei carnem factum**  **sicut fuit ab initio et manet in aeternum.** |

|  |
| --- |
| **3. « Memor horum mirabilium,**  **grave mihi fit taedium etiam quodlibet spirituale solatium:**  **quia, quamdiu Dominum meum aperte in sua gloria non video,**  **pro nihilo duco omne quod in mundo conspicio et audio.**  **Testis es tu, mi Deus,**  **quod nulla res me potest consolari, nulla creatura quietare**  **nisi tu, Deus meus,**  **quem desidero aeternaliter contemplari.**  **Sed non est hoc possibile durante me in hac mortalitate:**  **ideo oportet ut me ponam ad magnam patientiam**  **et me ipsum in omni desiderio tibi submittam.**  **Nam et sancti tui, Domine,**  **qui tecum jam in regno caelorum exultant**  **in fide et patientia magna**  **dum viverent adventum gloriae tuae expectabant.**  **Quod illi crediderunt, ego credo;**  **quod illi speraverunt, ego spero;**  **quo illi pervenerunt, per gratiam tuam me venturum confido.**  **Ambulabo interim in fide,**  **exemplis confortatus sanctorum.**  **Habeo etiam libros sanctos pro solatio et vitae speculo -**  **atque super haec omnia sanctissimum Corpus tuum**  **pro singulari remedio et refugio.** |

|  |
| --- |
| **4. « Duo namque mihi necessaria permaxime sentio in hac vita,**  **sine quibus mihi importabilis foret ista miserabilis vitia.**  **In carcere corporis hujus detentus**  **duobus me egere fateor:**  **cibo scilicet et lumine.**  **Dedisti itaque mihi infirmo sacrum Corpus tuum**  **ad refectionem mentis et corporis,**  **et posuisti *lucernam pedibus meis verbum tuum*. *(Ps 119 : 105)***  **Sine his duobus bene vivere non possem:**  **nam verbum Dei lux animae meae**  **et Sacramentum tuum panis vitae.**  **Haec possunt etiam dici mensae duae**  **hinc et inde in gazophylacio sanctae Ecclesiae positae.**  **Una mensa est sacri altaris, habens panem sanctum,**  **id est Corpus Christi praetiosum.**  **Altera est divinae legis continens doctrinam sanctam,**  **erudiens fidem rectam**  **et firmiter usque ad interiora velaminis ubi sunt sancta sancto- rum perducens.** |

|  |
| --- |
| **5. « Gratias tibi, Domine Jesu, lux lucis aeternae,**  **pro doctrinae sacrae mensa,**  **quam nobis per servos tuos prophetas et apostolos**  **aliosque doctores ministrasti.**  **Gratias tibi, Creator et Redemptor hominum,**  **qui ad declarandam toti mundo caritatem tuam cœnam pa-**  **rasti magnam,**  **in qua non agnum typicum sed tuum sanctissimum corpus et san- guinem**  **proposuisti manducandum:**  **laetificans omnes fideles convivio sacro**  **et calice inebrians salutari**  **in quo sunt omnes deliciae Paradisi**  **et epulantur nobiscum angeli sancti -**  **sed suavitate feliciori.** |

|  |
| --- |
| **6. « O, quam magnum et honorabile est officium sacerdotum,**  **quibus datum est Dominum majestatis verbis sacris consecrare,**  **labiis benedicere, manibus tenere,**  **ore proprio sumere, et caeteris ministrare!**  **O, quam mundae debent esse manus illae,**  **quam purum os, quam sanctum corpus,**  **quam immaculatum cor sacerdotis,**  **ad quem toties ingreditur Auctor puritatis!**  **Ex ore sacerdotis nihil nisi sanctum, nihil nisi honestum et utile**  **procedere debet verbum,**  **qui tam saepe Christi accipit Sacramentum.**  **Oculi ejus simplices et pudici esse debent**  **qui Christi Corpus solent intueri,**  **manus purae et in caelum elevatae**  **quae Creatorem caeli et terrae solent contractare.**  **Sacerdotibus specialiter in lege dicitur:**  ***« Sancti estote, quoniam ego sanctus sum, (Lev 1 9 : 2)***  **Dominus Deus vester ».** |

|  |
| --- |
| **7. « Adjuvet nos gratia tua, omnipotens Deus,**  **ut qui officium sacerdotale suscepimus**  **digne ac devote tibi in omni puritate et conscientia bona**  **famulari valeamus.**  **Et si non possumus in tanta innocentia vitae conversari ut de- bemus,**  **concede nobis tamen digne flere mala quae gessimus**  **et in spiritu humilitatis ac bonae voluntatis proposito**  **tibi ferventius de caetero deservire ».** |

## Capitulum 12.

## Quod magna diligentia

## se debeat communicaturus Christo praeparare *audio: 27.52*

|  |
| --- |
| **Vox Dilecti:**  **1. « Ego sum puritatis amator et dator omnis sanctitatis.**  **Ego cor purum quaero**  **et ibi est *locus requietionis meae.* *(Es 66 : 1)***  **Para mihi *cœnaculum grande stratum***  ***et faciam apud te pascha cum discipulis meis. (Mc 14 : 14)***  **Si vis ut veniam ad te et apud te maneam,**  ***expurga vetus fermentum (1Co 5 : 7)***  **et munda cordis tui habitaculum.**  **Exclude totum saeculum et omnem vitiorum tumultum.**  **Sede *tamquam passer solitarius in tecto*  *(Ps 102 : 8)***  **et cogita excessus tuos in amaritudine animae tuae.**  **Omnis namque amans suo dilecto amatori optimum et pulcher-**  **rimum praeparat locum,**  **quia in hoc cognoscitur affectus suscipientis dilectum.** |

|  |
| --- |
| **2. « Scito tamen te non posse satisfacere huic praeparationi**  **ex merito tuae actionis -**  **etiamsi per integrum annum te praeparares**  **et nihil aliud in mente haberes.**  **Sed ex sola pietate et gratia mea**  **permitteris ad mensam meam accedere,**  **ac si mendicus ad prandium vocetur divitis**  **et ille nihil aliud habeat ad retribuendem beneficiis ejus**  **nisi se humiliando et ei regratiando.**  **Fac quod in te est - et diligenter facito,**  **non ex consuetudine, non ex necessitate,**  **sed cum timore et reverentia et affectu accipe Corpus dilecti Domini Dei tui dignantis ad te venire.**  **Ego sum qui vocavi, ego jussi fieri,**  **ego supplebo quod tibi deest:**  **Veni et suscipe me.** |

|  |
| --- |
| **3. « Cum gratiam devotionis tribuo**  **gratias age Deo tuo -**  **non quia dignus es sed quia tui misertus sum.**  **Si non habes sed magis aridum te sentis,**  **insiste orationi, ingemisce et pulsa,**  **nec desistas donec merearis micam aut guttam gratiae salu- taris accipere.**  **Tu mei indiges - non ego tui indigeo,**  **nec tu me sanctificare venis**  **sed ego te sanctificare et meliorare venio.**  **Tu venis ut ex me sanctificeris et mihi uniaris,**  **ut novam gratiam recipias**  **et de novo ad emendationem accendaris.**  **Noli negligere hanc gratiam,**  **sed praepara cum omni diligentia cor tuum**  **et introduc ad te Dilectum tuum.** |

|  |
| --- |
| **4. « Oportet autem ut non solum te praepares ad devotionem**  **ante communionem,**  **sed ut etiam te sollicite conserves in ea post Sacramenti per- ceptionem.**  **Nec minor custodia post exigitur**  **quam devota praeparatio prius.**  **Nam bona postmodum custodia optima iterum est praeparatio**  **ad majorem gratiam consequendam.**  **Ex eo quippe valde indispositus quis redditur**  **si statim fuerit nimis effusus ad exteriora solatia.**  **Cave a multiloquio, mane in secreto**  **et fruere Deo tuo.**  **Ipsum enim habes quem totus mundus tibi auferre non potest.**  **Ego sum cui te totum dare debes,**  **ita ut jam ultra non in te, sed in me**  **absque omni sollicitudine vivas.** |

## Capitulum 13.

## Quod toto corde anima devota Christi

## unionem in Sacramento affectare debet *audio: 00.10*

|  |
| --- |
| **Vox discipuli:**  **1. « Quis mihi det, Domine, ut inveniam te solum,**  **et aperiam tibi totum cor meum**  **et fruar te sicut desiderat anima mea,**  **et jam me nemo despiciat**  **nec ulla creatura me moveat vel respiciat -**  **sed tu solus mihi loquaris, et ego tibi**  **sicut solet dilectus ad dilectum loqui**  **et amicus cum amico convivari?**  **Hoc oro, hoc desidero: ut tibi totus uniar**  **et cor meum ab omnibus creatis rebus abstraham,**  **magisque per sacram communionem ac frequentem cele- brationem**  **caelestia et aeterna sapere discam.**  **Ah, Domine Deus,**  **quando ero tecum totus unitus et absorptus,**  **meique totaliter oblitus?**  **Tu in me et ego in te! -**  **et sic nos pariter in unum manere concede.** |

|  |
| --- |
| **2. « Vere tu es *dilectus meus, electus ex millibus*, *(Cant 5 : 10)***  **in quo complacuit animae meae habitare**  **omnibus diebus vitae suae.**  **Vere tu es pacificus meus in quo pax summa et requies vera,**  **extra quem labor et dolor et infinita miseria.**  ***Vere tu es Deus absconditus*, *(Es 45 : 15)***  **et consilium tuum non est cum impiis**  ***sed cum humilibus et simplicibus sermo tuus. (Prov 3 : 32)***  **O, quam suavis est, Domine, spiritus tuus,**  **qui, ut dulcedinem tuam in filios demonstrares,**  **pane suavissimo de caelo descendente illos reficere dignaris!**  **Vere *non est alia natio tam grandis***  ***quae habeat deos appropinquantes sibi***  ***sicut tu, Deus noster, ades* universis fidelibus tuis: *(Deut 4 : 7-8)***  **quibus, ob quotidianum solatium et cor erigendum in caelum,**  **te tribuis ad edendum et fruendum.** |

|  |
| --- |
| **3. « Quae est enim alia gens tam inclyta sicut plebs Christiana?**  **Aut quae creatura sub caelo tam dilecta ut anima devota,**  **ad quam ingreditur Deus**  **ut pascat eam carne sua gloriosa?**  **O ineffabilis gratia, o admirabilis dignatio!**  **O, amor immensus, homini singulariter impensus!**  **Sed quid retribuam Domino pro gratia ista,**  **pro caritate tam eximia?**  **Non est aliud quod gratius donare queam**  **quam ut cor meum Deo meo totaliter tribuam**  **et intime conjungam.**  **Tunc exultabunt omnia interiora mea**  **cum perfecte fuerit unita Deo anima mea.**  **Tunc dicet mihi: « Si tu vis esse mecum,**  **ego volo esse tecum ».**  **Et ego respondebo illi:**  **« Dignare, Domine, manere mecum,**  **ego volo libenter esse tecum!**  **Hoc est totum desiderium meum:**  **ut cor meum tibi sit unitum ».** |

## Capitulum 14.

## De quorundam devotorum

## ardenti desiderio ad Corpus Christi *audio: 03.59*

|  |
| --- |
| **Vox discipuli:**  **1. *O, quam magna multitudo dulcedinis tuae,* Domine*,***  ***quam abscondisti timentibus te! (Ps 31 : 20)***  **Quando recordor devotorum aliquorum ad Sacramentum tuum, Domine,**  **cum maxima devotione et affectu accendentium,**  **tunc saepius in me ipso confundor et erubesco,**  **quod ad altare tuum et sacrae communionis mensam**  **tam tepide et frigide accedo,**  **quod ita aridus et sine affectione cordis maneo,**  **quod non sum totaliter accensus coram te, Deo meo,**  **nec ita vehementer attractus et affectus sicut multi devoti fuerunt,**  **qui prae nimio desiderio communionis et sensibili cordis amore**  **a fletu se non potuerunt continere,**  **sed ore cordis et corporis pariter**  **ad te Deum, fontem vivum, medullitus inhiabant,**  **suam esuriem non valentes aliter temperare nec satiare**  **nisi Corpus tuum cum omni jucunditate et spirituali aviditate ac- cepissent.** |

|  |
| --- |
| **2. « O, vere ardens fides eorum,**  **probabile existens argumentum sacrae praesentiae tuae!**  **Isti enim *veraciter cognoscunt* Dominum suum *in fractione pa- nis, (Lc 24 : 32)***  **quorum cor tam valide *ardet in eis***  **de Jesu ambulante cum eis. *(Lc 24 : 35)***  **Longe est a me saepe talis affectus et devotio,**  **tam vehemens amor et ardor.**  **Esto mihi propitius, Jesu bone, dulcis et benigne,**  **et concede pauperi mendico tuo vel interdum modicum**  **de cordiali affectu amoris tui in sacra communione sentire,**  **ut fides mea magis convalescat, spes in bonitate tua proficiat,**  **et caritas, semel perfecte accensa et caeleste manna experta,**  **nunquam deficiat.** |

|  |
| --- |
| **3. « Potens est autem misericordia tua etiam gratiam deside- ratam mihi praestare,**  **et in spiritu ardoris, cum dies beneplaciti tui venerit,**  **me clementissime visitare.**  **Etenim, licet tanto desiderio tam specialium devotorum tu- orum non ardeo,**  **tamen de gratia tua illius magni inflamati desiderii deside- rium habeo:**  **orans et desiderans omnium talium fervidorum amatorum tu- orum participem me fieri,**  **ac eorum sancto consortio annumerari ».** |

## Capitulum 15.

## Quod gratia devotionis

## humilitate et sui ipsius abnegatione acquiritur *audio: 07.11*

|  |
| --- |
| **Vox Dilecti:**  **1. « Oportet te devotionis gratiam instanter quaerere, desideranter petere, patienter et fiducialiter exspectare,**  **gratanter recipere, humiliter conservare,**  **studiose cum ea operari**  **ac Deo terminum et modum supernae visitationis,**  **donec veniat, committere.**  **Humiliare praecipue te debes**  **cum parum aut nihil devotionis interius sentis -**  **sed non nimium dejici nec inordinate contristari.**  **Dat saepe Deus in uno brevi momento**  **quod longo negavit tempore.**  **Dat quandoque in fine**  **quod in principio orationis distulit dare.** |

|  |
| --- |
| **2. « Si semper cito gratia daretur et pro voto adesset,**  **non esset infirmo homini bene portabile.**  **Propterea in bona spe et humili patientia exspectanda est devo- tionis gratia.**  **Tibi tamen et peccatis tuis imputa**  **cum non datur vel etiam occulte tolitur.**  **Modicum quandoque est quod gratiam impedit et abscondit -**  **si tamen modicum et non potius grande dici debeat**  **quod tantum bonum prohibet.**  **Et si hoc ipsum modicum vel grande amoveris et perfecte viceris,**  **erit quod petiisti.** |

|  |
| --- |
| **3. « Statim namque ut te Deo ex toto corde tradideris,**  **nec hoc vel illud pro tuo libitu seu velle quaesieris**  **sed integre te in illo posueris,**  **unitum te invenies et pacatum:**  **quia nihil ita tibi sapiet et placebit sicut beneplacitum divinae volun- tatis.**  **Quisquis ergo intentionem suam simplici corde sursum ad Deum le- vaverit**  **seque ab omni inordinato amore seu displicentia cujuslibet rei crea- tae evacuaverit,**  **aptissimus gratiae percipiendae ac dignus devotionis munere erit.**  **Dat enim Dominus ibi benedictionem suam ubi vasa vacua invenerit,**  **et quanto perfectius infimis quis renunciat**  **et magis sibi ipsi per contemptum sui moritur,**  **tanto gratia celerius venit, copiosius intrat,**  **et altius liberum cor elevat.** |

|  |
| --- |
| **4. « *Tunc videbit et affluet***  ***et mirabitur et dilatabitur cor ejus in ipso*, *(Es 60 : 5)***  **quia manus Domini cum eo**  **et ipse se posuit totaliter in manu ejus usque in saeculum.**  **Ecce sic benedicetur homoqui quaerit Deum in toto corde suo**  **nec in vanum accipit animam suam.**  **Hic in accipiendo sacram Eucharistiam**  **magnam promeretur divinae unionis gratiam,**  **quia non respicit ad propriam devotionem et consolationem**  **sed super omnem devotionem et consolationem**  **ad Dei gloriam et honorem ».** |

## Capitulum 16.

## Quod necessitates nostras Christo aperire

## et ejus gratiam postulare debemus *audio: 10.47*

|  |
| --- |
| **Vox discipuli:**  **1. « O, dulcissime atque amantissime Domine,**  **quem nunc devote desidero suscipere,**  **tu scis infirmitatem meam et necessitatem quam patior,**  **in quantis malis et vitiis jaceo -**  **quam saepe sum gravatus, tentatus,**  **turbatus et inquinatus.**  **Pro remedio ad te venio,**  **pro consolatione et sublevamine te deprecor.**  **Ad omnia scientem loquor**  **cui manifesta sunt omnia interiora mea,**  **et qui solus potes me perfecte consolare et adjuvare.**  **Tu scis quibus bonis indigeo prae omnibus**  **et quam pauper sum in virtutibus.** |

|  |
| --- |
| **2. « Ecce, sto ante te pauper et nudus,**  **gratiam postulans et misericordiam implorans:**  **refice esurientem mendicum tuum,**  **accende frigiditatem meam igne amoris tui,**  **illumina caecitatem meam claritate praesentiae tuae.**  **Verte mihi omnia terrena in amaritudinem,**  **omnia gravia et contraria in patientiam,**  **omnia infima et creata in contemptum et oblivionem.**  **Erige cor meum ad te in caelum**  **et ne dimittas me vagari super terram.**  **Tu solus mihi ex hoc jam dulcescas usque in saeculum,**  **quia tu solus cibus et potus meus,**  **amor meus et gaudium meum,**  **dulcedo mea et totum bonum meum.** |

|  |
| --- |
| **3. « Utinam me totaliter ex tua praesentia accendas, comburas, et in te transmutes:**  **ut unus tecum efficiar spiritus per gratiam internae unionis**  **et liquefactionem ardentis amoris!**  **Ne patiaris me jejunum et aridum a te recedere**  **sed operare mecum misericorditer,**  **sicut saepius operatus es cum sanctis tuis mirabiliter.**  **Quid mirum si totus ex te ignescerem et in me ipso deficerem,**  **cum tu sis ignis semper ardens et nunquam deficiens,**  **amor corda purificans et intellectum illuminans! »** |

## Capitulum 17.

## De ardenti amore

## et vehementi affectu suscipiendi Christum *audio: 13.32*

|  |
| --- |
| **Vox discipuli:**  **1. « Cum summa devotione et ardenti amore,**  **cum toto cordis affectu et fervore desidero te, Domine, suscipere,**  **quemadmodum multi sancti et devotae personae in communican-**  **do te desideraverunt,**  **qui tibi maxime in sanctitate vitae placuerunt**  **et in ardentissima devotione fuerunt.**  **O Deus meus, amor aeternus,**  **totum bonum meum, felicitas interminabilis,**  **cupio te suscipere cum vehementissimo desiderio et dignissi-**  **ma reverentia,**  **quam aliquis sanctorum unquam habuit**  **et sentire potuit!** |

|  |
| --- |
| **2. « Et licet indignus sum omnia illa sentimenta devotionis habere,**  **tamen offero tibi totum cordis mei affectum,**  **ac si omnia illa gratissime inflammata desideria solus haberem.**  **Sed et quaecumque potest pia mens concipere et desiderare,**  **haec omnia tibi cum summa veneratione et intimo fervore praebeo et offero.**  **Nihil opto mihi reservare**  **sed me et omnia mea tibi sponte et libentissime immolare.**  **Domine Deus meus, Creator meus et Redemptor meus,**  **cum tali affectu, reverentia, laude et honore,**  **cum tali gratitudine, dignitate et amore,**  **cum tali fide, spe et puritate**  **te affecto hodie suscipere,**  **sicut te suscepit et desideravit sanctissima mater tua,**  **gloriosa Virgo Maria,**  **quando angelo evangelizanti sibi incarnationis mysterium,**  **humiliter ac devote respondit:**  ***« Ecce ancilla Domini -***  ***fiat mihi secundum verbum tuum ». (Lc 1 : 38)*** |

|  |
| --- |
| **3. « Et sicut beatus praecursor tuus excellentissimus sanctorum, Johannes Baptista,**  **in praesentia tua laetabundus exultavit in gaudio Spiritus Sancti**  **dum adhuc maternis clauderetur visceribus,**  **et postmodum cernens inter homines Jesum ambulantem**  **valde se humilians devoto cum affectu dicebat:**  ***« Amicus autem sponsi qui stat et audit eum***  ***gaudio gaudet propter vocem sponsi »*, *(Joh 3 : 29)***  **sic et ego magnis et sacris desideriis opto inflammari,**  **et tibi ex toto corde me ipsum praesentare.**  **Unde et omnium devotorum cordium jubilationes,**  **ardentes affectus, mentales excessus**  **ac supernales illuminationes et caelicas visiones**  **tibi offero et exhibeo cum omnibus virtutibus et laudibus**  **ab omni creatura in caelo et in terra celebratis et celebrandis,**  **pro me et omnibus mihi in oratione commendatis,**  **quatenus ab omnibus digne lauderis**  **et in perpetuum glorificeris.** |

|  |
| --- |
| **4. « Accipe vota mea, Domine Deus meus,**  **et desideria infinitae laudationis ac immensae benedictionis,**  **quae tibi secundum multitudinem ineffabilis magnitudinis tuae jure debentur.**  **Haec tibi reddo et reddere desidero**  **per singulos dies et momenta temporum -**  **atque ad reddendum mecum tibi gratias et laudes**  **omnes caelestes spiritus et cunctos fideles tuos**  **precibus et affectibus invito et exoro.** |

|  |
| --- |
| **5. « Laudent te universi populi, tribus, et linguae,**  **et sanctum ac mellifluum nomen tuum**  **cum summa jubilatione et ardenti devotione magnificent.**  **Et quicumque reverenter ac devote altissimum Sacramen- tum tuum celebrant**  **et plena fide recipiunt,**  **gratiam et misericordiam apud te invenire mereantur**  **et pro me peccatore suppliciter exorent.**  **Cumque optata devotione ac fruibili unione potiti fuerint,**  **et bene consolati ac mirifice refecti**  **de sacra mensa caelesti abscesserint,**  **mei pauperis recordari dignentur ».** |

## Capitulum 18.

## Quod homo non sit curiosus scrutator Sacramenti

## sed humilis imitator Christi,

## subdendo sensum suum sacrae fidei *audio: 18.39*

|  |
| --- |
| **Vox Dilecti:**  **1. « Cavendum est tibi a curiosa et inutili perscrutatione**  **hujus profundissimi Sacramenti**  **si non vis in dubitationis profundum submergi.**  ***Qui scrutator est majestatis***  ***opprimetur a gloria. (Pr 25 : 27)***  **Plus valet Deus operari**  **quam homo intelligere potest.**  **Tolerabilis est pia et humilis inquisitio veritatis,**  **parata semper doceri**  **et per sanas Patrum sententias studens ambulare.** |

|  |
| --- |
| **2. « Beata simplicitas,**  **quae difficiles quaestionum relinquit vias**  **et plana ac firma pergit semita mandatorum Dei.**  **Multi devotionem perdiderunt**  **dum altiora scrutari voluerunt.**  **Fides a te exigitur et sincera vita - non altitudo intellectus**  **neque profunditas mysteriorum Dei.**  **Si non intelligis nec capis quae infra te sunt**  **quomodo comprehendes quae supra te sunt?**  **Subdere Deo et humilia sensum tuum fidei,**  **et dabitur tibi scientiae lumen**  **prout tibi fuerit utile ac necessarium.** |

|  |
| --- |
| **3. « Quidam graviter tentantur de fide et Sacramento -**  **sed non est hoc ipsis imputandum, sed potius inimico.**  **Noli curare, noli disputare cum cogitationibus tuis**  **nec ad immissas a diabolo dubitationes responde.**  **Sed crede verbis Dei, crede sanctis ejus et prophetis,**  **et fugiet a te nequam inimicus.**  **Saepe multum prodest quod talia sustinet Dei servus.**  **Nam infideles et peccatores non tentat**  **quos secure jam possidet -**  **fideles autem devotos variis modis tentat et vexat.** |

|  |
| --- |
| **4. « Perge ergo cum simplici et indubitata fide**  **et cum supplici reverentia ad Sacramentum accede.**  **Et quidquid intelligere non vales**  **Deo omnipotenti secure committe.**  **Non fallit te Deus -**  **fallitur qui sibi ipsi nimium credit.**  **Graditur Deus cum simplicibus, revelat se humilibus,**  **dat intellectum parvulis, aperit sensum puris mentibus -**  **et abscondit gratiam curiosis et superbis.**  **Ratio humana debilis est et falli potest -**  **fides autem vera falli non potest.** |

|  |
| --- |
| **5. « Omnis ratio et naturalis investigatio fidem sequi debet,**  **non praecedere nec infringere.**  **Nam fides et amor ibi maxime praecellunt,**  **et occultis modis in hoc sanctissimo et superexcellentissimo Sa- cramento operantur.**  **Deus aeternus et immensus infinitaeque potentiae**  **facit magna et inscrutabilia in caelo et in terra;**  **nec est investigatio mirabilium operum ejus.**  **Si talia essent opera Dei ut facile ab humana ratione caperentur,**  **non essent mirabilia nec ineffabilia dicenda ».** |